○列朝
【世宗入绍礼】世宗从兴邸入缵，初至京城外，驻跸行殿，礼部具议如皇太子即位礼。上谓长史袁宗皋曰： 遗诏以吾嗣皇帝位，非皇子也。 辅臣杨廷和等请由东安门入居文华殿，以待劝进。上不许。辅臣辈不得已，乃以慈寿皇太后令旨，内外臣民即於行殿上笺。行三劝进礼。盖上继统不继嗣之说，早已定於圣心。张、桂等建白，不过默窥其机耳。是年九月，章圣太后自安陆至京，礼部具议从崇文门进东华门，上不允，命再议。由正阳左门进大明东门，上又不从，令再议；而诸臣又执前说，上乃亲定其仪，从正阳中门直入，以至他门及大内皆然。此旨已下，大臣等不敢复违，乃礼部具奉迎圣母凤轿义仗，请用王妃礼如故事中旨批出，竟命治母后驾义注已俱云圣母，又何待嘉靖三年之称本生皇太后。与夫七年之直称圣母皇太后而始定耶？诸臣纷纷哭谏伏阙者。徒自取谬遣耳，然事君则当如此矣。
【引祖训】世宗之入绍也，用武宗遗诏曰： 皇考孝宗亲弟兴献王长子，聪明仁孝，伦序当立。遵奉《祖训》 兄终弟及 之文，即日遣官迎取来京，嗣皇帝位 。按 兄终弟及 祖训，盖指同父弟兄，如孝宗之於献王是也。若世宗之於武宗，乃同堂伯仲，安得援为亲兄弟？时，草此诏者为杨文忠廷和，既妄引《祖训》，后张、桂议起，复改口援宋濮安懿王故事以拒之，持论不坚，遂终不能胜。今上之二十一年，建储事久不定，上忽出御劄，有待嫡之议。时，王太仓新从里中起当国，拟两旨以进：一为册立定期；一则云中宫年少，且待数年后，有嫡立嫡，无嫡立长，以遵《祖训》，今且并封三王以俟之。
上竟出待嫡之旨，於是举朝哗然。谓《祖训》所云： 有嫡立嫡，无嫡立长 ，乃藩王嗣爵之例，非天家也。上虽震怒，王自认条旨偶误之罪。上曰： 卿既认罪，置朕何地？ 未几而并封事亦寝矣。待嫡之说，沈商邱鲤为宗伯时，亦曾私建此议，但王以《祖训》为证则误矣。王出一时仓卒，姑以臆对，亦理势所有，杨文忠时。上不豫已久，筹度推敲，当无剩义，犹不免舛谬如此，何耶？二公俱一代名臣，初不以此贬望，然授后生以话端，致其弹舌相讥。可见通今之难胜於博古。
【世室】世宗登极后，张、桂议更兴献王尊号。是时，附和者尚少，且兴献王亦既安祀於观德殿矣。嘉靖元年九月，听选监生何渊继璁上言，力请追考兴献王且加帝号，立世室於京师，不宜远在安陆。上是其言，命会议，无一人应者。时，廷臣憎之，选陕西平凉县主簿以去。屡为上官笞挞，自诉乞改京职，乃拜光禄珍羞署丞。时，嘉靖四年之春，则献皇帝称考久矣。渊至京又上疏，请立世室祀献考於太庙。下礼部议，时，席书为尚书正大礼贵人也，力言其不可。上不允，令会多官详议以闻。时张、桂并为学士，各抗章力阻，乞罢会议，亦不见从。至礼部再议，廷臣俱有异词。上又命复议。张、桂等又争之，疏仅报闻。命席书又会文武大臣科道议，无一人以为可者。
上命内臣传示，必欲祔庙而后己。席书上密疏劝止，乃令止议世室。于是何渊复上《祢庙正议》，上亦下之礼部。礼臣乃会议立庙京师，别为祭享，亦无不可，且引汉宋故事为证。上亲定其中名为世庙，命於太调节左右。择日兴工。时礼臣疏中有云：待献王服尽之日与孝宗一同祔庙。上乃又遣内臣谕旨更议，部覆以为此宜俟百年，圣君贤相自定之。上又不悦，令别议。
部乃议请于世庙另建一室为祧庙，上不从，云： 既别立庙，则与太庙不同，以后子孙世世奉祀不迁。 事遂定，而议礼诸臣。如黄宗明、黄绾，皆疏乞速正何渊谬议之罪。止报闻而已。
比庙工工兴，何渊又疏以新庙神路迂远，宜别开路与太庙同门。
於是群议谓改别路当坏垣伐木，震惊宗庙。上大怒，责对状。
於是张、桂等又疏诤之，宜如初议。上乃命拆神宫监对房通路。
盖渊之横恣求荣如此，张、桂等亦厌恨之矣。渊以《大礼集议》书成，升上林右监丞。其年十二月，渊又上疏，奏以席书格其世室诸疏，请将以前后疏。增入重修续编。上又下之礼部。时，席书目疾不能出，乃上疏乞召王守臣及议礼臣方献夫等增修，其何渊章奏，纰缪不可采。上又谕席书。将续修事理，直对以闻。书不得已，奏请将世庙事编次为上、下二卷。上允之，命张、桂诸人为纂修宫。六年，渊又进《大礼续奏》一部，并疏已倡议立庙之功数千万言。上命付史官。既而《明伦大典》成，渊已升太仆寺丞，又上疏谓大典中寿安皇太后今进为太皇太后矣，请改在昔之误称，庶为全礼全书。上以已经进呈不许，且云毋得再扰。上亦厌恶之矣。渊犹不悟，十八年二月，上言璁等没其太庙世室之说，私汇其疏为五卷进之，且讦璁引汉哀别庙之谬。上怒甚，谪为湖广永州卫经历。盖哓哓狂渎者，凡八年而始逐，天下快之。
【御制元夕诗】世宗初政，每於万几之暇喜为诗，时命大学士费弘、杨一清更定。或御制诗成。令二辅臣属和以进，一时传为盛事，而张璁等用事，自愧不能诗，遂露章攻弘，诮其以小技希恩。上虽不诘责，而所出圣制渐希矣。上常命一清拟赋上元诗进呈，有 爱看冰轮清似镜 之句。上以为似中秋，改云 爱看金莲明似月 。一清疏谢，以为曲尽情景，不问而知为元宵矣。圣资超悟，殆非臣下所及。信乎非一清所及也。
惜为璁辈所挠，使天纵多能，不遑穷神知化耳。
【定策拜罢迥异】世宗自兴邸入绍，诸宰辅翼戴之功，良不可没。如杨新都、蒋全州、毛东莱，世封伯爵，固其宜也。费铅山时在林下，至上御极后，召还入阁，亦得世袭锦衣指挥使。而梁南海时为次揆，位在蒋上，竟无寸赏，已为可异。至如驸马崔元以亲奉金符，迎立於邸中，遂进封金山侯世袭。而梁以辅臣偕奉符以往，独无涓滴及之，又何说耶？若云梁储扈武宗南征，不能力谏，以是为罪，则蒋冕固同侍六飞往还，何得独求多於梁也？盖是时新都受遗，为物清归乡。而梁素不为杨所重，以故世宗以四月廿二日登极，梁即以五月五日见逐，盖相新朝仅十余日耳。其后，议礼贵人方献夫、霍韬、泽辈俱南海入也，蓄不平久矣，乘机而发，至指新都为元恶，为逆臣，必削其籍，戍其子，著之丹书而后快，亦新都有以取之。最后高岱著《鸿猷录》，遂谓镇国朱寿之出，梁以死捍诏，而薛氏《宪章录》，又以草敕属之新都，皆方、霍余唾也。杨廷和去位次年，上念梁储定策迎驾功，荫一子世袭锦衣指挥同知，特命太监戴永往谕意。储力辞，上嘉其让，特允所请，加荫其子中书为玺丞。时，大礼已定，杨以议礼失上意，而毛蒋亦以传会廷和，相继谢事。上始追录梁旧劳。梁谢疏中自陈无功，词旨抑扬，微露去国之由，且引蒋、毛二辅不受荫为比，而无一语及廷和，其不惬可知矣。又一年梁殁，上眷之不衰，饰终之典大备。又一年而《明伦大典》成，新都奉 本当僇市，姑宥为民 之旨，蒋、毛亦闲住，而梁不及也，乃知祸福吉凶，倚伏无常，非人力可争矣。
【嘉靖初议大礼】世宗欲考兴献帝，其议合，得大用者七人，以称大礼用者五人，言大礼用而不终者四人。此王龠州纪之张孚敬传后者也。然用而不终者其人尚多，今略记於后。正德十六年十一月，山东历城县堰头巡检方浚，建言欲考献王，其说与张璁同。此宜与张、桂偕受赏，竟不见登进。继之者为致仕训导陈云章，革退儒士张少连教谕王价，亦不闻优擢。后惟云章为霍韬所荐，起升国子博士，转太仆寺丞而已。此皆进议最先者。稍后有南京通政司经历金述者，以官生入仕与黄绾同，亦疏称张璁之言为是，吏部升为随州知州，致仕去后得起为武昌府同知，至工部员外而止，其位去黄绾远矣。嘉靖三年，原任给事中升佥事陈洸，以议大礼复职，寻以他事遁解原藉为民。七年，霍韬荐起升一级。十二年，南京考察，以贪斥。则韬以忧去，不及救矣。三年九月，锦衣卫革职百户随全、光禄寺革职录事钱予勋上言：献皇帝当改葬北京之天寿山，以会议不同而止，二人废罢如故。五年，大礼书成，王价、钱予勋复职。给事中解一贯谓二人皆考察斥官，不可坏典制。从之。四年，有致仁县丞欧阳钦，荐席书及张、桂等宜另给诰命，上允之，而钦无所加赏。五年十一月，南宁伯毛良及百户陈纪，以议礼求长，旨升纪一级，良不升。至嘉靖十年，光录寺厨役王福、锦衣千户陈昇，又祖随全之说，力请迁献王梓宫葬於北。上又命会议。礼部尚书李时、工部尚书赵璜等，极论其不可，得寝。未几，而缘事监生詹◆、温州武举杜承美为民、兵马周密、湖广生员萧时用、致仕佥事宁河，又剿前说，托名地理，请迁显陵。尚书汪鋐驳之，上不允，命礼部会议。宗伯夏言乃言此事前礼部尚书席书、今大学士李时，皆极言於昔，又尚书赵璜言尤切至，望圣明独断，勿为群议所惑。上大悟，下旨曰： 卿言良是。朕奉圣母慈训，谓陵不可轻动。奏扰诸人，本当拿究，姑宥之，再犯者必置重典。 继而湖广壁山县听选官黄维臣等，又数奏迁陵寝，上廉知其妄，有希冀，命锦衣卫逮下狱治罪。於是迁陵一说，无复及之者矣。是年，归州南逻口巡检徐震，请於安陆州建立京师。上下礼部议云：京师之建，於典礼无据。当依太祖龙兴濠州，改州为凤阳府故事，升安陆州为府。诏从之，命改建府，赐名承天。而徐震无寸赏也。至十一年，而广平府教授张时亨上言： 皇考当有天下，请更定庙号称宗，自皇上诞生之年，追改钟祥年号，不用正德纪年，以昭皇考受命之符。皇上当效古人，刻木为皇考圣像，朝夕侍立，以决万几。仍请圣母改衣帝服，正位内廷，上执太子礼，关决政事。 於是礼部参奏其罪。上责以大礼久定，时亨假建言希进，又潜住京师，著法司讯问。后以时亨有心疾，姑褫其职。十二年，山西蒲州诸生秦锺伏关上言： 孝宗之统，已讫於正德，则献皇於教宗实为 兄终弟及 。陛下承献皇之统，当奉之太庙。今张孚敬乃别创世庙，永不得与昭穆之次，是幽之也。 上大怒，谓其毁上讪君，大肆不道，下锦衣拷讯主使之人。锺服妄议希恩，实无主者，乃命比妖言律坐死击狱。自是言礼者，知献谀无赏，亦稍稍息矣。至何渊之建世室，丰坊之宗献王，虽其说得伸，要俱无赖之尤，别纪详之。
【帝社稷】嘉靖十年，上於西苑隙地，立帝社、帝稷之坛。用仲春、仲秋次戊日。上躬行祈报礼。盖以上戊为祖制，社稷祭期。故抑为次戊。内设豳风亭、无逸殿其后添设户部尚书或侍郎专督西苑农务，又立恒裕仓，收其所积以备内殿。及世庙荐新先蚕等祀。盖又天子私社稷也，此亘古史册所未有。自西苑肇兴，寻营永寿宫於其地，未几而元极高元等宝殿继起。以元极为拜天之所，当正朝之奉天殿；以大高元为内朝之所，当正朝之文华殿。又建清馥殿为行香之所。每建金◆大醮坛，则上必日躬至焉。凡入直撰元诸侥臣，皆附丽其旁，即阁臣亦书夜供事，不复至文渊阁。盖君臣上下，朝真醮斗几三十年，与帝社稷相终始。至穆宗绍位，不特永寿宫夷为牧场，并西苑督农大臣，亦立裁去矣。西苑农务，凡占地五顷有余，役农五十人、老人四人、骡夫八人，每人日支太仓米三升，仍复其身。耕畜则从御马监支粮草。先是，工部盖农舍，筑牛宫，造仓库，顺天府岁进谷种。比其积也，户部以本年所入之数上闻。盖自夏言 皇后亲蚕 之说行，於是农桑并举，以复遂古神农之政。
未几，亲蚕礼即废，而农务则终世宗之世焉。今西苑宫殿久撤，惟无逸、豳风尚存，仍为至尊亲稼之所。
【景灵宫】宋世建景灵宫於汴京，凡祖宗帝后御容，俱陈设其中，以表羹墙。虽非古制，亦后主孝思也。本朝事先典制极备，独此礼未讲。直至嘉靖十五年，造献皇帝庙於太庙之巽隅，其旧时营建名世庙者，遂空寂无所用，始移列后列帝神像於其中，改名曰景神殿。其后殿则曰永孝，以示尊崇。盖前此虽藏之禁廷，未有专地专名也。至十八年，又命帝后忌辰，俱列祭於景神、永孝二殿，最合宋世所行旧典。至二十四年而罢，还其祭於奉先殿。此宫神御虽存，而昭告骏奔绝迹矣。按景灵宫在宋，不特人主四时瞻礼，即大臣遇有除拜，俱行谒谢。圣朝缺事，幸世宗修举，而礼数简略，识者犹有遗恨云。
【配天配上帝】世宗既分祀天地於南北郊矣，其后以太祖、太宗并配天为非礼，遂省去太宗之祀，盖阴为献皇地也。至嘉靖十七年，谀臣丰坊言： 请仿古明堂之制，如献皇宗号，以配上帝。 上意甚惬，遂以其年九月举明堂大享礼於大内，尊献皇称睿宗。更上昊天上帝号，为皇天上帝，而以睿宗配享，盖用《周礼》故事。按上帝即天，岂有分祀为二之礼？此举在古人已属支离，至於昊天、皇天更易名号，尤为赘词。盖世宗熟揣献皇之不可配天，故抑而从明堂之说。至穆宗登极，并大享礼罢之，真千古卓见。宋徽宗政和间，上玉帝尊号，曰 太上开天执符御历含真体道昊天玉皇上帝 。盖循真宗旧称，而益以昊天字也。其事与嘉靖相似。
【会典失载】嘉靖八年，开局重修会典。时，副总裁詹事霍韬等上疏，其略云： 臣等将旧典翻阅，见洪武初年天下田额，以至弘治十五年，如湖广田额二百二十万，今存二十三万，失额一百九十七万；河南额田一百四十四万，今存四十一万，失额一百三万。自洪武至今百四十年矣，天下田额已减如此，再数百年，减失不知如何。乞敕户部考订。又，天下户口，洪武初年一千六十五万，弘治四年承平已久，户仅九百一十一万。
乞敕户部檄实。天一藩府，洪武初年山西晋王府岁支禄一万石，今增郡爵而下，共支八十七万石有奇，则加八十七倍矣。乞敕礼部稽纂，俾司计者计之处之。天下武职，洪武初年二万八千余员，成化五年增至八万一千余员；锦衣官，洪武初年二百一十一员，今增一千七百余员。此成化已前耳。若弘治已后，尚未之及也，乞敕兵部稽纂，俾司计者何以处之。再，按内臣监局官，《祖训》置职甚详。惟弘治年间，儒臣失考，不及纂述，致皇祖圣制不得而知。乞敕礼部行司礼监备查、洪武年职掌员数、列圣来钦差事例、及今日员数，送馆修纂。臣等观《周礼》内监统天官，今监局事例多由礼部。若遵《祖训》添修内臣职掌，亦圣朝礼以制治之意。至刑、工二部，都察院累年匠役之制，官府供应之式，四方物料之准，律令异同之宜，太祖俱有定典在。惟弘治间庸臣舞智，更为新例，尽坏成宪，乞敕廷臣削斥，订积年之陋。 得旨：令各衙门备檄沿革定数送付文馆。按霍疏最切时弊。至查考内官冗滥，尤为吃紧。世宗虽俞允严稽，迄至书成，犹循弘正之旧。至今上再修时，则江陵公为政，交惧榼寺，惟恐稍失其欢。欲如霍渭厓昌言刊补，难矣。惜哉。
【驳正大礼】大礼定后，举朝缄口。而远外下吏。及昌言以纠其非者，又二人。嘉靖九年，福建平和知县王禄者，疏请建献帝庙於安陆，封崇仁王以主其祀，不当考献帝，伯孝宗，以涉二本之嫌。宗藩之子，有幼而岐嶷者，当预养宫中，以备储贰之位。上斥其言，下巡按御史逮治。比疏下，则禄已先解印归矣。御史坐以避难在逃律，诏罢职不斜。按禄前封崇仁之说，即上初年杨廷和议也；次预养宗子之说，即他日薛侃所建白也。杨、薛俱蒙重谴，而禄以小臣擅兴此议，且其时《明伦大典》已颁行逾年，璁正位首揆，萼为次辅，不闻起而嚣谇昌言，使禄仅以微罪行，其人亦幸矣。至十一年，原任山西霍州知州陈采者，又上言： 《祖训》 兄终弟及 ，指同父而言耳。武宗遗诏谓陛下乃孝宗亲弟兴献王之长子，伦序当立。非与武宗为 兄终弟及 也。杨廷和误主濮议与初诏自相矛盾，张孚敬谓陛下不当继嗣孝宗，止继统於武宗，因以为 兄终弟及 ，事皆无稽，难以施诸宗庙。既明知其非，又□成薛侃之谋，以阴坏祖宗成法。杨廷和虽蒙斥罚，而心迹不明。张孚敬首开议礼之端，而乃那移《祖训》，诬罔先帝，疑误圣躬，当先正典刑。乞将《明伦大典》所载事情轻重，各论如律。 疏上，上大怒，谓大典朕所裁定，行天下久矣，乃辄敢妄议，命锦衣卫逮送法司拷讯。陈采此论，又并新都、永嘉议论一概掀翻，其词辨而谲，乃亦无驳之者。时，永嘉以陷薛侃甫去国，桂安仁又病死。内阁辅臣，唯方南海为议礼贵人，然而新入，又性和易，不愿与人竞也。盖大礼虽定，不旋踵而即纷纷若此，况后世乎！【献帝称宗】献皇帝之称宗也，非张、桂意也，始於何渊之世室。至四年渊复申前说，上惑之，下其事礼部会议。时，席书新以议礼得上眷，拜宗伯，力止，且曰： 昔者献考观德殿成，医士刘惠欲更殿名，已蒙圣断。发戍边卫。臣上议曰：假使张璁、桂萼谓献帝可以入太庙，非独诸臣欲诛，臣当先攘臂诛之。今何渊欲以御定殿名改同文武世室，臣昧死以为不可。 上不允。至学士璁、萼及太宰廖纪咸力言其非，且共请重治渊罪，犹不许。至兵部尚书金献民，乃调停为别庙京师之说，上始允行。至十五年，又命改世庙为献皇帝庙，与九庙并列。
其称宗祔庙，上心知其不可，亦不复再议。继而犹有请者，上严治论死，事寝久矣。直至十七年四月，原任通州同知丰坊，遂请加尊皇考献皇帝称宗，礼明堂以配上帝。礼部尚书严嵩覆奏：谓配帝当如所奏，称宗则未安。上必欲行坊言。户部臣侍郎唐胄，力持以为不可，上震怒，下胄狱讯治。於是严嵩等改口奉命，进献皇为宗，一如坊议。坊父丰熙，以翰林学士率修撰杨慎等诸词臣，於嘉靖二年，痛哭阙下，撼门长跪，力辨考兴献之非，廷杖濒死，下狱远戍。至嘉靖十六年，恩诏大霈，部议赦还，上许尽还诸臣，独丰熙、杨慎等不宥。是年，熙即卒於戍所。坊之入都献谀，距其父殁时尚未小祥也，不忠不孝，勇於为恶，一至於此。上既以献皇明堂配上帝，称宗入庙，居武宗之上，圣意始大惬，无遗恨。而坊仍罢归田里，老死不叙。
坊素有文无行，以故世皇用其言，薄其人。圣哉神哉！坊归，至十八年，又上《庆云雅诗》一章，命付史馆，而坊终不召。坊字存礼，浙之鄞人，举解元高第，初为南考功郎，谪是官，旋以察罢。既两献谄不售，居家益狠戾，不为乡里所容。出游吴越间，以善书知名，稍用自给。而与人交多不终，偶有不谐，辄为文诅之於九幽。晚年尤甚。人皆厌憎之，困阨以死。隆庆元年，礼科给事中王治建议欲奉还睿宗於世室，上不允。至今上登极，礼科都给事陆树德，又疏言穆宗祔庙，则宣宗当祧，不如仍以世庙祀睿宗，而免祧宣宗。事虽不行，识者韪之。
【邵经邦讥议礼】《明伦大典》行后，张璁被劾遣归，寻即召还。刑部员外邵经邦者，以阳月日食上言： 议礼贵当，用人贵公。陛下私议礼之臣，是不以所议者为公礼也。夫礼惟当，乃可万世不易。使所议非公礼，则固可守也，亦可变也；可成也，亦可毁也。陛下果以礼为至当，欲子孙世守，莫若厚其赉与，全其终始，以答议礼这功。然后专选硕德，置诸左右，使万年之后，庙号世宗，不亦美乎！ 上大怒，谓朕私议礼诸臣，自比茅焦之谏，讪上无礼，逮下诏狱讯治。已请付法司拟罪，上以非尝犯不必拟，竟发边卫充军。经邦之疏，语简而该。即张、桂闻之，亦无辞置辨。但人主生前，未有臣下辄拟谥号者，惟曹魏大臣，预尊明帝为烈祖，贻千古笑端。经邦敢於英主初年，肆言至此，即茅焦所不道也。而仅以戍行，岂 世宗 二字，已默契圣衷，遂从末减与？其后上升遐，庙号 竟符 二字。若经邦者，固得气之先耶？
【更正殿名】太祖初定大朝会正殿曰奉天殿，门名亦如之。
其后，文皇营北京，遂仍其名。毁於火。世宗更其名曰皇极，而华盖殿则曰中极，谨身殿曰建极，盖取《洪范》之义。而议者以为《洪范》中更有六极，字面相同，意义不美。然上方亲定礼乐，薄视百王，少忤即立糜，无救正者。至隆庆初元，而御史张槚请改仍太祖旧号。时，高仪为大宗伯，以为皇考所定，且遗诏中多所改正，独不及殿名，乞存之，以存 三年无改 之义。遂不果易。按太祖 奉天 二字，实千古独见，万世不可易。以故《祖训》中云： 皇帝所执大圭，上镂 奉天法祖 四字，遇亲王尊行者，必手秉此圭，始受其拜。以至臣下诰、敕命中，必首云 奉天承运皇帝 。 太宗继之，一切封拜诸功臣，必曰 奉天靖难 。其次曰 奉天翊卫、奉天翊运 。
至列圣所封者，无论为功勋，为恩泽，为文武，亦必 奉天 为号，至今不改。若皇极、建极本属一义，而中极尤为无出。
穆宗初元，未忍遽改，於圣孝宜然。今殿与门再罹祝融，鼎建在迩，仍用太祖初号，亦是机会使然。有识大臣，必有起而建明者。完颜氏上京宫殿，其正寝取名乾元殿，盖袭唐世旧号。至天眷元年，改名皇极殿，则亡金先已称之，尤为不典。张侍御疏后，原任山东副使王世贞。亦有《复殿名疏》，不允许。
其与张侍御同时，则有太监李芳。请改南北郊合祀天地如国初典制，礼臣亦执不许。盖以议出中官。其后，今上甲申议崇祀陈献章於孔庙。礼臣为沈鲤，亦疑大榼张宏主之，不肯行。而内阁竟票发多官，会议允祀，由是与政府不协。其事与隆庆中李芳正相类。李芳者能读书，喜谏诤，穆宗於裕邸，代滕祥柄事，益发舒，屡指上过举，积久不能平，乃杖之百，下法司论斩，刑官毛恺等力争之不能得。其人亦金英、覃昌之流亚也。
张宏继冯保柄事，亦有称於时。
【玉芝宫】初，世宗之建世庙也，先名世室，以奉皇考献皇之祀。既以世字碍后世称宗，改建献皇帝庙。即而献皇祔庙称宗，遂闭世庙不复祀。至嘉靖四十四年，旧庙柱产芝，上大悦，更名玉芝宫。钦定祀仪，日供膳如内殿。四时岁暮、大小节辰，牲帛诸品如庙祀。穆宗即位，礼臣以献皇已同列圣临享，则玉芝之祀可罢。况宗庙常礼如四孟大袷，止行於太庙；节辰忌辰，止行於内殿；国有大事，止告太庙或内殿。未有并告者。今无所不祭告，则列圣先帝，将何以处之？至於日供之膳，宜仿南京奉先殿太祖例，如旧奉设，以存有举莫废之义。上命如所议，而议者犹以日膳为渎云。按玉芝之祀，去世宗上仙仅匝岁。说者谓上春秋高，欲仿汉原庙衣冠故事，存此旧朝肇举盛典，默示意於后，稗尊奉祢庙，传之子孙，为中兴元祀，如汉光武、晋武帝万世烝尝张本。即改太宗为成祖，亦圣意虑及此耳。未知然否？
【斋宫】西苑宫殿，自十年辛卯渐兴，以至壬戌凡三十余年，其间创造不辍，名号已不胜书。至壬戌万寿宫再建之后，其间可纪者，如四十三年甲子，重建惠熙、承华等殿，宝月等亭既成，改惠熙为元熙延年殿；四十四年正月，建金◆大典於元都殿，又谢天赐丸药於太极殿及紫皇殿，此三殿又先期创者；至四十四年重建万法宝殿，名其中曰寿憩，左曰福舍，右曰禄舍，则工程甚大，各臣俱沾赏；至四十五年天月，又建真庆殿，四月紫极殿之寿清宫成，在事者俱受赏，则上已不豫矣。九月，又建乾光殿，闰十月紫宸宫成，百官上表称贺，时上疾已亟，虽贺而未必能御矣。自世宗升遐未匝月，先撤各宫殿及门所悬扁额，以次渐拆材木。穆宗欲以紫极宫材，重建翔凤楼，因工科都给事中冯成能力谏而止。未历数年，惟存坏垣断础而已。
盖兹地为文皇帝潜邸旧宫，因而入绍大位，且自永乐以来，无论升遐，即嫔御无一告殒於此者，故上意为吉地而安之。禁药初起，命名为仁寿殿，他如洪应雷坛，上有祷必至。如凝道雷轩，上画日常御，皆无迹可问。惟清馥殿则整丽如故，外门曰仙芳，曰丹馨，内亭曰锦芳，曰翠芬，流泉石梁，颇甚幽致。
且松柏列植，蒙密蔽空，又百卉罗植於庭间，花时则今上亦时一游幸。盖其地又与万寿宫稍隔，故得免焉。读《连昌宫》词，数世后舞榭犹存，转眼已成蔓草，悲夫！今西苑齐宫，独大高元殿以有三清像设，至今崇奉尊严，内宫宫婢习道教者，俱於其中演唱科仪。且往岁世宗修玄御容在焉，故亦不废。至万历庚子五月，忽下旨令见新，凡费物料银二十万、工匠银十万，不过油漆一番而已。然则修葺更当费几何？乃知当时徐文贞力主毁，未为无见。
【无逸殿】世宗初建无逸殿於西苑，翼以豳风亭。盖取诗书中义，以重农务。而时率大臣游宴其中，又命阁臣李时、翟銮辈，坐讲《豳风·七月》之诗，赏赉加等。添设户部堂官，专领穑事。其后日事玄修，即於其地营永寿宫。虽设官如故，而主上所创春祈、秋报大典，悉遣官代行。撰青词诸臣，虽暴直於无逸之傍庐，而属车则绝迹不复至其殿。惟内直工匠寓居，彩画神像，并装潢泻染诸猥事而已。至上甲辰年，翟銮坐二子中式被议，銮辨疏以日直无逸为辞。时，上奉道已虔，惟称上元、高元，及元威、元功，而銮椎朴尚举故事，上大怒褫逐之，此后并殿亭旧名无齿及者矣。世宗上实未期月，西苑宫殿悉毁，惟无逸则至今存。至尊於西成时，间亦御幸，内臣各率其曹，作打稻之戏，凡播种收获，以及野磕、农歌、征粮诸事，无不入御览。盖较上耕耤田时尤详云。今上甲申乙酉间，无逸烬於火。辅臣申吴县等奏： 皇祖作此殿，欲后世知稼穑艰难，其虑甚远，非他游观比，宜以时修复。 上深然之。今轮奂尚如新也。
【西内】世宗自己亥幸承天后，以至壬寅遭宫婢之变，益厌大内，不欲居。或云逆婢杨金英辈正法后，不无冤死者，因而为历，以故上益决计他徙。宫掖事秘，莫知果否。上既迁西苑，号永寿宫，不复视朝，惟日夕事齐醮。辛酉岁永寿火后，暂徙玉熙殿，又徙元都殿，俱湫隘不能容万乘。时分宜首揆。
请移驻南城，盖故英庙为上皇时所居也，天顺间修饰完整，实远胜永寿。上以当时逊位受锢之所，意甚恶之，闻分宜言大不怿。然是时方兴三殿大工，县官匮乏，无暇他营，分宜建议甚善，但仓卒不及避忌讳耳。时，华亭公为次揆，即封云： 今徵到建殿余材尚多，顷刻可办。 且荐司空雷礼材婿足任此役。
上大悦，立命华亭子璠以尚宝司丞，兼营缮主事，督其役。不三月宫成，上大悦，即日徙居，赐名曰万寿。华亭进少师荫子，璠亦躐迁太常少卿。雷司空礼加太子太保，大匠徐杲者，亦拜工部尚书，分宜仅拜加禄银币之赐。其年七月，即有御史邻应龙之疏，分宜逐而世蕃戍矣。分宜一生以逢迎称上旨，独晚途片言稍逆，顿失权宠，岂天夺其魄耶？
雷司空古和，素名博洽，居官亦以勤劳著绩，初以分宜同里厚善，得官六卿。时，窥知上意已向华亭，复去严事徐。其营万寿一事，俱先有成谋，因分宜失旨，愈得间之以固宠。分宜恨甚，面詈之，雷答语甚誖，几至攘臂，徐以此益厚之。世宗上宾未几，万寿宫殿悉已撤去，仅存阶础。若诸臣直庐，更榛莽不可问矣。而南内之完整，则至今如故也。识者谓华亭此举于 三年无改 一段，稍未谙解云。雷在世宗末年，又进少保，再加少傅。隆庆二年，以上修祭乐器縻费，劾太监滕祥词旨甚激，上不悦，令致仕，人议其迎合于先帝，而触忤於新朝，借题卖直云。
【代祀】嘉靖十一年二月惊蛰节，当祈壳於园丘，上命武定侯郭勋代行。时，张永嘉新召还居首揆，夏贵溪新简命拜宗伯，不闻一言匡正。独刑部主事赵文华上言，切责而宥之。时，文华登第甫三年，其辞严而确，使其末路稍修洁，固俨然一直臣矣。次年十一月，大祀天於南郊，又命郭勋代之，大小臣遂无一人敢谏者。时，上四郊礼甫成，且亲定分祭新制，遂已倦勤如此。至中叶，而高拱法官，臣下不得望清光，又何足异。
盖代祀天地自癸巳始，至甲午后，遂不视朝。己亥幸承天还，途中火灾，上仅以身免，因归功神佑。壬寅宫婢之变，益以为事玄之效，陶仲文日重矣。然邵元节实以嘉靖三年召入，五年遂封清微妙济守静修真凝元衍范志默秉诚至一真人，给玉金银牙印章各一，得密封言事。是时，铅山费文宪为首揆，已不能有所谏正矣。至其后，是礼悦尚书，赠其父守义为太常寺丞，犹之可也。又封其师范文泰为清微崇玄守道凝神湛默履素养和衍法辅教真人，则滥极矣。至陶仲文更劝上以退居为祈天永命秘术，何论郊祀哉！
【圣诞忌辰同日】八月初十日，为孝慈高皇后忌辰，而世宗皇帝以是日诞生。及即位，礼臣毛文简请先一日称贺，但并习仪及山呼之礼，俱杀之。行之二年矣，至嘉靖三年，又遇圣诞，时礼部为汪文庄，请即以是日先行孝慈奉祭礼，然后嵩呼大庆，一切如先朝故事。上允之，四十余年不复辍。则以孝慈虽开天圣母，而上则藩王入嗣，又中兴圣主，自不相妨也。其时议者又云：正月初三日为宣庄忌辰，然孝武二庙，凡遇祭祀，得衣大红吉服为比。是又不然，均为在天之灵，自不宜轩此轾彼。若嗣君必当自尽其诚，但普天臣子又欲申祝釐之敬，则先凶后吉，亦无不可。使其事在宋朝，又有洛蜀哭则不歌之争，成一大党论矣。
【世宗圣孝】嘉靖丙午外计言官拾遗疏，有贵州寻甸知府汪登不谨。当斥，吏部尚书廖纪覆疏，谓登以母老赴官偶迟，宜镌秩示罚。上命降职三级，特改京官，以便其母就禄。盖上圣性至孝，以登为母被议，故左其官，实优之也。其后陕西参议于湛者，直隶金坛人。以母老求改南方。言官纠其诡避，宜重惩，上又命改江西，便其迎养。吏部侍郎董玘以闻母丧久不奔赴，褫职。盖锡类之孝如此。嘉靖间，京师人张福欲图赖邻人张柱，自弑其母，谓柱杀之。既鞫得情，且有福姊为证。上谓必不然。再三研审，刑官执如初献。上终不信，竟坐柱辟，盖上谓世间无弑母之人也。
【讲学见绌】世宗所任用者，皆锐意功名之士。而高自标榜，互树声援者，即疑其人主争衡。如嘉靖壬辰年御史冯恩论彗星，而及吏部侍郎湛若水，谓素行不合人心，乃无用道学。
恩虽用他语得罪。而此言则不以为非。至丁本年御史游居敬又论南太宰湛若水学术偏陂，志行邪伪，乞斥之，并毁所创书院。上虽留若水，而书院则立命拆去矣。比湛殁请恤，上怒叱其伪学盗名，不许。因以逐太宰欧阳必进，其憎之如此。至辛未年九庙焚，给事戚贤等因灾陈言，且荐郎中王畿当亟用。上曰： 畿伪学小人，乃擅荐植党，命谪之外。 湛、王俱当世名流，乃皆以伪学见斥。至於聂双江道学重望，徐文贞力荐居本兵，上以巽懦偾事逐之，徐不敢救。比世宗上宾，文贞柄国，湛、聂俱得恩赠加等。湛补谥文简，聂补溢贞襄。盖二公俱徐受业师，在沆瀣一脉宜然。而识者以为溢美，非世宗意矣。若王文成之殁，在嘉靖初年，既靳其恤典，复夺其世爵，亦文贞力主续封，备极优异，而物论翕然推服，盖人情不甚相远也。王龙溪位止郎署，且坐考察斥不得复官，故文贞不能为之地。即隆庆初元起废，亦不敢及之，第为广扬其光价耳。湛文简之学，以随处体认天理为宗，而不免失之迂腐。如劝世宗求嗣，必收敛精神。上曰： 既欲朕收敛，则不必如此烦渎。 其时即已厌之矣。聂贞襄任本兵，曲庇分宜孙严鹄冒功，为时所薄。及罢官南远，遇倭乱暂留吴门，人问何以御倭，则曰 壮者以暇日修其孝弟忠信。 闻者窃笑。如此经济，何以支俺答哉！惟王龙溪聪明机警，辨材无碍，闻其说者解颐心折，即王文成当时亦欢服，以为门墙第一人。至徐华亭又为同心至友，推奖赞欢。如司马公之与邵尧夫。又，龙溪性好游，以故安乐行窝所至，四方共重，逾於王公。同时同乡钱绪山、唐一庵诸公，俱不尔也。【进诗献谀得罪】古今献诗文颂圣者，史不胜纪，然惟世宗朝最为繁夥，乃遭际亦自不同。如嘉靖四年，天台知县潘渊，进嘉靖《龙飞颂》，内外六十四图，凡五百段，一万二千章，效苏蕙织锦回文体以献，其用心亦勤矣。上以其文字纵横，不可辨识，命开写正文再上之。然其时不闻有赏，尚不闻被罚也。至嘉靖十三年，朝天宫道士张振通奏： 臣祝釐之暇，作《中兴颂》诗二十一首，金台八景，武夷九曲，皇陵八咏，以及瑞露、白鹊、白兔，俱有诗上进。乞赐宸翰序文。 下部议，以猥鄙陈渎，替逾狂悖，希图进用，诏下法司逮击讯问。则进谀希恩反得谴矣。然犹黄冠也。嘉靖二十六年，朝觐竣事，上敕谕天下入觐官员，此不过旧例套语耳。而给事中陈棐者，将敕谕衍作箴诗十章上之，上大怒，谓棐舞文墨，辄欲将此上同天语，风示在外臣工，甚为狂僭。令自陈状，棐服罪，乃降调外任。棐即议帝王庙斥去元世祖者，素善逢君，不为求荣得辱。
然前此乙未年春正月朔大雪，上谕大臣曰： 今日欲与卿等一见，但蒙天赐时玉耳。 礼卿夏言。即进《天赐时玉赋》以献，上大悦，以忠爱褒之，甫逾年而入相矣。此非上同圣语乎？乃知富贵前定，圣主喜怒偶然值之，容悦无益也。
【贺唁鸟兽文字】世守朝，凡呈祥瑞者，必命侍直撰元诸臣及礼卿为贺表，如白龟、白鹿之类，往往以此称旨，蒙异眷，取卿相。然在先朝固亦有。故事如永乐间，北京得白鹊，时仁宗监国，命宫臣撰表为贺。杨士奇以为不着题，即贺白龟、白鹿亦可。仁宗即命士奇改作，云： 望金门而送喜，驯丹陛以有仪。 又云： 与凤同类，跄跄於帝舜之庭；如玉其荤，蒿在文王之囿。 仁宗大喜，云： 方是帝王白鹊。 命撤内膳赐之。士奇之见知，此亦一也。其后世宗庙，胡宗宪进白鹿，诸生徐谓作表，一时传诵，而上不及知。及礼卿吴山贺表，实祠部郎徐学谟所作，为上特赏。未几，山以不贺日食闲住，未尝得表文力也。最后西苑永寿宫有狮猫死，上痛惜之，为制金棺葬之万寿山之麓，又命在直诸老为文，荐度超升。俱以题窘不能发挥，惟礼侍学士袁炜文中有 化狮成龙 等语，最惬圣意。未几，即改少宰，升宗伯，加一品入内阁，只半年内事耳。
同一禽畜，同一谀词，而不遇如此。
按白鹊为瑞，仅见於曹子建《魏德论》。嘉靖十年，郑王厚烷贡二白鹊，上大喜，命献宗庙及两宫，颁示百官。廷臣为鹊颂、鹊赋、鹊论者盈廷，遂为献瑞作俑。癸亥年八月，湖广巡抚徐南金献白鹊，云出自景陵，群臣表贺。昔杨椒山喜鸦恶鹊，谓鸦忠鹊佞也。鹊身为佞，又导人以佞。然杨文贞已先学鹊矣，何论嘉靖诸人。至若厚烷晚年，又极谏世宗事玄，上大怒，革爵锢之高墙。至穆宗即位，以忠正见褒，还爵复国。是又始鹊而终鸦矣，极堪捧腹。先是弘治十七年，大名府元城县民家，乌巢中生一白雏，因收豢之。及长，莹洁如雪。时孝肃太皇太后上仙未久，咸以为上孝感所致，遂表献之朝。上不受，却还。甫逾年，而孝宗亦鼎成矣。白乌较鹊，不知孰佳，然为灾不为祥如此。使在嘉靖朝，骤贵者不知几人矣。【庙议献谄不用】嘉靖中，太庙被灾，寻即鼎建，时，尚宾司丞舆首上议，请增建庙制伦次，绘图上之，其意在尊睿宗也。上不悦，下法司鞫之，拟以纳赎还职，上特命冠带闲住。
舆即谀臣萼之子，将窃父故智取宠，不意其遭斥也。又数月，国子监司业江汝璧请备亲庙，谓上享祀宗宫，考庙不可独缺，宜奉皇考入居昭庙。又，请预立世室，以待皇考。其言无非尊兴献以媚上，而上不省。其冬，上自下谕，仍复旧制：太祖正南面之位，成祖以下，及睿考俱同堂而序，享毕，各归於寝。
已如敕奉行矣。次年甲辰，又会议同堂异室之制。时，江汝璧已迁为左庶子矣，又上言 皇考入庙，宜迁於穆庙之首，与成祖对峙，三昭三穆列於前，成庙睿庙翼於左右。 盖欲以兴献，为百世不祧之主也。又，赞善郭希颜，则请如太祖立四亲庙，以明未有无父之国，无非为睿考计久远，而上皆报寝。不逾岁，汝璧已进少詹事，坐科场事革职为民。希颜升中允，谪运副罢归矣。盖上入绍之初，大礼未定，人心方摇，故贵张、桂诸臣，以招徕天下，至是且二十年矣，称宗入庙，礼无可加。而此辈憸邪，犹仍佞习，为横飞直拜之地。甫出口，而上已洞悉其奸，斥逐不已。而郭希颜遂以吊奇至杀身，岂非下愚之尤哉！就江、郭两疏细详之，则汝璧之议，尤为狂恣蔑礼。【捐俸助工】嘉靖二十年辛丑，九庙被毁。更建时，边饷亦告匮。太宰许赞，议借百官之俸，上以非盛世事已之，真得治朝大体。今上甲申大峪寿陵兴工，阁臣亦议令百官捐俸，上不许，盖养廉为重，亦体群臣之一也。顷，三殿之灾，群僚又欲捐俸助工，会议於中府。一御史奋笔书曰： 主上好货。诸公捐俸是矣。倘主上好色，诸公何以处之？ 皆赧然退散。其后各衙门公疏，或各官私疏，以捐俸为请，主上亦欣然俯从。
自此以后，为开矿，为抽税，遍大地皆以大工为名，不复能遏止矣！
【工匠见知】世宗既以创改大礼，得愉快於志，故委毗春曹特重。如言，如嵩，如阶，为宗伯时，其寄托已埒辅相。又以掀翻大狱，疑刑官皆比周挠法，立意摧抑之，即贤者多不以善去。至末年土林繁兴，冬卿尤难称职。一切优游养高，及迟钝不趋事者，最所切齿，诛谴不逾时刻。最后赵文华为分宜义子，欧阳必进为分宜妻弟，特以贪戾与阘茸相继见逐，权臣毫不能庇。而雷丰城以勤敏，独为上所眷倚，即帝尧则哲之明，何以过之？终上之世，雷长冬曹，无事不倚办。即永寿宫再建，雷总其成。而木匠徐杲，以一人拮据经营，操斤指示，闻其相度时，第四顾筹算，俄顷即出，而断材长短大小，不爽锱铢。
上暂居玉熙，并不闻有斧凿声，不三月而新宫告成。上大喜，以故尚书之峻加金吾之世荫，上犹以为慊也，杲亦谦退，不敢以士大夫自居，然其才自加人数等，以视文华、必进，直朴椒下材耳。
按奉天等三殿并奉天门灾，在嘉靖三十六年四月。时，上迫欲先成门工，以便朝谒。而文华不能纠缠，屡疏迁延。上大怒，尽夺其官，而用必进，甫匝岁门成，必进得一品。则督工侍郎雷礼有劳，而躬自操作，则徐杲一人力也。又，三年而殿工无完期，必进以司空为苦海，营改左都，而上怒矣。甫一月分宜又劝上改必进吏部，而圣怒遂不可解。先革孤卿并兼官，未几并尚书夺之，其去工部半岁耳，明年而三殿告成矣。然先一年永寿宫已灾，旋奏工完，不特礼得一品，杲得正卿，而华亭亦因以进少师，乃子尚宾丞璠，躐拜太常少卿。识者不无代为恧焉。时，分宜以子世蕃官工部侍郎，反不得监工。求与璠同事，而上峻却不许。退而父子相泣，不两月祸起矣。比三殿落成时，徐杲已称尚书，上欲以太子太保宠之，而徐华亭力沮，谓无故事，得中止，仅支正一品俸。雷亦仅以宫保转宫传。其他在事诸臣，升赏亦止不行，仅拜银币之赐。以较永寿宫加恩，百不及一矣。时，上爱念杲不已，倘再有营建，杲必峻加，即华亭亦不能尼也。
【触忌】古来人主多拘避忌，而我朝世宗更甚。当辛巳登极，御袍偶长，长屡俯而视之，意殊不惬。首揆杨新都进曰： 此陛下垂衣裳而天下治。 天颜顿怡。晚年，在西苑召太医院使徐伟察脉，上坐小榻，衰衣曳地，伟避不前。上问故，伟答曰： 皇上龙袍在地上，臣不敢进。 上始引衣出腕。珍毕，手诏在直阁臣曰： 伟顷呼地上，具见忠爱。地上人也，地下鬼也。 伟至是始悟，喜惧若再生。又乙丑会试第一题为 绥之斯来 二句，下文则 其死也哀 。上已恶之矣。第三题《孟子》，又有两 夷 字，时上苦虏之扰，最厌见 夷 、 狄 字面，至是大怒，欲置重典。时主文为高新郑，徐华亭诡辞解之而止。然初年讲章，有进《曾子·有疾章》，去却 人之将死 一节，上谓： 死生常理，有何嫌疑？ 促令补进。
又似豁然无所讳者。盖进讲时，讲官为学士徐瑨，上方富於春秋，嗣位未久，乐闻启沃，恐臣下有所避匿，故亦优容。至乙丑之春，上年已六旬，不豫且久，宜其倦勤多疑也。
按世庙晚年，每写 夷 、 狄 字，必极小，凡诏旨及章疏皆然。盖欲尊中国卑外夷也。而新郑出题犯之。又有前一题，益益原作盖。据写本改。疑其诅咒矣。高之得免，谓非全出华亭不可。新郑晚途与徐讲和书，亦引先帝见疑，赖公调解为言，亦是天理难泯处。
宋南渡后，人主书 金 字俱作 今 ，盖与完颜世仇，不欲称其国号也。至高宗之刘贵人、宁宗之杨后，所写 金 字亦然，则宫阃亦改用矣。然则世宗之细书，亦不为过。
【正嘉御宝之毁】御宝凡十七。正德九年甲戌，大内遭火，宝玺散佚。至嘉靖四十五年之冬，则世宗已不豫久矣，乃下诏曰： 先朝甲戌遇灾，御宝凡六，其五已遭毁。 命所司觅美玉补造。想十七宝者，大半范金为之，而此六玺乃玉制耶？然嘉靖十八年，上又添制七颗，合之世守者为廿四矣。辛酉西苑之灾，则历代所传，尽付煨烬，所少奚止五宝？意者圣主讳言。而托之甲戌耶？【符印之式】秦天子六玺，唐始有八宝。宋世尚循其制，至徽宗而加九，南渡至十一，皆非制也。本朝初有十七宝，至世宗加制其七，今掌在符台者共二十四宝，盖金玉兼有之。若中宫之玺，自属女官收掌。更有太祖所作白玉印，曰 厚载之纪 ，以赐孝慈后者，至今相传宝藏。若历朝太后，则每进徽号一次，辄另铸新称一次，皆用纯金。此故事皆然。
其臣下印信，则文武一品二品衙门，得用银造，三品以下俱用铜，惟以式之大小分高卑。两京兆虽三品，印亦银铸，则以天府重也。以上俱用九叠篆文，不知取义谓何？唐宋以来并无此篆法，盖创自本朝。意者乾元用九之意乎？巡按御史用方印，其式最小，比之从九品巡检僧道衙门，尚杀四之一。又百官印止一颗，惟巡按则有循环二印，以故拜命即佩印绶，且其文八叠，与大小文武特异。岂以斧绣雄剧，特变其制耶？此外，则各镇挂印总兵官，如征南、征西、镇西、平羌、镇朔、征蛮、平蛮、征虏诸将军，俱银印，视一品稍杀，二品稍丰，独以虎为鼻钮，且篆文为柳叶，则百僚中所未睹。其他添设大帅，虽事体不殊，而另给关防，与督抚文臣无异矣。明兴，无正任大将军，国初徐武宁达曾一领之，其他则必带军号。如徐达、蓝玉、冯胜、邱福、盛庸、领征虏，杨洪、朱永。领镇朔，仇鸾领平虏，俱得称大将军，而印之制无可考据矣。内阁大学士位不过五品，而所用文渊阁印台，仅一寸七分，略似御史巡方印，乃亦用银，视一二品，其重可知。且玉筋篆文，与主上御宝书法相埒，宜其权超百辟也。邱福北征失律，并印亦亡，屡购不得，后於沙漠夜吐光怪，始纵迹得之。仇鸾病笃，藏印内寝，忽跃出於地有声，寻夺印暴死戮尸。而文渊阁印，自今上丙戌失后，再铸则阁权渐削，陵夷以至今日。盖将相二大柄，关於印章如此。【嘉靖青词】世庙居西内事斋醮，一时词臣，以青词得宠眷者甚众。而最工巧最称上意者，无如袁文荣、董尚书，然皆谀妄不典之言。如世所传对联云： 洛水玄龟初献瑞，阴数九，阳数九，九九八十一数，数通乎道，道合元始天尊，一诚有感。
岐山丹凤两呈祥，雄鸣六，雌呜六，六六三十六声，声闻于天，天生嘉靖皇帝，万寿无疆。 此袁所撰，最为时所脍炙，他文可知矣。时，每一举醮，无论他费，即赤金亦至数千两，盖门坛扁对皆以金书，屑金为泥，凡数十碗，其操笔中书官，预备大管，泚笔令满，故为不堪波画状，则袖之，又出一管。凡讫一对，或易数十管，则袖中金，亦不下数十铢矣。吾邑谈相辈，既以此得贰卿，且致富云。
【嘉靖始终不御正宫】大内乾清宫，以正德九年遇灾，旋鸠工创建。役尚未竣，比肃皇以正德十六年四月，自郢中入奉大统，暂居於文华殿，亟促冬宫书夜缮治，至十月而落成，上始移跸。临御垂二十年，至己亥南巡，则永寿宫已成，至壬寅宫婢之变，上因谓乾清非善地，凡先朝重宝法物，尽徙实其中。
后宫妃嫔俱从行，乾清遂虚。直至丙寅上宾，始返龙蜕於大内。
盖自践阼之初，及弥留之际，皆於别宫行吉凶礼。说者谓世宗以禁中为列圣升遐之所，意颇疑惧。而永寿则文皇旧宫，龙兴吉壤，故圣意属之。古云： 先天而天弗违。 世宗有焉。【大行丧礼】本朝大行皇帝皇后初丧，每寺各声钟三万杵。盖佛家谓地狱受诸苦者，闻钟声即苏，故设此代亡亲造福於冥中。非云化者有罪，为之解禳也。声钟一事，累朝皆见之诏旨，盖自唐宋以来，相沿已久。惟冥镪最属无谓，今贵贱通用之。
如周世宗发引，以楮为金银锞，黄者名 泉台上宝 ，白者名 冥游亚宝 ，已为可笑。至宋高宗梓宫就道，百官奠用纸钱差小，孝宗不悦，谏官云： 纸钱乃释氏使人以过度其亲者，本非圣主所宜。 孝宗曰： 邵尧夫何如人，祭先必用纸钱。
岂生人处世，如汝辈能一日不用钱乎？ 则此亦相传故事。本朝虽用而不以此相高，贤於前代多矣。
【实录纪事】世、穆两朝实录，皆江陵故相笔也，於诸史中最称严核。其纪新郑将去，为南北科道及大小臣工所聚劾，以为皆迎合时情，而参高保徐，尤属谄媚。况上未尝有意弃徐，纷纷保之何为？其言可谓至公。及至夺情恋位，一切保留，偏大小南北倍於谄徐之时，而杖谴忤意者以快睚眦，又有华亭所不为者。其於新郑幕客吏科都给事韩原川等，亦极笔丑诋，目为无忌惮小人。岂非真正实录！及吏科都陈锦江等入幕后，献谀画策，与韩蒲州诸公无异，顾一一任为腹心，资其角距，恬不为异。则笑人适以自笑也。顷见屠纬真《昙花记》，其填词皆无足取，惟内户杞说白云： 我做秀才时，也曾骂过李林甫来。 此一语也，亦后来黄扉药石矣。
【实录难据】本朝无国史，以列帝实录为史，已属纰漏。
乃太祖录凡经三修，当时开国功臣，壮猷伟略，稍不为靖难归伏诸公所喜者，俱被划削。建文帝一朝四年，荡灭无遗。后人搜括捃拾，百千之一二耳。景帝事虽附英宗录中，其政令尚可考见，但曲笔为多。至於兴献帝以藩邸追崇，亦修实录，何为者哉！其时总裁费文宪等，苦无措手，至假借承奉长史等所撰实录为张本，后书成，俱被酬赏。至太监张佐辈，滥受世锦衣，可哂亦可欢矣。今学士大夫有肯於秘阁中借录其册、一展其书者乎？止与无双字同，其修《承天大志》亦然，但开局太迟，词林诸公，各具事希宠，纷纷不定，比成未几，则世宗已升遐矣。总之，皆不经这举也。
【两朝仁厚】世宗末年，一更严明之政，如海忠介狂戆尚能容之。贻谋穆庙，以迨今上，礼遇士大夫，绝无往年论报见法之事。惟初政逮讯廷杖数君子，皆出权相意，后皆不次登用。
仅临江钱知府，以滥刑被劾坐辟，亦意在重微酷吏。终以辅臣请贷，至今长击。李见罗中丞，以滇事下狱七年而从戎。近年矿税忤旨者，或致逮系，非久即释。惟曹心洛侍御，以争东封，在狱稍久，顷得旨编戍，出狱之日，京师拥曹欢呼者数万人，且颂圣主如天之量云。
【主上改臣下名】世宗时，喜改臣下姓名，如改张相国璁为孚敬，改袁中丞贞吉姓为衷，又改指挥佥事琴大鸣为大声是也。穆宗朝，掖县赵宦为御史，因巡方题差，上见名不雅，改为焕，今历大司空以侍养归。弟名耀，亦拜御史，后以中丞抚辽左，亦请告归养。其父名孟，以明经官教授，得封吏部左侍郎。二子俱为大九卿，在膝下娱侍，尤不易得云。赵长公巡方，为陕西巡茶任满，而乃弟代之，兄弟交承，亦一时佳话。事在今上初元。
【圣主命名】今上以全亥八月生於裕邸。时世宗惑於 二龙不相见 之说，凡裕邸喜庆，一切不得上闻。是年四月西苑玉兔生子，七月有白龟卵育之瑞，廷臣俱上表贺。而今上弥月，不敢请行翦发礼。至穆宗即位，大臣以立太子请，上命先命名，徐议册立，始以元年正月赐今御名。故事命名在百日，至是睿龄已五岁矣。从来朱邸皇孙，未有愆期至此者。然而次年即主震方，又四年龙飞，开万亿年盛治，千古未有也。
【朝觐官进献】近以国用匮乏，议加田赋，加关税，以至搜索赎鍰，且有 无碍官银 之说。夫既曰官银，那有无碍之理，真掩耳盗铃也！当穆宗戊辰外计时，陕西副使姜子羔者上言：朝觐官各有路费及馈遗私帑，宜令进献羡余以佐国计。且限为定制：布政司三百两，按察司二百两，苑马行太仆一百两，运司府正二百五十两，府佐一百两，州县正官二百两，州县佐五十两。上曰： 进献非事体，且国用亦不藉此。其勿许。 且并禁入朝官员不得借觐名科派。大哉王言，与岁进月进者天壤矣。姜未几即转行太仆，稍示裁抑，犹有太平气象云。
【今上圣孝】今上初登极，尊礼两宫。嫡母陈皇后，上号仁圣皇太后。生母李皇贵妃，上号慈圣皇太后。每遇大庆辄增二字。至丙申年则仁圣上仙，慈圣独享天下之养，庆典频举。
丙午之春，以皇太子元孙诞生，加上徽号。曰慈圣宣文明肃贞寿端献恭喜皇太后，则圣寿仅六十有二。
按本朝母后得亲见曾孙者，惟孝肃周后一人，今慈圣福履正同。但孝庄后先崩，时孝肃为邪说所惑，虑他日不得与英宗同穴，欲改葬孝庄於他所，赖大臣力诤而止。今慈圣在位，事仁圣最恭，岁时尚执嫡庶之礼。仁圣上仙，悲慕逾礼，宜其备享荣哀。今上圣孝又千古所无，白玉栏观牡丹，正偕先帝游赏，无意人间信有之矣。
【今上御笔】今上自髫年即工八法，如赐江陵吴门诸公堂扁，已极伟丽，其后渐入神化。幼时曾见中贵手中所捧书金扇，龙翔凤翥，令人惊羡。嗣后又从太仓相公家，尽得拜观批答诸诏旨，其中亦间有改窜，运笔之妙，有颜柳所不逮者，真可谓天纵多能矣。
【贞观政要】今上圣学高邃，远非臣下所及。如戊子二月，以春和初启讲筵，上御文华。讲毕，复传谕阁臣申时行等，曰： 唐魏徵为何如人？ 对以征能强谏，亦是贤臣。上驳云： 征先事李密，再事建成，后事太宗，忘君事仇，固非贤者。
其时产臣以伊尹就汤就桀为比，已非其伦，又引太祖时佐命刘基等皆元旧臣，顾其人可用否耳，此语尤为失当。刘基辈用夏变夷，岂魏徵处角逐时可拟！上遂置不问。又传圣谕云： 唐太宗协父弑兄，家法不正。 阁臣对曰： 伦理果亏，闺门亦多惭德，但纳谏一事可取耳。 此语稍为得之。上意终不释，命罢《贞观政要》，而讲《礼记》。阁臣又言宋儒云： 读经则师其意，读史则师其迹，宜令《通监》与《礼经》参讲。
上允之。乃命先讲《尚书》，徐及《通监》，以至《大学衍义》。上之於经史，后先权宜审矣。至评论魏征、太宗，真千古斧钺。惜乎对风诸语，稍未能助高深耳。
《通鉴》一书，今上元年冬杪，张居正当国，将本年讲章进呈，已首列此书，上命镂版印行矣。今阁臣何又以《通鉴》为请，似乎未经御览者。意或卷帙浩汗，启沃未竟耶？然《贞观政要》，亦上初御讲幄，辅臣即以劝讲，至是乃厌薄中辍。
或以张居正所进，终未审当圣意耶？然自政要罢后，次年四月遂不复御文华。广厦细旃，迄成尘坌，辅臣屡请不允。其年冬，即有评事雒于仁 酒色财气 四箴之疏。庚寅元旦召对以后，阁臣亦不得复望天颜矣。唐太宗贞观之治，季年亦少逊焉。盖古今同一慨矣。
【冲圣日讲】列圣经筵，每月用初二、十二、廿二、凡三日。而日讲则不拘期，一切礼仪视经筵俱减杀，仅侍班阁部大臣，与词林讲官，及侍书等官供事。然圣体稍劳，则不御之日居多，值日词臣依例进讲章，以备乙览而已。今上初登大宝，江陵相建议，上每日於日初出时驾幸文华，听儒臣讲读经书。少憩片时，复御讲筵，再读史书。至午膳而后还大内。惟每月三六九常朝之日始暂免，此外即隆冬盛暑无间焉。以故十年之中，圣学日新，坐致太平之治。昔英宗御极亦在幼冲，初不闻三杨诸公有此朝夕纳诲，遂使王振得盗国柄，几危宗社。则主上早岁励精，真可只千古矣。【今上待冯保】上初以慈宁及江陵故，待冯榼厚，而不堪其钤束，屡有以折之。一日，上御日讲毕，书大字赐辅臣等，冯榼侍侧，立稍倾欹，上据以巨笔濡墨渖过饱，掷其所衣大红衫上，淋淳几满。冯榼震惧辟易，江陵亦变色失措。上徐书毕，起还内。时戊寅己卯间事，故相申吴门已从讲筵入阁，是日正得上所赐大字，其长公职方为予言。此时上意已作李辅国、鱼朝恩之想，而冯榼尚以少主视之，了不悟也。后惟癸巳年王太仓为首揆，兰谿、新建为次，因自讲得御笔大字。是后遂不复赐。【壬寅岁厄】世宗中年，静摄斋居，不御朝已久。至壬寅冬十月，而有宫婢之变，主上已濒危，至丙夜始能言。医官用去血剂稍苏，犹数日始能复故。从此圣体愈康，又二十五年丙寅，而龙驭始上升。真古来奇事，载籍所未睹。今上御极之三十年壬寅二月，上不豫数日，至十六日己卯遂大渐。上急召辅臣及部院大臣，入至启祥宫，时内阁止沈一贯一人耳，至则中官及郑贵妃俱避不侍，上命太子及诸王跪听，上呼沈近前听谕云： 朕享国已久，亦无所憾，佳儿佳妇，今以付先生，辅之为好皇帝，劝其讲学勤政。 且命向来矿税悉罢，并诸无稽之征停止，释诏狱及法司击囚，还职起用建言得罪诸臣，此后遂当舍诸臣而去矣。按此即玉几末命。比及二更，而上稍苏。至次日庚辰，则圣躬顿安，寝膳复旧。盖垂殆者仅一书半夜耳。时东宫成婚甫三日，故有 佳儿佳妇 之语，如唐太宗故事。
是时垂拱内廷，不视朝者亦十年矣。今上神明威断，动法皇祖，而罹灾之岁，亦属壬寅，恰恰六十年。岂非上天仁爱，同一示警哉！上所颂圣谕，旋即取回。虽普天有反汗之疑。又三年为乙巳冬，命税务归并，有司封闭矿洞，撤回内臣，出孑遗於水火，圣德远被，共祝圣寿。较之世宗再御二十五年，行且什佰倍之矣。
【壬寅上寿】壬寅之岁，上圣龄甫满四旬，而御极已三十年。至秋八月，值上万寿圣节，内廷{执曰}御辈，思别效嵩祝，以博天颜一启者，乃以上诞生及在宥，合之为七十岁，上南山之觞。大小监局，竞奢斗侈，罄其力以备进奉。时矿税甫罢而旋兴，诸采榷使，方忧喜交并间，得此消息，争市瑰异未名之宝，名 孝顺钱粮 。充金帛之媵，左藏为之充牣。圣情果大怡，嗣后乾德、寿皇、小南内诸工，及造龙凤船亭之属，一切惟群下所请。而榷税纵横，愈不可谏止矣。然但行之禁掖，惟阉尹宫娃辈共献谀词而已，不以闻之大廷。故谏官无敢以其事显诤者。盖长生久视，固圣主所乐闻，况春间启祥，召臣下，惊魂甫定。此举虽似不经，亦古所谓此非恶心也。
【百年四叶】邵康节谓自本朝建隆受命以后，百年而仅止四叶，诧以为近古所未睹。昭代历年之久，前此不必言。即如世宗以辛巳入缵，在位四十六年，中更穆宗之隆庆，而为今上之壬申御极，今年己未，恰已九十九年，只三叶耳。而圣躬强豫，方共日升月恒。三皇御宇俱百年以外，兹且将四之。使康节生今日，其庆幸又何如也？
【北台】今上仁俭，至土木事尤为减省。惟辛丑年於禁城内乾方筑一高台，台名曰乾德台，阁名乾祐阁，其钜丽不待言，而高入云表，望之真如五城十二楼。顷驸马万仲晦招同戚里诸公，入游西苑，因试登之，如旋蠡然，殊不觉足力之疲。每一层即有一小殿，几榻什物毕具，凡数转未至其巅，已平视兔儿山矣。时天曙未久，万瓦映日，大内楼台，约略在目。悚然心悸，急促同行诸公趋下。闻落成时，主上以软舆升陟，则宫城外巷陌街，逵如灵济宫前后一带，皆近在眉睫。圣心亦以下瞰为非体，嗣后仅以月夜再登。今宸游不至，已数年矣。
【章奏留中】先朝章奏亦有不报闻者，然多是奏本。若题本用印，则系衙门公事，例不留中。即不当上意，再三更改亦可。自今上厌臣下之屡聒，一切庋之禁中，屡催不下。初亦甚以为为苦，久而稍习，遇大小兴革，主者自行其意，第具本题知，不复取上意可否。而大权反下移矣。台省建白，间有当取旨者，则建言之人上疏以后，即请谒政府，云此本当条旨云云。
政府即唯唯如命，一同属吏之禀承於长官，其名曰讲旨。此互古未有之事，福清在时，尚未然。
【端阳】京师及边镇最重午节，至今各边，是日俱射柳较胜。士卒命中者，将帅次第赏赍。京师惟天坛游人最胜，连钱障泥，联镖飞鞚，豪门大估之外，则中官辈竞以骑射为娱，盖皆赐沐请假而出者。内廷自龙舟之外，则修射柳故事，其名曰 走骠骑 。盖沿金元之俗，命御马监勇士驰马走解，不过御前一逞迅捷而已。惟阁部大老，及经筵日讲词臣，得拜川扇香药诸赐，视他令节独优。今上初年犹然，自内操事兴，至甲申岁之午日，预选少年强壮内侍三千名，俱先娴习骑射，至期弯弧骋辔，云锦成群，有京营所不逮者。上大悦，党赉二万余金。然是日酷热，当值候操诸榼，擐甲操兵，伺令于赤日中，因而喝死者数人。按禁本非观兵之所，其事起于正德初年，盖不特八虎辈各有裨列校，仿效外廷，而本兵王恭襄，亦顶罛刺飘靛缨，杂处于中贵之中矣。今上因癸未谒陵，始选内臣具军容扈从，旋跸后益广其伍，俱江陵败后事也。近年来则内教场已鞠为茂草，想武事置不讲矣。闻之先辈云：孝宗在御日，遇午节会于便殿手书一桃符，云： 采线结成长命缕，丹砂书就辟兵符。 盖圣主好文，宴衎自娱，又与后圣不同如此。其后午节，惟世宗初元，曾奉两宫圣母游娱，最后十五年，又同李时、夏言、郭勋泛舟西苑，赋诗唱和。按介子推以五月五日自焚，而古来就以冬至后一百五日禁火，太原之地峭冷未解，因禁烟寒食。人多有死者。何不考订改正？既令楚晋二忠臣各享极唁，民间馂角黍之余，即寒食。不至伤生也。附以解颐。【七夕】七夕暑退凉至，自是一年佳候。至于曝衣穿针、鹊桥牛女，所不论也。宋世，禁中以金银摩睺罗为玩具，分赐大臣。今内廷虽尚设乞巧山子，兵仗局进乞巧针，至宫嫔辈则皆衣鹊桥补服，而外廷侍从不及拜赐矣，惟大榼辈以瓜果相饷遗。民间则闺阁儿女尚修乞巧故事，而朝家独无闻。意者盂兰会近，道俗共趋，且中原遗祭陵寝，尤国家重典，无暇他及耳。
江南李煜以七夕生，至期其弟从益自润州赴贺，乃先一日乞巧，江浙间俱化之，遂以成俗，直至宋化间始诏更定仍为七夕。亦奇事也。【扈从颁赐】至尊初登极，行郊祀大礼，其四品以上，及禁近陪祀官，俱赐大红织金纟宁袍。若恭谒诸陵及行大阅，则内阁辅臣俱赐蟒衣，或超等赐服，至鸾带金银瓢绣袋等物，以壮扈从。其次即日讲官，以至文武勋戚、部府大臣，俱沾绣带采带之赐。皆主上肇行大礼，特恩殊典一次耳。惟阁臣未及受赐者，则于嗣举补给，他官不尔也。又锦衣卫官登大堂者，拜命日即绣春刀鸾带大红蟒衣飞鱼服，以便扈大驾行大祀诸礼。
其常朝亦衣吉服，侍立于御座之西，以备宣唤，其亲近非他武臣得比。以故右列艳之，名为武翰林。
【六曹答诏称卿】从来六尚书与左右都御史，一切谢恩乞休之类，旨下皆称卿，以示重，不论南北也。嘉靖之末，以至今上初年，凡南六卿一切叱名，识者以为非体。万历己亥大计，南六卿自陈，旨下，有得称卿者，一时以为荣遇。自后渐复旧制，可谓厘正陋规矣。王给事忽于建白疏内，辅臣条旨之，谓其献媚大僚，为植党地，盖未谙典故耳。
【御座后扇】今主上御门常朝，黼扆之后，内执一有柄之物，若擎扇然，用黄帕裹之，自上升座拥蔽于后，降座则撤去，从来不曾展开。或疑为雉尾之属，终莫知其真。后闻其名曰 卓影 ，乃先朝外夷所贡瑞物，最能祓除不祥，以故临朝辄举，以卫御座。未知果否？
【矿场】今开矿场遍天下，生民罹其毒，说者以始祸归罪张新建相公。因考永乐十三年，太监王房等督夫六千人于辽东黑山淘金，凡九十日，得金八两。又永乐十五年，有言广西南丹州矿发者，命内臣开采，岁余得九十六金，旋变为锡乃止。胡文穆当国，江西之吉水人，成化十年，湖广宝庆府开金矿，岁役夫五十五万，湖南民为水淹死，及虎豹所食无算，仅得金三十五两，始报罢。时，彭文宪当国，彭亦江西之安福人。【矿害】今开矿偏天下，为世乱阶。然权属内榼与无赖奸宄，故致纷纭耳。按宋金冶有二十一处，银冶则登号等二十三州，又三军一监，共冶场八十有四。皇祐中，得金万五千余两、银二十一万余两，其后银又增九十余万两，盖所入止此。堂堂天朝，安用经刀锥之利？然皆守令为政，闾闬\受害犹浅。今日则敲朴善良，必足其数，发冢夷山，以为协取之术矣。
○宋仁宗皇祐中，金脉大发於登、莱州，其民掘地采取，至有一块重二十斛者，取之不竭，是时为宋盛世，岂真地不爱宝耶？


○列朝
【告天即位】高皇帝将登宝位，先于前一年之十二月百官劝进时，上御新宫，拜词于天。其略曰：惟我中国自宋运告终，帝命真人于沙漠入中国为天下主，百有余年，今运亦终。其于天下人民土地，豪杰分争。惟臣帝赐英贤李善长、徐达等为臣之辅，戡定群雄，息民于田野。臣下皆曰：恐民无主，必俗推尊，臣不敢辞。是用明年正月四日，于钟山之阳，设坛备仪，昭告上帝皇祗。如臣可为民主，告祭之日，伏望帝祗来临，天朗气清，惠风和畅；如臣不可，至日当烈风异景，使臣知之。
是时连阴，入明年元旦即晴。至日，日光皎洁，合祭天地，上即位于南郊。按是词先告上帝，以见未敢遽登至尊，且请烈风异景以示不可。是以天下为公，未尝矫饰符命，涂世耳目，真合尧舜汤武为心也。超千古而延万世，宜哉！
【奉先殿】奉先殿者，太祖所建，以奉先灵。凡节候朔望荐新以及忌日，俱于大内瞻拜祭告，百官皆不得预列。循至列圣，追附先朝帝后，行礼如仪。又崇先殿，则世宗初建，以奉兴献帝，效奉先为之。其后进称宗，亦附于奉先殿，而崇先废。
奉慈殿者，孝宗所建，以奉生母孝穆纪后，其后以祖母孝肃周后奉安其中。嘉靖中，又安祖母孝惠邵后于中。此天子所以报诞育之恩，若私祭然。至嘉靖二十九年而罢之。又穆宗登极，迁世宗元配孝洁陈后附庙，而徙孝烈方后于宏孝殿，故景云殿也。又奉生母孝恪杜后于神霄殿，而以上元配孝懿皇后附享其后。今上又迁三后主于奉先，而此二殿之祭，亦辍不举。今岁时及忌日祭告如初者，唯奉先一殿耳。内廷因目之为小太庙。
闻主上每遇升殿受大朝，必先谒奉先殿，次及两宫母后，然后出御外殿。盖甲夜即起盥沐，非如常朝御门之简便云。张太岳相公纪事，又云奉称殿为洪武三十五年十月所作，以祀五庙皇太后。则又属之革除末年文皇鼎建，非太祖矣。此公或别有据。
【京师帝王庙】太祖洪武六年建帝王庙于金陵，七年始设塑像。示几遇火，又建于鸡鸣山之阳。及文皇都燕，未遑设帝王庙，仅于郊坛附祭。至嘉靖十年，始为位于文华殿而祭之。
其年中允廖道南请撤灵济宫二徐真君，改设历代帝王神位及历代名臣，上下其议于礼部。时，李任邱为春卿，谓徐知证、知谔得罪名教，固宜撤去。但所在窄隘，不足改设寝庙，宜择善地。上以为然，令工部相地，以阜成门内保安寺故址整洁，且通西坛，可于此置庙。上从其言。次年夏竣役，上亲临祭，今帝王庙是也。是年修撰姚涞。即议黜元世祖祀，李任邱亦执奏以为不可而止。至二十四年竟斥去，识者非之，则费文通迎合也。廖中允疏。以大慈恩寺与灵济并称，欲废慈恩改辟雍，行养老之礼。礼臣以既有国学为至尊临幸之地，似不必更葺别所。
唯寺内欢喜佛。为故元丑俗，相应毁弃。上是之，谓夷鬼淫像可便毁之，不数年而此寺铲为鞠场矣。邵、陶两方士，以提督灵济等宫，领天下道教八衔矣。任邱先已测上意，故存此宫，智哉！
【帝王配享】太祖放古，祀历代帝王俱以功臣配。唯宋太祖之侧，以赵普虽开国功臣，然不忠于太祖，摈不得预。词严义正，似预知他日蹇、夏诸臣背故主投义师者，真圣人也。若元世祖之侑食，则罢安童、阿术二人，而进木华黎与伯颜，尤太祖独见。至世宗并元君臣俱去之，时恨虏寇入犯，用汉武帝诅匈奴故事也。
【孝慈录】世以父母忧制中举子为讳。士大夫尤不欲彰闻，虑涉不孝。然太祖作《孝慈录·序》中，已为嗣续大事，曲赐矜贷矣。穆宗在裕邸生长子，是为宪怀太子，时去母妃杜氏丧方期，世宗不悦，得少詹事尹台引《孝慈录·序》为解，上始释然。南朝宋文帝谅阴中生子，秘之至三年始下诏。其来久矣。
【御制文集】帝王御集，莫尊崇于赵宋。每一朝则建一阁庋之，如龙图天章而下，俱为收贮秘阁，置学士、直学士、待制、直阁诸官，若此朝无集则阙之。即徽宗播迁裔土，南渡尚能博访遗文，以建敷文阁是矣。本朝唯太祖高皇帝、宣宗章皇帝御集裒刻，尊藏禁中。窃谓亦宜特设一阁，以奉云汉之章，令词臣久待次者充之，以寓后圣宪章遗意，亦圣朝盛举也。至若累朝列圣，俱留神翰墨，以至世宗之制礼乐、更祀典，其时高文大册。布在人间。即下而诗余小技，如世传武宗诸帝圣制，莫不天纵多能。即有散佚，亦可多方搜辑，各成一集，建阁备官，以待文学近臣寓直其中，庶乎礼乐明备之朝，无缺典之恨耳。按宋最重龙图，呼学士为老龙，直学为大龙，待制为小龙，直阁为假龙。今世唯礼部仪制一司，说有大仪、中仪、小仪之称，盖昉于此。然唐人又呼谏议大夫为大坡，拾遗为小坡，散骑常待为大貂，补阙为小貂，又以吏部尚书为大天，郎中为小天。尤奇。【访求遗书】国初克故元时，太祖命大将军徐达，收其秘阁所藏图书典籍，尽解金陵。又诏求民间遗书。时宋刻板本，有一书至十余部者。太宗移都燕山，始命取南京所贮书，每本以一部入北，时永乐十九年也。初贮在左顺门北廊，至正统六年而移入文渊阁中，则地邃禁严，事同前代矣。至正统十四年英宗北狩，而南京所存内署诸书，悉遭大火，凡宋元以来秘本，一朝俱尽矣。自后北京所收，虽置高阁，饱蠹鱼，卷帙尚如故也。自宏政以后，阁臣词臣。俱无人问及，渐以散佚。至嘉靖中叶，御史徐九皋上议，欲查历代艺文志书目参对，凡经籍不备者，行士民之家，借本送官誊写，原本给还，且加优赉。又乞上御便殿，省阅章奏，处分政事，赐见讲读诸臣，辨析经旨。
时夏贵谿为礼卿，议覆，谓御史建白良是，宜如所言备开书目，收采藏贮，所请召见侍从讲官，亦仰体皇上圣学备顾问之意。上曰： 书籍充栋，学者不用心，亦从虚名耳。苟能以经书躬行实践，为治有余裕矣。此心不养以正，召见亦虚应也。 因命俱已之。盖上已一心玄教，朝讲渐稀，乃欲不时赐见侍臣，已咈圣意，故求访遗书，一并寝罢。惜哉按古来求书者，无过赵宋之殷切，所献多者，至赐进士出身。即故元起沙漠，尚立经籍所，又设兴文署，以编集经史，收贮板刻。当此全盛之世，反视为迂缓不急之事。自嘉靖至今又七八十年，其腐败者十二，盗窃者十五，杨文贞正统间所存文渊书目，徒存其名耳。即使徐九皋之说得行，亦只供攘攫耳。
【赐百官食】太祖时，百官朝退，必赐食于廷。盖用法虽严，而驭臣有礼。且其时每日赐对无间寒暑，即恤劳亦宜然。
至末年赐亦渐疏，唯每月朔望日，各衙门大小堂上官，俱有支待酒馔，历文昭章三朝皆然。直至正统七年，光禄卿奈亨始奏罢之。唯元旦、冬至两大节筵宴，礼部奏请举行。其他如立春则吃春饼，正月元夕吃元宵圆子，四月八日吃不落夹，五月端午吃粽子，九月重阳吃糕，腊月八日吃腊面，俱光禄先期上闻。凡朝参官，例得餍饫天恩，亦太平宴衎景象也。至若万寿圣节、郊祀庆成，则有大咽。太后圣诞、皇后令诞、太子千秋，俱赐寿面，又不在此例。近年主上御朝既稀，筵宴顿减。每遇令节，辄奉旨免办。虽稍省浮费，而祖制渐湮矣。
四月八日为释迦生日，所赐亦面食，名不落夹者，从释氏名也。世宗癖佛，改赐期于四月五日，其食亦改新麦面，盖凡属释氏必尽废为快。如大慈恩寺先朝最盛梵刹，宪孝武历朝法王、国师居停者万人，皆仰给天庖。嘉靖初尽革去，驱众番僧于他所。至二十二年遂命毁之，寸椽片瓦亦不存。今射所是也。
【国初实录】实录不甚经见，唯唐顺宗则韩昌黎所草，故至今传世，然亦不甚详。至宋则备甚矣。《神宗实录》，初为黄鲁直、张文潜辈所修，至绍圣而章、蔡辈改之，尽收原稿入内，以灭其迹。世间遂无旧本。后赖梁师成从秘府传出，始行人间，所谓朱墨本者是也。至南渡后，以章、蔡本为诬罔，命再修，则《神宗实录》凡三开局矣。本朝《太祖实录》修于建文中，王景等为总裁。后文皇靖难，再命曹国公李景隆监修，而总裁则解缙，尽焚旧草。其后永乐九年复以为未善，更命姚广孝监修，总裁则杨士奇，今所传本是也。然前两番所修，则不及见矣。国初时事变革，与宋神宗绝不同，然三更其史，则古来唯两朝为然。李景隆等进录表，予偶从他书得之，今录附《太祖实录》之后。初修、再修时，杨文贞俱为篡修官，则前后三史，皆曾握管。是非何所取裁？真是厚颜。
【监修实录】实录监修官，累朝俱以勋臣充之。惟洪武三十一年八月建文君新即位，征江西处士杨士奇充实录篡修官，至建文元年正月始大开局。修《太祖实录》时，总裁为礼部侍郎董伦、王景彰，副总裁为太常少卿廖升、侍讲学士高巽志，篡修官为国子博士王仲汉、中府教授胡子昭、齐府副理审杨士奇、崇仁县训导罗恢、马龙他郎甸长官司吏目程本立。而监修者，则未之闻。至洪武三十五年七月，实建文四年也，文皇新即位，以前任知府叶仲惠等修太祖录，指斥靖难君臣为逆党，论死籍没，本年十二月始命重修。其时监修者为曹国公李景隆、忠诚伯茹瑺。虽文武各一人，皆勋臣也。永乐九年，又以景隆、瑺等心术不正，编辑不精，改命姚广孝、夏原吉为监修，其篡修则属之胡广等。又命杨士奇、金幼孜佐之，而总裁则属祭酒胡俨、学士黄淮、杨荣。此国初未定例也。洪熙元年五月，修《太宗实录》，以英国公张辅、吏部尚书蹇义、户部尚书夏原吉为监修，则武臣一人，文臣二人矣，而总裁则杨士奇等。本年闰七月，又修《仁宗实录》，仍以英国公张辅、通山侯王道、及蹇、夏共四人为监修。盖文武各二人，而篡修亦仍士奇等。
至宣德十年修《宣宗实录》，始命以英国公张辅一人充监修官，其总裁仍属辅臣杨士奇等。自此累朝以来，遂为定制，无复文臣监修事矣。唯嘉靖间修《兴献录》，以定国公徐光祚、吏部尚书廖纪、礼部尚书席书为监修官，盖用祖宗初年故事，以重其典。书成各受上尝。然实录已属僭拟，即欲加隆于列圣之上，从为识者所哂，无足为轻重也。
【避讳】古来帝王避讳甚严。如唐元宗讳隆基，则刘知几改名。宋钦宗讳桓，则并 嫌 、 名 、 丸 字避之，科场韵脚。用 丸 字者，皆黜落。高宗讳构，则并 勾 字讳之，至改 句龙氏 为 缑氏 ，盖同音宜避，亦臣子至情宜然。唯本朝则此禁稍宽。然有极异者，如懿文太子既有谥号矣，何以少帝仍名允炆？盖当时已改尊称为兴宗康皇帝，犹为有说。
而建文年号，音同御名，举朝称之凡四年。何以不少讳也？至建文二子，长名文奎，次曰文圭，其音又与 炆 字无少异，又可也？岂拘于太祖所定帝系相传之二十字耶？似亦宜变而通之。当时方、黄诸大儒在事，纷纷偃武修文，何以不议及此？至后章谥号，又犯太祖御讳，抑更异矣！
【玺文】自秦玺以 受命于天既寿永昌 八字为文，后世祖之。然其八字甚少，本朝诸宝皆四字，若敬宗庙，则以 皇帝尊亲 之宝；赐亲藩，则用 皇帝亲亲 之宝；赐守令，则用 敬天勤民 之宝；求经籍，则用 表章经史 之宝。又有丹符出验四方，另为一玺。以上俱六字为异。惟建文三年正月朔所受凝命神宝，则大异矣！先是建文皇帝为太孙时，梦神人致上命，授以重宝。甫即位，有使者还自西方，得青玉雪山，方逾二尺，质理温栗。二年，宿齐宫又梦若有所睹，惊寤，遂命匠琢此玉为大玺。至是功成，赐今名，告天地祖宗，宣示远迩。百官毕贺，大宴文武、四夷于奉天门。玺文曰 天命明德，表正万方，精一执中，宇宙永昌 ，凡十六字。古来印玺，未有此繁称。唯宋徽宗政和八年，于所用八宝之外，又作一玺，其文曰 范围天地，幽赞神明。保合太和，万寿无疆 ，亦十六字，命名 定命宝 ，与此正吻合。靖康之祸，诸宝俱为金所取，唯此独留。高宗携以渡江，抑为十一宝之第十。盖以蔡京所书，故诎之也。今建文之凝命宝，亦为文皇所斥不用矣。
而两重器俱为不祥物也。但宣和间，京甫用事，宜有此夸诞之举。革除时，方、黄诸正人在事，又燕兵日南，国如累卵，乃亦粉饰虚文如此。何耶？按自古印章，无大至径尺者。似此笨物，未知建文朝施用于何所。且宋定命宝号最大，亦不及九寸。
又前此，元魏文成帝和平三年，河内人张超。得玉印于坏楼故佛图，其文曰： 富乐日昌，永保无疆，福禄日臻，长享万年 。其玉光润，其刻精巧，时以为神明所授，诏天下大酺三日。古今十六字印，凡三见。然元魏所得，只方三寸，形模最小，仅建文所作十之一耳，尚存古式。
【园庙缺典】懿文太子寝园在南京。每年忌辰、四孟、清明、中元、冬至、岁暮，俱遣使往祭。其祭文亦填御名，但例遣南太常寺属道官为奉祀者行礼。乃哀冲、庄敬二太子之在北京者，则遣都督亲臣往祀。向来人心颇不惬，而无敢言及者。至万历十八年五月，太常少卿谢杰，始抗章议其非礼。上下部详议，始改遣南京五府佥书官行礼，似于祀典稍加隆重。而礼之未备者，尚多可商。按宏治中台州人缪恭走京师，上书言六事，其一请封建庶人之后为王，以奉懿文祀。通政司大怒，谓为讨死，囚之兵马司，以其疏上。上不罪也。列圣相承，善体文皇意中之事，无奈臣下溺下习闻，无能将顺。惜哉！
【陵寝之祭】列圣陵寝，俱在京师天寿山。其在金陵，唯太祖孝陵，以及懿文太子寝园耳。太祖一岁大祭者凡三，而懿文园则九大祭，不知何故。意者，建文追谥兴宗时，加隆祢庙，有此缛礼。其后因循不及改正，而南中大老，视为寻常故事，亦无一语及之。按懿文园在孝陵之东，至今称为东陵。想当日追崇尊号，必追上陵名，既经革除，遂不可考。而人之称陵如故，则建文之泽，犹在人心也。
【建文君出亡】建文君出亡再归，其说不一。陆文裕谓从云南到阙，有故臣太监吴诚识之，遂留之内廷，以寿终，葬金山。郑端简之说亦如之。独薛方山《宪章录》云：正统十二年，广西思恩州获异僧杨应能，升州为府，以土知州岑瑛为知府。
异僧即建文也。亦以吴诚为证，初不言其伪。《实录》则云：正统五年，有僧年九十余，自云南至广西，语人曰：我建文帝也。张天师言我四十年苦，今数满宜返国。诣思恩自言，岑瑛送之京师。会官鞠之，其姓名为杨应祥，钧州人，洪武十七年度为僧，游两京云贵。以至广西。上命锢锦衣狱而死。同谋僧十二人俱戍边。凡三说俱不同。弇州独以《实录》为真，而薛所纪相近。又云： 思恩故府，未闻某年升州为府。 则大不然。按思恩本元邕州，属田州府路。本朝洪武间，土官岑永昌归附，授思恩知州，仍属田州府。永乐初，改属布政司，永昌死，子瑛袭。至正统四年，瑛以弑贼功，升田州府知府，仍管思恩州（升府事，见正统四年十月，实录内可查）。瑛欲并有田州，与知府岑绍交恶。总兵官柳薄议升思恩为府，益以诸峒诏从之，寻改称军民府。瑛累升参政，改都指挥使。传至孙浚，又与田州知府岑猛交兵逐之，濬后败，其妾入官为婢，即故相焦泌阳所嬖者。至正德七年，始改流官，以至于今。然则思恩本以州改府甚明。薛仲常谓为获僧而改固误。弇州以为无改府事，则又误之误矣！大抵少帝之出，亡不可知，其来归也，为真为伪，亦未可臆断。但建文帝以洪武丁巳年生，至正统初不过六旬，而杨应祥自称九十余，则假托立见，不待鞠已明矣。
史官撰实录，自宜用隽不疑缚成遂故事，以正国体。即真如陆文裕、郑端简所言，亦不过令终其天年。英宗圣主，薛文清、李文达辈贤相，处分似亦宜然。但懿文太子之祀不废，而少帝犹然。若敖之鬼，是在圣子神孙。用故主事杨循吉。及近年庶子王祖嫡、通政司沈子木等之议，续其烝尝，若子产所谓。有以归之斯可矣。至唐隐太子巢刺王立后故事，未敢轻议也。近年陈南充议开局修史，言官因请复建文纪年，上命建文朝事，俱附太祖本纪之末，而不没其年号。会修史中辍，不果行。少帝自地道出也，踪迹甚秘，以故文皇帝遣胡滢托访张三丰为名，实疑其匿他方起事。至遣太监郑和浮海，遍历诸国，而终不得影响。则天位虽不终，而自全之智有足多者。当时，倘令故臣随行，必立见败露。近日此中乃有刻《致身录》者，谓其先世曾为建文功臣，因侍从潜遁为僧，假称师徒，遍历海内，且幸其家数度。此时苏、嘉二府逼近金陵，何以往来自由？又赓和篇什，倘佯山水，无一识察者？况胡忠安公之出使也，自丁亥至丙申，遍行天下，凡十年而始报命。观《忠安传》中云： 穷乡下邑。无不毕至。 胡为常州人，去此地仅三舍，且往来孔道也，岂建文君臣，能罗，公远隐身法耶？所幸伪撰之人，不晓本期典制，所称官秩，皆国初所无。且妄创俚谈，自呈败缺。一时不读书不谙事之人，间为所惑；即名士辈，亦有明知其伪，而哀其乞怜，为之序论，真可骇恨！盖此段大谎，又从老僧杨应祥假托之事，敷演而成，或流传于世，误后学不小。又，《传信录》云：宣宗皇帝，乃建文君之子，传至世宗，皆建文之后。此语尤可诧。盖祖宋太祖留柴世宗二子，及元末所传顺帝为宋端王合尊幼子二事，而附会之耳。乃不自揆，僭称传信，此与近日造 二陵信史 者何异！庸妄人自名为信，他人何尝信之。此皆因本朝史氏失职，以至于此。
甲戌年，今上御日讲，问辅臣以建文君出亡事。张居正对曰：此事国史无考，但相传正统间于云南邮壁题诗，有 流落江湖数十秋 之句。一御史异而询之，自言建文帝，欲归骨故土。遂驿召入宫养之，时年已七八十，后不知所终。盖江陵亦不曾记忆《英录》中有此事也。
【龙潜旧邸】宋时人主龙潜时，封国登极后，例升为府。
如吾秀州之升嘉兴府亦其一也。文皇帝从燕起，已改北平布政司为北京。肃皇帝从兴邸入缵，已升安陆州为承天府，最合古义。惟宪宗以沂王再正储宫，穆宗以裕王肇登宸极，二地一在山东，一在河南，俱名邦要郡，似亦宜升州为府，以表两朝潜藩故地。天下有视之若迂，而于国体有关者，此类是也。今宇内大州，在中原无如徐州，当四战之地，须改为府。他则如山西之蒲、泽二州，地险而固，其属邑俱不奉约束，宜亦改为府治，从本省汾、潞二州事例。又如四川之潼川州，在宋为利州路，列四蜀之一，以镇帅开阃，最为雄盛。且所领十县，俱上腴善地，尤宜急升为府，以资弹压。今建议者，非抵掌卫、霍，即抗颜桑、孔，于此等事，俱置不问。一旦有急，始议更张，晚矣！
又四川眉、邛、嘉、雅四州，列上川南道，各统大县而无府治。此在唐中叶，别建一镇为节度使，今亦宜并为一大府，而以诸州属之。其中嘉定州最为上腴，且统六县，即设两府治亦可。
【年号】古来纪年多有犯重复者。即本朝亦有之，如永乐、天顺、正德、皆是也，文皇靖难，诸降附解、杨诸公，扶服乞哀，圣意独断，料无献替。英宗复辟，石亨辈俱武人，第取美名以彰天眷，岂能谛考？若孝宗上宾，曾无暴遽，何不详审乃尔。惟今上所纪最新而确。即今御历久长，如川方至，业已应之。盖时高、张二相，学问自胜前人也。至若先帝纪年，虽前代所无，然兴邸已有隆庆殿，改名庆源；宣府又有隆庆卫，改名延庆；襄府隆庆郡王载鼎，改封郧城，不免多一番纷更。
而宪宗第六女下嫁附马游泰者，亦号隆庆公主，则不及追改矣。
又，今四川剑州，曾以宋孝宗潜邸，升为隆庆府。金章宗徒单后宫，亦名隆庆。皆灼然耳目，岂一时未遑审订耶？前此若宣宗宣德之号，虽前所无，但梁武起兵，用齐宣德太后命令，隋官有宣德郎四十人；五代钱氏，曾号湖州为宣德军；宋正朝为宣德门，宋元丰官制有宣德郎；本朝洪武间有宣德侯，金朝兴元有宣德府，即今宣府是也，似亦未能精考。世宗入缵，初拟绍治为号，而上不用。此未必薄弘治为不足绍，而继统不继嗣之意已蓄于隐微，特辅臣不及窥其端耳。况 嘉靖 二字，王守仁已称示于所勒文矣。识应之说，良不可诬！又 嘉 字，古以纪年者不少，惟宋理宗之嘉泰，当时离合之为有力者喜。世宗甫即位，张、桂辈以庙议骤得柄政，尽逐故老，非有力而何？
【太庙功臣配享】古来帝王，皆有功臣侑食，本朝惟中山王徐达以下十二人，配享太祖。至洪熙元年，又加清河王张玉、东平王朱能、宁国公王真、荣国公姚广孝，陪祀太宗。此后列圣附庙，俱无臣子侑食于帝，此圣朝祀典第一缺事，而建白无及之者。惟夏文愍言为礼卿时，曾建论谓二祖所配皆武臣，未确，请如宋世。易以文臣，而世宗不从。然亦未暇以列帝左右为请也。世宗订定祀典，进刘基于太祖之侧，而斥姚广孝，不使得侍太宗。此不特圣主独见，亦海内公论。惟滥入武定侯郭英，则以元孙佞幸得之。户部左侍郎唐胄曾力争以为不可，而上不从，惟此未惬人心耳。愚谓二祖陪祀大臣，宜进宜退，事关宗庙，非今日所敢擅议。惟自仁宗以至穆宗凡八庙矣，岂少疏附后先如丙、魏、姚、宋其人者。乃旷典至今不举，真不得其解。窃尝考宋十三帝，惟钦宗无配享，其他帝皆有侍臣：太祖则赵普、曹彬；太宗则薛居正、潘美、石熙载；真宗则李沆、王旦、李继隆；仁宗则王曾、吕夷简、曹玮；英宗则韩琦、曾公亮；神宗则富弼，后斥弼而用王安石，最后又斥安石仍用弼；哲宗则蔡确，其后斥确改司马光；徽宗则韩忠彦。以上惟彬美、继隆、玮开臣，余皆文臣也。南渡，高宗用赵鼎、吕颐浩二文臣，韩世忠、张浚二武臣。盖以再造与开国同也。孝宗则陈康伯、史浩，光宗则葛邲，宁宗则赵汝愚，俱纯为文臣矣。然则夏贵谿之议，固未可非也。尝妄臆之，仁宗朝如黄淮、蹇义等。
宣宗朝如金幼孜、杨士奇等，英宗朝如杨溥、李贤等，景帝虽不入庙，其时亦有于谦、王直诸人，宪宗朝如商辂、彭时等，孝宗朝如刘健、刘大夏等，武宗朝如李东阳、杨廷和等，世宗朝如张孚敬、徐阶等，穆宗朝如高拱、杨溥等，皆其选也。草野之见，不知可备采择否？
唐胄之驳郭英也，谓太祖手定配享功臣之后，又十六年郭英始以偏裨从大将傅友德平云南，始封武定，则英之得侯，乃云南之功，而非开国之功也。其他说更辨，而世宗终不听。
【赐外国诗】永乐三年，满剌加国王遣使入京，求封其山为一国之镇。上嘉之，命封其国之西山为镇国山。上御制碑文，赐以铭诗曰： 西山钜海中国通，输天灌地亿载同。沐日浴月光景融，两崖露日草木浓。金花宝钿生青红，有国于兹乐雍谷。王好善义思朝宗，愿比内郡依华风。出入导从张盖重，仪文裼袭礼虔恭。天书贞石表尔忠，尔国西山永镇封。山君海伯翕扈从，皇考陟降在彼穹。后天监视久益隆，尔众子孙万福崇。
四年，又以日本国王源道义捕海寇有功，赐白金千两、织金彩色币二百、绮绣衣六十件、银茶壶三、银盆四，及绮绣纱帐衾褥枕席诸物，海船二支，封其国山曰寿安镇国之山。上亲制碑文，赐以铭诗曰： 日本有国钜海东，舟航密迩华夏通。衣冠礼乐昭华风，服御绮绣考鼓钟。食有鼎俎居有宫，语言文字皆顺从。善俗殊异羯与戎，万年景运当时雍。皇考在天灵感通，监观海宇罔不恭。尔源道义能迪功，远岛微寇敢鞫凶。鼠窃蝇嘬潜其踪，尔奉联命搜捕穷。如雷如电飞蒙冲，绝港余孽以火攻。焦流水上横复纵，什什伍伍禽奸凶。荷校屈肘卫以从，献俘来庭口喁喁。彤庭左右夸精忠，顾咨太史畴勋庸。有国镇山宜锡封，惟尔善于山增崇。宠以铭诗贞石砻，万世照耀扶桑红。 六年，嗣浡泥国王遐旺还国，赐金镶玉带一、金带一、金百两、银三千两、钱钞锦绮纱罗衾褥帐幔器皿，及王母王叔以下有差。先，遐旺父言：蒙恩赐爵，国之境土，皆属职方，而国有后山，封为一国镇。至是其子又请上命，封长军镇国之山，御制碑文，其铭诗曰： 炎海之墟，浡泥所处。煦仁渐义，有顺无迁。慺慺贤王，惟化之慕。道以象泽，遹来奔赴。同其妇子，兄弟陪臣。稽颡阙下，有言以陈。谓君犹天，遗其礼乐。
一视同仁，匪厚偏薄。顾兹鲜德，弗称所云。浪舶风樯，实劳恳勤。稽古远臣，顺来怒逆。以躬或难，矧曰家室。王心亶诚，金石其坚。西南番长，畴与王贤。矗矗高山，以镇王国。搀文于石，懋昭王德。王德克昭，王国攸宁。于万斯年，仰我大明。 先是浡泥国王麻那惹加耶乃率其妃弟妹男女陪臣来朝，上遣中官宴劳，所过诸郡设宴。比至，上亲享之，宴其妃于三公府。
未几，卒于会同馆，上致祭以礼，葬安德门外，赐谥曰恭顺。
命其子遐旺袭封，因有是请。又，遣官行人送归其国。至九年，满剌加国王拜里迷苏剌率其妻子陪臣五百四十余人入朝，上遣官往劳，有司供帐会同馆。上御门宴劳王妃、陪臣如浡泥国王，赐与亦如之，而妃赐加厚。盖又封山赐碑以后事也。十四年，封柯枝国王可赤里为国王，并封其国中之山为镇国山。上亲制碑文，内系以铭曰： 截彼高山，作镇海邦。吐烟出云，为国洪庞。时其雨旸，肃其烦熇。作彼丰穰，祛彼妖氛。庇于斯民，靡灾靡河。室家胥庆，优游车岁。山之崭矣，海之深矣。勒此铭诗，相为终始。 盖对外国山者，凡四见，皆出睿制诗文，以炳耀夷裔。且词旨隽蔚，断非视草解、杨诸公所能办。因思唐文皇兵力仅伸于漠北，而屈于辽水一海夷。如文皇帝威德，直被东南。古所未宾之国，屃赑宏文，昭回云汉。其盛恐万礻冀所未有也。【释乐工夷妇】宣德十年，英宗即位，论礼部曰：教坊乐工数多，其择堪用者量留，余悉发为民。凡释教坊乐工三千八百余人。又，朝鲜国妇女，自宣德初年取来，上悯其有乡土父母之思，命中官遣回金黑等五十三人还其国，令国王遣还家，勿令失所。以宣宗励精为治，而不免声色之奉如此。英宗初政，仁浃华夷矣。
是时，各寺法王国师剌麻等六百九十馀名，亦减数存留，余者令回原寺居住。又放添财库夫役二千六百四十余人。又省猪羊鸡鹅二万七千余、子鹅二千、羊三千、牛三千。又减厨役六千四百余名。至牲口料粮，亦减粟四万石。盖宣德正值全盛之极，然去开创未远，尚冗滥破冒至此。况成、正以后乎！【赐图记】人主赐臣下印记，始于文皇帝赐井泉、张泌诸臣。至仁宗朝，蹇、夏、三杨、金、黄诸公皆得之。继而宣宗赐蹇、夏、三杨以及胡滢、吴中。此后，则景帝赐胡滢、王文、孔宏绪。若宪庙之赐李孜省等佞幸耳。至世庙赐杨丹徒、张永嘉、桂安仁、李任邱、费铅山、夏贵谿、顾昆山、翟诸城、方南海、严分宜诸公，乃至郭勋、仇鸾之属，亦俱得之。后方四樵辞相位归南海，其年仅五十，于议礼诸公去位最早。临行，缴上上所赐银记，所谓 忠诚直谅 者。刘铳适见之云，先朝三杨相公俱带回不缴，因口诵三公疏。方从之，遂携之归。铳且嘱曰： 林下有所见，可即用印记上闻。 方叹曰： 使桂见山闻此语，亦不缴上矣。 盖当时揆地诸公无有不缴还者，仅西樵留之家耳。今上惟赐张江陵一银记曰： 帝赉忠良 ，其事在戊寅张归葬之年，令其在途在家俱得用以入奏。然还朝以后，不闻奏缴，后遭藉没，亦不闻此记仍还内帑。想张氏诸嗣君至今犹宝藏也。
按井泉、张泌，俱官止光禄卿，泉又厨役出身，二人俱被免死诏，尤奇。
【节假】永乐间，文皇帝赐灯节假十日。盖以上元游乐，为太平盛事，故假期反忧于元旦，至今循以为例。惟遇外吏考察之年，则吏部都察院、及吏科当事者，不得休暇。盖外僚过堂，正值放灯之时，不可妨公务耳。近年建白，遂有为灯事嬉娱，为臣子堕职业、士民溺声酒张本，议禁绝之，其不知体制甚矣！又，京师百寮出外夜还，必传呼红铺以灯传送。此起于弘治间，孝宗一日夜坐甚寒，问左右： 此时百官亦有宴集而归者否？ 左右曰： 有之。 上又问曰： 如此凛冽且昏黑，倘廉贫之吏，归途无灯火为导，奈何？ 左右曰： 亦有之。 上因传旨 此后遇京官夜还，无问崇卑，令铺军执灯传送。
孝宗之曲体臣下如此。近日，言官上奏，欲裁省宴会，至于僚采亲属并禁其酒食过从。似此不近人情，乃吴元济所以防淮蔡三州民者，曾是全盛之世所宜见也？又乙酉、丙戌间，沈归德为大宗伯，立议禁奢崇俭，其议甚正，其说甚详。奉旨颁示天下，至欲并禁娼优，则以议者不同而止。无论两京教坊为祖宗所设，即藩邸分封，亦必设一乐院，以供侑食享庙之用，安得尽废之！至于中宫王妃合卺，及内庭庆贺，俱用乐妇供事，一革，则此诸庆典将奈何？又如，外夷朝贡赐宴，大廷元会，及诸大礼，俱伶官排长承应，岂可尽废！此俱不必言。即四方优人集都下者，亦为勋贵缙绅自公之暇，借以宴衎即遇大比之岁，宴大小座师，贺新进郎君，亦情礼之不可缺者。何以并欲禁之？隆庆间，山东葛端肃长西台，曾建此议，穆宗允行，而终不能革。沈则以众咻而阻。两公俱清正名臣，而建白及此，似未为知体。【中秋无月诗】世传中秋无月词，如永乐中，上开宴，月为云掩，命学士解缙赋诗，因口占《落梅风》以进云： 嫦娥面，今夜圆，下云帘，不着臣见。拚今宵倚阑不去眠，看谁过广寒宫殿。 上大喜，复命以此意赋长歌。半夜月复明，上大喜曰 才子可谓夺天手段也！ 按此词虽佳，不如金海陵炀王在汴京作《鹊桥仙》词云： 停杯不举，停歌不发，等候银蟾出海。是谁遮定水晶宫，作许大，通天障碍？虬髭燃断，星眸睁裂，犹恨剑锋不快。一挥挥断彩云根，要看嫦娥体态。 似更雄快可喜。又先大父曾云：弘治癸丑庶吉士薛格，阁试《中秋不见月》诗，考第一，中一聊云：关山有恨空闻笛，鸟鹊无声倦倚楼。当时争传诵之，惜其全首不称耳。解所进歌行，远不及词之俊，不知文皇何以赏之。
【先朝四骏】今上丙子，出内府旧藏文皇靖难时所乘四骏图，命辅臣张居正等恭题。其一曰龙驹，郑村坝大战，胸膛着一箭，都指挥丑丑拔箭；其二曰赤免，白沟河大战，胸膛着一箭，都指挥亚失帖木拔箭；三曰枣骝，小河大战，胸膛一箭，后两曲池一箭，安顺侯脱火赤拔箭；四曰黄马，灵璧县大战，后曲池着一箭，指挥鸡儿拔箭。以上拔箭四人俱夷名，文皇所收虏中号骁卒用以冲锋者宜非盛庸、平安辈所敌，况李景隆乎！郑村坝距北平止五十里，自是马首日南。一日至灵璧，而渐逼京畿矣。时，阁臣所上诗章，俱不足发挥神功圣烈，亦才限之也。古来以干戈手定宇内，堪匹我文皇者，惟唐太宗一人，当时亦有六马，其一曰拳毛騧，黄马黑喙，平刘黑闼时所乘，前中六箭，背三箭；其二曰什伐赤，纯赤色，平王世充、窦建德时所乘，前中四箭，背中一箭；其三曰白蹄乌，纯黑色，四蹄俱白，平薛仁杲时所乘；其四曰特勒骠，黄白色，喙微黑，平宋金刚时所乘；其五曰飒路紫紫燕骝，平东都时所乘，前中一箭；其六曰青骓，苍白杂色，平窦建德时所乘，前中五箭。
时殷仲容为赞，欧阳询书之，赞文亦不甚称，而书法则佳甚矣！二太宗俱从百战之余享有太平。唐宗用兵七年，然在邸之日居多；我太宗虽仅四年，然无日不在师中，濒危而后济者数次，以故入金川门之后，恸哭于孝陵，始登大位，其艰苦可知矣。此四骏六马者，载负真龙，出入矛戟，图形翰墨，与登麟阁凌烟何异？然昭陵宴驾后，琢石为六马，列置柏城，如生前天厩之状。后来，天宝兵乱，遍体沾湿，杜甫所云： 玉衣晨自举，石马汗常趋。 盖纪实也。靖难四骏，非神孙表彰，几泯无传。
盖祖宗缔构，与倒戈壶浆者大不同，后世勿徒赏其神骏权奇可也。
按：成化间，刘文安定之所咏文皇战马，本有八骏。自郑村坝、白河沟之后，又有马曰乌兔，东昌府县大战中箭，都督童信拔箭；曰飞兔，夹河大战中箭，都指挥猫儿拔箭；曰飞黄，栾城县大战中箭，都督麻子帖木儿拔箭；曰银褐，宿州大战中箭，都督亦赖冷蛮拔箭。此后遂战于灵璧县矣。盖文皇靖难，每战必身先士卒，御马皆伤。当时既有此图，不知今上何以仅出其半。内府所珍，断无遗失之理，或中有别故，亦未可知。
如唐太宗六马，而杜甫仅举一拳毛騧，即其例也。
【从龙诛赏迥异】潜邸从龙之赏，宣宗之后，即接景帝，凡旧臣俱沾恩命。而其一时之厚薄，后日之荣枯，竟成两截。则莫如宣德一朝，如两庶子陈瑛、张山，即大拜入阁，可云厚矣。而洗马戴纶以兵部侍郎出镇交趾，中允林长懋为郁林州知州，一守夷方，一斥瘴乡，此际之疏薄已极矣。其后，纶死于狱长懋久锢，至英宗朝赦出，仅得仍守郁林。曾闻长懋因侍上，上还北京，取道水路，致触圣怒，而纶之得罪则未详。今观《立齐闲录》所述，则长懋及纶为宫僚时，多苦口犯颜，遇宣宗稍有衔违，即以闻于文皇，衔之已非一日。长懋之出守，复多怨望语，遂下锦衣狱，并某弟刑部主事遵节，亦出为庆远通判。又，勒懋攀指纶罪，遂逮至京，纶叔河南守贤、太仆寺卿希文，百口俱藉没。希文幼子怀恩腐刑，至成化间为司礼太监，皆非常处分也。宣宗仁圣，不宜修故却至此。意者以戴纶规切，将如内臣江保、黄俨辈之危仁宗耶？若景帝之长史仪铭，至兵部尚书；审理俞纲、伴读俞山，俱至太子少保，且保全于天顺鼎革之际，恩礼不替。较宣德戴林，抑何霄壤也！
怀恩在成化间执大权立大功，为本朝贤榼巨擘。然恩自云吴人，而戴纶则山东高密人，岂当时有所讳避耶？抑别一怀恩耶？【赐讲官金钱】御前八局中，有所谓银作局者，专司制造金银豆叶以及金银钱，轻重不等，累朝以供宫娃及内侍赏赐。
今上冲年，每将钱豆乱撒于地，任此辈拾取。观其跌攘夺，以为笑乐。然有可异者。李古廉为侍讲学士，宣宗至史馆，袖金钱赐诸词臣，俱争从地上拾取。李独立不动。上呼至前，以袖中钱赉之。盖宠异儒臣偶一戏剧耳。景帝初年，开经筵，以宁阳侯陈懋、阁臣陈循、高谷知经筵，阁臣商辂等为讲官，每值讲毕，辄布金钱于地，令诸臣竞拾。独高文义以老不能俯仰，遂无所得，同列代拾以贻之。窃意讲筵非争财之所，宰相非攫金之人，景帝亦英主也，似未必有此。
【广寒殿】大内北苑中，有广寒殿者，旧闻为耶律后梳妆楼，我朝成祖命留之，为后世鉴戒。宣宗曾为之记，盖当时上及群臣，尚用为游览之所。其后日就倾圯，无人复登。然故老相传，及贵臣大榼。以至隶人，则众口云辽后妆台。想文、章二圣亦未必知其误也，此殿虽久颓废，直至今上已卯岁端阳前一日，遗材尽倒，梁上得金钱百二十文，盖厌胜之物。其文曰： 至元通宝 ，此号为元世祖纪元，可见非契丹所建明甚。
是时，阁臣张江陵首叨金钱之赐，备记其事。张集晚出，人不及睹。且事涉宫掖，世尤喜谈也。则今吴越间，灵岩之西施脚迹，吾邑之苏小小墓，皆此类耳。又传金章宗同李妃坐此台，出一对云： 二人土上坐。 妃对以： 一月日边明。 一时诧为绝奇。不知乃本朝国号之谶。【蟒衣】今揆地诸公多赐蟒衣，而最贵蒙恩者，多得坐蟒。则正面全身，居然上所御衮龙。往时惟司礼首榼常得之，今华亭、江陵诸公而后，不胜纪矣。按正统十二年，上御奉天门，命工部官曰： 官民服式，俱有定制。今有织绣蟒、龙、飞鱼、门牛、违禁花样者，工匠处斩，家口发边卫充军。服用之人，重罪不宥。 弘治元年，都御史边镛奏禁蟒衣云： 品官未闻蟒衣之制，诸谙书皆云蟒者大蛇，非龙类。蟒无足无角，龙则角足皆具。今蟒衣皆龙形。宜令内外官有赐者俱缴进，内外机房不许织。违者坐以法。 孝宗是之，著为令。盖上禁之固严。
但赐赉屡加，全与诏旨矛盾，亦安能禁绝也！【天顺年号】景泰七年秋，妖贼李珍者，浙之钱塘人也，为火居道士，闻苗贼作乱，往投之。遇武当山道士魏元冲于途，与言： 我有异相，汝随我当富贵。 因同往苗贼执银寨中，谓曰： 我唐太宗之后，生时有紫气三昼夜。今闻空中人言，命我率兵征讨天下，遂与元冲同至此。 苗贼俱顺之。筑台伪称皇帝，书 天顺 年号，封苗首等为侯及都司等官，率兵二万至天柱，为都指挥湛清擒获，解京磔之。不数月而上皇复辟，正用此纪年。萑符小寇，乃与圣主同号，盖机兆亦非偶然。但 天顺 二字，在辽穆宗已自称为徽号。金宣宗时，盖都杨安儿者，亦僭号天顺。至故元泰定帝崩，其太子阿速吉人，即位于上都，亦以天顺为年号。俱著之史册。时武人石亨辈不足责，徐武功亦不学之甚矣！
【英宗即位日期】英宗在位，前十四年，后八年。先以正统十四年八月十五日壬戌车驾北狩，至次年八月十五日丙戌还京，凡蒙尘恰一年，不差一日。自是居南宫者七年，以天顺元年正月十七日壬午复辟登极，至天顺八年正月十七日己巳晏驾，前后不差一日，岂运会偶尔相值，抑果如术家所云：星命必然之数耶？
按吴越国钱俶，以八月廿四日之四更生，寿止满六旬，即以其年八月廿四之四更卒。又与其父元瓘同一讳日。南唐国李煜以七夕生，亦以七夕卒。二人皆偏霸降王，非可比拟真主，然亦异矣。至南济王奂妻殷氏，孪生二子，曰融曰琛，以四月二日生，同以四月二日刑死于市。又，唐宰相乔琳亦生于七夕，后以降伏朱小泚伏诛，亦七月七日也。其年已七十余矣。宋蔡京父祖与京。俱以七月廿一日卒，三世同一忌辰，尤奇。
【复壁诛赏之滥】天顺元年正月，南内夺门之功，开赏过滥，不必言矣。乃至无目人刘智，亦拜漏刻博士。以致教坊司乐工高钅监升司乐，俱见之明旨。不亦重辱此盛举哉！以故朝天宫道士朱可名、大兴隆寺僧本金，皆以诵经所祝乞官。而山西按察司俞本，亦以曾祷关羽庙祐上还京，且录告神诗文以献矣。若于谦、王文诸大臣，即云得罪主上，僇其身，永戍其子孙足矣。何至藉没其家？祖宗来非叛逆不用此法。此时已过于惨烈。至如阁臣岳正，仅以漏泄圣语，罪止戍边，亦以其室庐及所有家具，尽赐通事达官李铎，无乃更甚耶！乃至都督范广，战功与石亨相亚，特以于谦爱将，为曹、石辈所恶，即抵极法，且以其第宅并妻孥赐降虏皮儿马黑麻，则尤国朝怪事。一时诛赏不遵祖制，不厌人情，一至于此。成化二年，广妻宿氏诉冤，宪宗恻然哀之曰： 范广骁勇，为一时诸将冠，中外奸臣以计杀之。 命其子升仍袭世职，仍还所没家赀。则广之妻小，辱于匈奴者十年矣。后来忠义报国者，能无丧气自沮耶？
【景泰初赐边臣敕】正统己巳八月十五日，上北狩不返。十七日报至京师，十八日景帝以太后命监国，至二十八日令旨谕镇守居庸关内臣潘成、都指挥孙斌、员外郎罗通： 今得镇守大同等官报虏寇围拥一人，到彼城下，称是至尊，都出朝见，及与银两锻疋、赏众等因，此等无谋无知之人，听其诈诱，已令人去责他，不许再蹈前失。谕至，尔等只依前谕，不可如彼轻信。中国惟知社稷为重，尔守将等只知为国守关为重。今后若有此等不分真伪，切不可听虏诱诈。慎之慎之！ 故渝上钤郕王之实。此时监国才十许日，而有 只依前谕 之语，则所遣示意，非一次矣。又云 不许再蹈前失 ，又云 不分真伪 ，明示以睿皇再临边，必当拒回明矣。而 社稷为重 一语，早已布告边将。则监国登极以后，自然全以此言折虏谋。乃其后独归罪于肃愍、王毅愍，不亦冤哉！罗通寻升右副都御史，总督军务赐敕，遂居内官潘成之前矣。通筮仕为交趾清化知府，后谪广西河泊所官，路遇异人授以兵书曰： 己巳之难，需公大用。 其言果验。亦异矣。
【宪孝二庙盛德】宪宗在东朝，景帝废之为沂王。及登极，而训导高瑶者建言，请追复郕王尊号。黎文僖淳时为庶子，疏劾之，谓瑶有死罪二。上批曰：景泰已往过失，朕不介意。显是献谄希恩，俱不必行。数年而景皇帝得追崇矣。黎既被此旨，自宜引退，乃此后在侍从历成化二十余年，至孝宗弘治四年，始以南大宗伯休致。抑何厚颜耶！孝庙初元，臣下欲治故锦衣都指挥使万喜等罪，且藉其家，上不许。然万妃当日若果进鸩于纪妃，揆之天理人情，即追雪怨毒，亦未为过。而孝宗以事状未明，且恐伤先帝在天之心，迄不见从。此虽圣孝超越古昔，亦揆地刘博野诸公调护之力也。孝宗注意外家，思富贵之而不能得者，仅追爵孝穆之父福斌为都督而已。后有自言为元舅者二人，又太监陆恺者，亦附会为皇亲，俱官金吾，受厚赉。并于孝穆原籍祖莹设一巡检司，以司守护。后诈冒事败，俱置之法。上仍命遣官往粤西寻访真外家，究不能得，因命革所设巡检司，访求事亦遂罢。盖初时讹报纪为李，故假托者纷纷起。
孝穆之崩逝既不显明，而宗族又不及承恩泽，何薄命也！按孝穆相传为广西桂林人，实平乐府贺县人。又，《双槐岁抄》云：孝宗曾赠后父李公为庆元伯。既讹其姓，又无其名，似未确。又，陆自云孝穆亲兄，其籍乃无为州巢县人，又与广西远万里，不知何据。
【君相异禀】宪宗皇帝玉音微吃，而临朝宣旨，则琅琅如贯珠。近年新安许文穆公头岑岑摇，遇进讲取旨，则屹然不动，出即复然。乃知君相天赋，本非常人可比，常理可测。又有丙戌进士。浙人罗应斗者，素强壮无疾，但每坐堂皇，辄眩晕欲死。初，起部郎陆郡守，谢事归。后再起，病如前，甫抵任即去。此盖福薄使然。【贡鲊贡茶】楚中鱼鲊之贡，始自成化初年，盖镇守内臣私献耳。为数不过千斤，后渐增至数万，改属布政司，贡船至十二号。孝宗仁恕，仍命属中使，减去船十双，累朝因之。今上壬辰，以楚贡粗恶，至褫左方伯官为编氓。盖又属藩司，但不知改于何年耳。此等事皆职贡成例，敝规既立，贻累无穷至此。因见宣德六年，常州知府莫愚奏：本府宜兴县旧贡茶额止一百斤，渐增至五百斤，近年乃至二十九万斤，陈纳过尚少九万，乞恩贷之。上曰：不意茶害乃至此。令补者免进，仍于廿九万斤中止贡其半。时去二祖庙未远，且宣宗圣德，尚不免加旧额至数十倍。即云减半，为数亦不少矣。况后世但知增，不知减耶！【召对】孝宗留心政事，优礼大臣。每赐召对，几如古之昼日三接。此本朝极盛际也，先是，宪宗以天语微吃，以故赐对甚稀。一日，召阁臣万眉州、刘博野、刘寿光等入，访及时政，俱不能置对，即叩头呼万岁。当时有 万岁相公 之谑。
今上沉默岁久，自庚寅元旦召吴门、新安、太仓、山阴入对，以后又廿五年而为乙卯之四月，以张差闯宫一事，召方德清、吴崇仁二相入内商榷，方惟叩首唯唯，不能措他语，吴则口噤不复出声。及上怒，御史刘光复越次进言，厉声命拿下，群阉哄聚殴之。事出仓卒。崇仁惊怖，宛转僵卧，乃至便液并下。上回宫，数隶扶之出，如一土木偶，数日而视听始复。真所谓天威在颜。使温峤不容得谢者，况崇仁自登第后。尚未觐穆若之容，一旦备位政本，不觉失措至此，以视宪宗朝万眉州诸公，又不逮矣。
【重修会典】《会典》一书，盖仿《唐六典》而加详焉。太祖初著《诸司职掌》，至英宗复辟，复命词臣篡修《倏格》，以续《职掌》之后。盖《会典》已权与于此，但未及成帙耳。至弘治十年丁巳始创立，此书成于弘治十五年，赐名《大明会典》。进呈之日，上御奉天殿受之，宴总裁刘健等于礼部，命英国公张辅侍宴，典极隆重。即日孝宗御制序序之，但未及刊行。至正德四年，删润而登之板。又至嘉靖八年，世宗再命诸词臣重修之，已有绪矣。二十四年春，阁臣严嵩等，又请续添新例，以成全书。上允之。至嘉靖二十八年而始成。初则张永嘉、桂安仁、夏贵谿等为政，以故如宗献王，如分郊，如四禘，如改制冠服，俱详载新制，而旧仪反略焉。又，礼部仪司所列大行皇太后丧礼一款，则兴献王之章圣蒋后，反居太祖孝慈马后之前。至其后又皆严分宜总裁，徒知取媚主上，而紊礼逾法则极矣。进呈御览之后，世宗留之禁中，不制序，不发刊，圣意深矣。至今上四年，又命辅臣张江陵等偕史臣重修，至十五年始竣事，今刊行者是也。盖此书虽四修，而人间传行板本，止正德与万历两部而已。
【弘治中年之政】番僧尚师答巴坚参，封万行庄严，功德最胜，智慧圆明，能仁感应，显国光教，宏妙大护法王、西天至善金刚普济大智慧佛，此成化间事也，至孝宗登极已革去矣。
弘治九年，又下诏升灌顶大国师答巴坚参为西天佛子，而道录司左正一王应琦等三人，亦复真人高士原职，至十年复赐真人王应琦、陈应循等真人印并诰命，而言官无能救正之者。先是，成化间僧继晓、李孜省以左道进，后俱伏法。至是太监李广。
又以烧炼服食蛊惑孝宗。观弘治十年，大学士徐溥所上谏疏云： 所成何丹？所炼何药？ 而给事中叶绅之劾李广也，谓 一诳陛下以烧炼之名，而进不经之药；二为皇太子立寄坛之名，而有缓疏之说。 盖其左道欺诞，亦不下继晓等矣。十一年，清宁宫灾，吏部员外张彩又疏谏，谓 太监汪真、梁芳挠乱国典，脱万死之诛，幸矣！陛下何以复召还之？ 盖李广虽死，而直、芳再进矣。十二年五月，五府六部奏彗星见，云： 近年传升乞升文职至八百四十余员，武职至二百六十余员，此成化末年增一倍。又，进入内库银两俱有定数，近者额外三次，取入太仓宫银至一百三十万两。 十四年，命御用太监王端，齐玄武神像至武当山，用黄围快船至八十余。科道及吏书倪岳、兵书马交升，俱力谏不听。又，太监孙振侄汉，乞恩送国子监读书，允之，更累朝仅有之事。又，尚膳监奉御赵瑄献雄县等处闲地为东宫官庄，上命官踏勘。户部力言其不可，上云： 业已差官，姑俟之。 其时霸州等处有仁寿宫皇庄，仁寿孝肃后所居，时称太皇太后，上祖母也。为给事中周旋等所纠，上命退出牧马矣。独东宫之献地得请，何耶？异日武宗登极后，皇庄遍于畿甸，得无权与于此欤？以上数事，皆内榼辈媚上为之。虽于孝宗圣德无牵芥之玷，较之宏治初政。则似稍不牟矣。宦官之关系治道如此。
按张彩以曹郎抗疏，不可谓非直臣，其后至列逆党。嘉靖间，赵文华亦然。
【进玺】秦玺始末，予因也先嫚书辨之矣。本朝初，无心于秦物，而弘治十三年，巡抚陕西都御史熊翀奏：鄠县民毛志学得一玺，广一尺四寸、厚二寸，其文曰 受命于天，既寿永昌 。上下之礼部。时传文穆瀚为尚书，以为后世摹仿秦玺所刻，断非真物，姑宜藏之内府。上是之，仅赏志学银五两，抚臣等别无加赉。按秦玺止四寸，即雍州玺。所谓蓝田玉者止六寸，若元阳桓所上亦止四寸耳。今乃大至一尺四寸，其为不待辨。圣主之明察，礼臣之持正，胜宋元符君臣万万矣。
【御膳】人主御膳用素，惟孝宗朝为甚。每月必有十余日斋。然皆光禄寺卿省旧例以进，而内庖自行供给。又，因给事中徐昂言，仍发膳银与光禄，以补上供之缺乏。至世宗久居西内，事玄设醮，不茹荤之日居多。光禄大烹之门既远，且所具不精，故以烹饪悉委之大榼辈。闻茹蔬之中，皆以荤血清汁和剂以进，上始甘之，所费不赀。行之凡三十年而至先帝以逮今上，俱仍为故事。且奉斋日少，玉食加丰。自司礼掌印大榼以下，轮日派直。常见一中贵卖一大第，止供上饔飧一日之需，往往攒眉陨泣而不敢言。盖先朝横赐无纪，奉赐所得又多，以余力辨此不难。而今上驭下最严，凡岁时例赏亦行裁减，执御辈平居无策，惟以吏、兵二部为外府，居间所入，半充牙盘进献。乃大臣执法不能尽从，大榼恚怒，往往借中旨诘责，或至龃龉不安其位。真可慨也夫！
【先朝藏书】祖宗以来，藏书在文渊阁，大抵宋版居大半。其地既邃密，又制度卑隘，窗牖昏暗，虽白昼亦须列炬。故抽阅甚难，但掌管俱属之典籍。此辈皆赀郎幸进，虽不知书，而盗取以市利者实繁有徒，历朝所去已强半。至正德十年乙亥，亦有讼言当科料理者，乃命中书胡熙、典藉刘祎、原管主事李继先查对校理。繇是为继先窃取其精者，所亡益多。向来传闻，俱云杨升庵因乃父为相，潜入攘取，人皆信之。然乙亥年则新都公方忧居在蜀，升庵安得阑入禁地？至于今日则十失其八，更数十年，文渊阁当化为结绳之世矣。
【御辂】大贺卤簿，为大朝会丹陛所设者，大凉步辇一、步辇一、大马辇一、小马辇一、玉辂一、大辂一、板轿一。至于上郊祀及巡幸近地，但乘步辇，其他用备观美而已。按古有五辂：曰金，曰革，曰象，曰玉，曰木。今玉辇大辂以象负之，而革木之名不显。意者木辂即板与，惟革辂则征伐用之，武宗以正德十四年亲征宸濠，曾乘革辂，最合古礼。玉辂则耕籍田用之，其他辂不知先朝亦曾御否？予儿时，值乙酉之五月，今上以旱，躬祷南郊，自宫中即徒步入天坛，亲见穆若之容，衣青苎布袍，洁黑角带，天行矫健，群臣莫及。四阁臣俱侍从，时山阴王家屏为末相，中喝于途，扶曳以归。潞王亦扈从上左右，直至午后上始乘马回宫，并步辇却勿御也。至主上禁中游幸，惟用稷轿，其制轻捷，又减少辇数倍。若古时五副车、金根车、豹尾车、云母辇，以至踏猪车、阘虎车之属，其制盖不传久矣。【武宗游幸之始】武宗八骏之游，始于宣府，事在正德十二年之八月。而先一年丙子之元旦，以及仲冬之朔，已先不成礼矣。元会罢后，御史程起充谏曰： 近者正旦令节，文武百官，四夷百蛮。待漏入贺，迨酉而礼始成，比散已漏下久矣。枵腹之众，奔趋赴家，前仆后踬，互相蹂践。有将军赵朗者竟死禁门，而他臣僚失簪笏，毁冠冕，以得生相慰。午门左右，吏觅其官，子呼其父，仆求其主，喧如市衢，闻者寒心。若仓卒变起，何以御之？ 上不省也。是年仲冬上视牲，入夜始归。边兵争门，填塞阃内，践踏多死。是时，杨新都忧去，梁南海代为首揆，当以死生力诤，竟不闻伏阙苦口也。次年，丁丑正月郊天大礼，遂出猎于外，又以夜半还。而三月传胪，状元舒芬等待命直至夜分，殿上灯火传呼始克竣事。盖以宵易画，习为故事。自是期门微行遂不可问。至秋而出居庸，巡上谷，以至太原、榆林，皆发轫于此。当元旦时，政地即能碎首玉阶，亦未必至此。而套疏一二，不蒙悛改，遂持禄默默矣，焉用彼相哉！今人娱误信《鸿猷》诸录，动称梁文康为社稷臣，误矣！其后吴廷举以不谏止责蒋全州，蒋在正德为三揆，至嘉靖初始当国也。
【武宗托名】武宗南征，托名威武大将军、太师镇国公、后军都督府，带俸。出有敕书之赐，归有旗帐之贺，此人所尽知。至于崇奉佛教，自称大庆法王，而番僧因之奏讨田百顷。为大庆法王下院。时，礼部尚书傅珪佯为不知，疏驳之曰： 法王何人？至与上尊号并列，当大不道，宜诛。 有诏不问，而下院之说亦止。按此即嘉靖间奉玄，累加真人帝君之权舆矣。
正德五年，上自号大庆法王、西天觉道圆明自在大定慧佛，给金印玉轴诰命。此弇州已纪之异典者。又宝录云：以大庆法王印为天字第一号，且镇国公爵号，亦命刻牙牌与朝参官无异，尤为奇事。又，宸濠反时檄文，指斥上云： 自佩都太监牙牌 ，则似未可信。
【武宗再进爵号】武宗初出，以威武大将军总兵官为衔，提兵以行。其后亲征应州凯旋，则又加官号焉。其敕谕兵部曰： 总督军务。威武大将军朱寿，亲统六师，剿除虏寇，汛扫腥膻，安民保众，雄威远播。边境肃清，神功圣武，宜加显爵，以报其劳。今特加威远大将军公爵俸禄，仍谕吏、户二部知之。 盖至是又易威武为威远之号。至本年九月，遂进为镇国公，后府带俸，支禄五千石，造镇国公牙牌，并赐诰券。又，以自称总督，因改天下总督官俱为总制。明年春，又加太师。未几，南讨宁王，复以前衔仍称威武大将军统兵而南，安边伯许泰为前锋，挂威武副将军印。泰因敢对人称上为僚友矣。比十五年十二月班师至京师，提督赞画军务平虏伯朱彬疏称：奉总督军务威武大将军镇国公朱寿指授方略，擒获宸濠逆党申宗远等十五人。上优诏答之。前此题奏，虽有称镇国公者，尚无敢称名，至彬乃斥名直奏，遂直为同列云。威武之称，古无其官，虽宋将曲端曾拜威武大将军、泾州防御使，后死狱中。非佳名也。
【人主别号】古来帝王，不闻别号。惟宋高宗署其室曰损斋，想即别号矣。本朝惟武宗自号锦堂老人，但升遐圣寿。甫逾三旬，何以遽称老。世宗自号天池钓叟，在直词臣各赋诗，惟兴化李文定一时最当圣意，即今所传 拱极众星为玉饵，悬空新月作银钩 者是也。又，嘉靖二十三年，内廷施药于外，其药有 凝道雷轩 之印，传闻 雷轩 上道号也。又云世宗号尧斋，其后穆宗号舜斋，今上因之亦号禹斋，以故己卯 应天命禹 一题，乃暗颂两朝，非谄江陵也。未知信否。
【帝后别号】武宗南征，自号总兵官镇国公，是以至尊而下夷于兜鍪将师，然犹寓名朱寿也。至于奉竺乾教，自称大庆法王，则同西番入贡僧所封，斯已怪矣。以至世宗事玄所加道家名号，大抵与宣和帝略同，乃于孝烈皇后。亦追封妙化元君。夫龙虎山张真人母妻，例得元君封号，其后欲改封一品夫人，严旨不允。乃天下之母，下拟异端伉俪，何以示后世？二教之惑人，虽英主不免也。嘉靖间，真人邵元节、陶仲文妻，俱封一品夫人，不称元君。
【御赐故相诗】杨文襄在正德末年，以次揆少傅居丹阳。
适武宗南巡，以征宪宁庶人为名幸其第，留车驾，前后凡三至焉。上赋绝句十二首赐之，杨以绝句贺上圣武，数亦如之。又有应制律诗诸篇，刻为二编，名《车驾幸第录》。吴中王文恪。
为诗四章侈其事，其最后一律云： 漫衍鱼龙看未了，梨园新部出西厢。 想其时文襄上南山之觞，以崔、张传奇命伶人侑玉食，王诗盖纪其实也。杨是时特荷殊眷，徒以邀致六飞为荣，而不能力劝旋轸，仅以《册府元龟》等书为献，似乖旧弼之谊。
然能止苏浙之行，则功亦足称。今世宗登极，召起再相，尚用词臣润色故事，而格心无闻焉。盖此公杂用权术，逢迎与救正备居其半，宜为张、桂辈所轻。
【白服之忌】白为凶服，古来已然。汉高三军缟素是矣。晋世妇人，一时俱簪白柰花，相传天女死，为之服孝。俄，太后崩，疑为咎徵。但南朝天子晏居皆戴白，如宋明帝着乌纱帽，刘体仁遽易白纱是也。武宗征宸濠凯旋入京，旗帜尚素，凡江西从逆藩臬大小诸臣，以至前吏部尚书陆完、左都督朱宁，皆裸体反接，首插白旗。其逆徒已伏法者，则枭首于竿，亦以白帜标其姓名。自东安门贯大内而出，数十里间弥亘如雪，识者以为不祥。时，已逼除夕矣。次年壬午之春，上即晏驾于豹房。
然则国容、军容，即屏除白色亦可，况俘囚廷献，例顶绯巾披红衣乎？
【禁宰猪】宋徽宗崇宁间，范致虚为谏官，谓上为壬戌生，于生肖属犬，人间不宜杀犬。徽宗允其议，命屠狗者有厉禁。
此古今最可笑事。而正德十四年十二月亦有之。时武宗南幸，至扬州行在，兵部左侍郎王。抄奉钦差总督军务、威武大将军、总兵官、后军都督府、太师镇国公朱钧帖，照得养豕宰猪，固寻常通事。但当爵本命，又姓字异音同，况食之随生疮疾，深为未便，为此省谕地方：除牛羊等不禁外，即将豕牲不许喂养。
及易卖宰杀，如若故违，本犯并当房家小，发极边永远充军。然则范致虚之说，又行于本朝矣。今古怪事堪作对者，何所不有。王侍郎为王宪，时扈上亲征逆濠，后见知世宗，仕至太子太保兵部尚书，谥康毅。范致虚从宋高宗南渡，亦拜宰相。
【禁杀怪事】古今杀牛，自郊祀外有厉禁。唯边塞则不尽遵，此亦理势宜然。内地则两京俱日日享饫太牢，虽明旨不能遏也。乃禁杀更有可笑者，如正德己卯，武宗南巡禁宰猪，则民间将所畜无大小俱杀以腌藏。至庚辰春祀孔庙，当用豕牲，仪真县学竟以羊代矣。近年，因天旱断屠，给事中胡汝宁。遂请并禁捕蛙。按《周礼》蝈氏供御食，即今所谓蛙也。汉霍光亦奏丞相擅减宗庙蛙羔。则人主存亡俱用之，何给事好生，并及此水族耶？此与则天后时，狼咬杀鱼何异耶？较之成化间，御史请禁驴骡同车；弘治间，给事请防马鬃被偷者，尚可恕也。
【坝上马房】内外大小祀典，俱领之祠部及太常。惟有坝上马房无所隶属，不列祀典。若值祀期，光禄备牲羞，遣中官往祭。不知何所起意，必后世添设，非祖宗旧耳。今本房刍粟至烦，房部一郎官司之，所费不赀。先是，成化十八年，内官梁芳进白水牛一只，每岁支费千余金，历孝宗至武宗已二十余年，至是言官疏言： 坝上八处，所拳惟牛，最浪费无算。先帝朝给事许文锡建白，谓宜送之牺牲所及光禄寺，已得旨，以内臣黎春言而沮。今宜如议，以省冒滥。 武宗允之。然坝上马房，至今刍牧供应如故也。国家不经之费，往往如此。
【伶官干政】武宗之宠优伶，几同高齐及朱耶之季，至赐飞鱼等禁服。然官秩犹有节。惟臧贤以教坊司右司乐，请告疏云。病不能侍左右。上优诏勉留。仍升本司奉銮供职。其礼视朝士有加焉，已为异矣。至中书官光禄卿周惠畴，既以聚劾允其去矣，复托贤恳于上，以家远难归，乞暂留京师。诏仍复职，犹曰异途也。编修孙清者，登弘治壬戌一甲第二，以士论不齿去官，复用贤荐，起为山西提学副使。时，丹徒杨文襄为太宰，谓人曰：如清者不以一官羁之，将何所不为。冀以弭一时之谤议也。伶人瓷横，至操文学词臣进退之权，不待与钱宁通逆濠，已当寸磔矣。乃仅赐杖遣戍凶终，世谓尚未蔽辜云。
先是贤奉命祀碧霞元君，所过州邑倨坐受谒，肩舆呼殿，官吏望风迎拜。至济南，三司出城郊劳，俱具宾主礼。及贤戍广西驯象卫，因狱词连钱宁，宁惧谋泄，密使人杀之于张家湾。


○宫闱
【修女戒】洪武元年三月朔，命翰林儒臣修《女戒》，谓学士朱升等曰： 后妃虽母仪天下，然不可使预政事。至于嫔嫱之属，不过备职事，侍巾栉，若宠之太过，以骄恣犯分。观历代宫阃，政由内出，鲜有不为祸乱者卿等为我篡述《女戒》，及古贤妃事可为法者，使子孙知所持守。 上之立法，直追三代。故列圣以来，不第后妃专司阴教，即以英庙及今上冲圣御宇长乐，居尊惟保护皇躬，未曾预闻一政。诒谋远矣，使宋祖以此示戒，则元祐时，宣仁后之谤，何自而兴？
【母后圣制】本朝仁孝皇后著《内训》，又有《女诫》，至章圣皇太后又有《女训》，今俱刻之内府，颁在宇内。今上圣母慈圣皇太后所撰述《女鉴》一书，尤为详明典要，主上亲漉宸翰序之，真宫阃中盛事也。然慈圣圣制又不止此，今文华殿后殿，所悬扁凡十二字，每行二字，共分六行，其文曰： 学二帝三王治天下大经大法，乃慈圣御笔。臣下但见龙翔凤翥，结构波碟之妙，以为今上御书，而实非也。古来惟宣仁皇后善飞白大书，然不过一二字，岂如慈圣备得八法精蕴哉！真天人也。
【国初纳妃】高皇帝提一剑芟群雄，于所平诸国妃主，无选入侍者。惟伪汉违命最久，上心恨之，曾纳其妾，旋即遣出，深以为悔。野史讹传为曾生潭王，复叛诛，不知潭王与齐王同为达定妃所生，自坐犯家事自焚，初不叛，亦不受诛也。惟第十四女含山公主母妃韩氏，系高丽人，考辽简王母妃亦韩氏，但不知与含山同产否？无所证据，不敢臆断。公主以洪武十三年生，二十七年下降附马尹清，永乐间进长公主，洪熙初进大长公主，至天顺六年方薨，年八十三。于太祖位下二十五子十六女中，最为寿考。然则高丽贡女，不始于文皇时光禄权永均等诸女也。天顺五年七月，上致书含山大长公主云： 高皇祖所生，惟祖姑享高寿，诚为难得。近者承谕，用度有缺，腾心恻然。
特遣太监蓝忠，赉送珠翠九翟，博鬓冠一顶、白金三百两、钞一万贯、纟宁纱罗各十匹、生熟绢三十匹，以表亲亲之义。
按博鬓惟皇后得用之，国初，王妃亦许用，永乐间革之，亲藩曾有请而不许。今特以赐含山，盖异数也。【天家生母不同】高皇帝贵妃孙氏，以洪武七年薨，上以妃无子主丧，命吴王橚认为慈母，治后事，服斩衰三年，一如《孝慈录》中生母之例。橚后改封周王，高后嫡出也。嘉靖三十四年，肃皇帝第三女宁安公主。将下降驸马李和，以母妃先薨，命拜皇贵妃沈氏为慈母，出阁醮戒谢辞诸仪，一同生母。
及和与公主成婚后，入谒皇贵妃，赐宴宫中，尤多异数。一则无子而子，一则无女而女，孰非圣主异恩哉！至有不幸而反是者，如嘉靖三十三年康妃杜氏薨，则穆宗生母也，礼官请复三年丧，上不许：又引孙贵妃故事，亦不从；且以应避至尊，不宜重服下谕。大臣遂不敢争。且自穆宗就裕邸后，生不得见，没不得诀，亦可悲矣！又如孝宗为淑妃纪氏出，自离母腹，即为万贵妃所妒，妃出居内安乐堂。迨季宗六龄，始得见父皇，而淑妃旋以暴薨报，宪宗亦不敢诘。孝宗龙飞，偏觅母家宗族几十年，终不可得。两妃为两朝圣主所托体，他日虽备享尊崇，祔葬山陵，而所遭屯剥乃尔，天耶？人耶？意者运数宜然，特假手至尊耶？
【列朝贵妃姓氏】内廷嫔御，尊称至贵妃而极。先朝拜此秩者历历可数。高皇帝朝，有贵妃孙氏谥成穆；文皇帝朝，有贵妃张氏谥昭懿，贵妃王氏谥昭献；昭皇帝朝，有贵妃郭氏谥恭肃；章皇帝朝，则孝恭后亦曾先拜，且特加 皇 字，旋位中宫，不敢并纪，嗣后则有贤妃何氏，赠贵妃谥端靖，然而不得皇字矣；睿皇帝朝，则孝肃后亦曾拜，不敢并纪纯皇帝朝，则有皇贵妃万氏，谥恭肃端顺荣靖，为宫妃六字谥之始，而宸妃邵氏进封贵妃，是生兴献帝后称孝惠后，不敢并纪；肃皇帝朝则有皇贵妃王氏，谥端和恭顺温僖，皇贵妃阎氏，谥荣和惠顺端僖，皇贵妃沈氏，谥庄顺安荣贞静，其谥号皆用宪宗万妃例也；庄皇帝朝，则有皇贵妃李氏，即今慈圣皇太后，不敢并纪；今上则有今东宫母妃及敬妃，追封皇贵妃李氏，谥恭顺荣庄端靖，及今翊坤宫郑氏。盖列帝十二朝，历年二百五十，而得此号者仅十六位，内二位犹非生拜。然二祖及仁宗朝，尚未有 皇 字，故有册而无宝。世宗时，阎、王两妃未闻殊宠，特以储宫之重，骤得峻加。而贤妃柏氏在宪宗朝，曾育悼恭太子，竟不得封。盖轩龙副贰不轻授如此。然柏妃至嘉靖六年薨，距生悼恭时已五十九年，虽啬于遇，而丰于寿矣。
孝惠邵后封贵妃时，有册又有宝矣，而不加 皇 字。意者同封者共十人，不欲太轩轾耶？是不可晓。嘉靖四十五年八月甲子，进封敬妃文氏为贵妃，时去上六十圣诞仅三日耳。然封号内无 皇 字，故止用金册无宝。此则近代未有，姑附纪之。
【帝王娶外国女】太祖第二子秦愍王，以洪武四年娶故元太传中书右丞相河南王扩廓帖木儿女王氏为正妃，至二十八年愍王薨，王妃以死殉，遂得合葬。而次妃邓氏，则功臣清河王愈女，反屈居其下。同时洪武十八年戊辰科状元为襄阳人任亨泰，其妻本蒙古人，赐国姓朱氏，而亨泰母为乌古论氏，亦色目人也。又文皇帝纳高丽所献女数人，其中一人为贤妃权氏，侍上北征，回师薨于峄县，遂槁葬焉。贤妃父拜光禄卿，仍居高丽。是时尚仍元俗，未禁属国进女口也。此后遂不闻此事矣。
后正德间，回回人于永上言：高丽女白皙而美，大胜中国，因并取色目侯及达。官女入内。盖亦有所本。
古来中国娶胡妇者，如魏文帝悼后郁久闾氏，为蠕蠕主阿那环长女，文帝至废元配乙弗后纳之。复以悼后妒，赐乙弗死。
阿那环次女，又为齐神武后，神武每因事跪拜，盖皆仰其鼻息以为盛衰。及突厥减蠕蠕，其强盛倍于往时，宇文与高氏争衡，倚以为援，共求其女，终为周所得，藉以灭齐。则唐诗所云 安危托妇人 者，又不在和亲之公主矣。我朝英宗北狩，也先欲进其妹，上坚拒之，迄不能强。圣主英概，处困不挠，奚止雪耻酬百王也！
【高丽女见疑】洪武十三年，高丽愆贡期，上赐诏诘责之。
既而彼国遣使周谊来计事，上敕辽东都指挥使司曰： 高丽朝贡违约，朕拘其使，后纵之归，乃复怀诈，令谊作行人，非有谋而何？前元庚申君曾纳谊女于宫中，庚申君出奔，内臣得此女以归，今高丽数遣谊来使，殊有意焉，卿不可不备。敕至当遣谊来京，别有以处之。 及周谊至京，署本国衔，为礼曹判书。上赐以袭衣，遣通事先归，留谊于京师。仍命边将： 自今入境者，皆止于边，不许入见，虽有贡赋亦不许入献。 盖终以女在宫为疑。圣主之严防女戎如此，又安得褒女、骊姬之祸乎？
【故后无讳日】太后吕氏，故懿文太子追崇兴宗康皇帝之继配也。太子娶开平主常遇春女为妃，先薨，以太常卿吕本女为继。建文帝即位，追尊常氏为懿敬孝康皇后，吕为皇太后。
及文皇兵入，召后至，告以不得已举兵之意，后出宫复故号为太子妃。寻命懿文诸子：吴王为广泽王，居漳州；衡王为怀恩王，居建昌。是年俱召还，锢之凤阳高墙。惟少子允熙，先封徐王，改封敷惠王，随母吕太妃居懿文陵园。永乐四年，火起于邸中暴卒，追谥哀简。盖以吕后生，不欲显诛之也。经吕后遂不知所终，今纪述中有云与建文同日自焚者，妄也。今懿文园近附孝陵，岁时尚能沾祭，常、吕二后想亦并祔不废。然吕后竟无讳日可考，亦无谥号追赠。虽大义灭亲，然于文皇为长嫂，于仁宗为伯妣，恩礼缺然，可为叹息。今志士仁人徒致意于建文尊号，屡形章奏，尚未循其本也。嘉靖间，孝宗张后崩，追谥孝康，与懿文帝后号同。此大臣不讨论之过。时贵溪首揆，分宜掌礼部。
【母后在位久】本朝母后，如仁宗诚孝后张氏，以中宫拥立宣、英两朝，进称皇太后、太皇太后，而在位止十八年。宣宗孝恭后孙氏稍久，正位中宫及太后三十一年。英宗之孝肃周后，称太后、太皇太后，共四十一年，为更久。然在成化初，以宪宗生母从贵妃崇进者，惟宪宗之考贞王后，以中宫拥立，孝、武两朝，称太后、太皇太后，共五十五年，最尊且寿。所微恨者，圣主非所出耳。至若孝宗之孝康张后，专宠椒宫，古今无匹，且诞育毅皇，爰立肃皇，享天下养，前后亦五十五年，可称备福。然在正德间已拥虚位，嘉靖间，以章圣之故，开罪主上，祸延二弟，夏挠憔悴，不复可堪。何如早从敬皇上仙之乐？人有以寿为戚者，帝后且然，况下此者乎？
【宣宗废后】初，宣宗为皇太孙时，纳胡氏为妃，及居东宫，称皇太子妃，宣宗登极为皇后。至三年十一月，以无子多病，表请闲居，而孝恭孙后代其位。盖孝恭既诞英宗，甫三月即已正位储宫矣。胡氏以正统八年薨于别宫，尊为静慈仙师，又至天顺七年，上复下敕所司，追复皇后尊称，谥曰恭让顺康穆静慈，加葺金山寝园，但不立陵名，不祔庙祀耳。盖英宗之达孝如此。其时诏中有云： 于情于礼，两皆无憾。 真不诬也。此与天顺四年，赦出建庶人文圭，同一盛德。成化四年六月，慈懿皇太后钱后崩，是为孝庄后。时，孝肃周后正并尊，恐他日不得祔葬裕陵，乃胁上欲别择地以葬慈懿，赖辅臣彭时、商辂，礼臣姚夔等争之，始许钱后葬。虚其右以待周后。按姚夔之疏云： 或曰慈懿无子，宜与恭让同，此又不然，恭让在宣宗时已逊位，而立孝恭矣。慈懿当时未尝退处，而别立一后。况宣宗晚年悔恨莫及，曰： 此朕幼年事 ，盖可知矣。 盖其时谄孝肃者，有引胡后以比钱后，故夔有是言。然则圣主举动，为子孙取法，不可不慎如此。
弘治十七年，圣慈仁寿太皇太后崩，即孝肃后也上召辅臣刘健、李东阳、谢迁赐封，出裕陵图以示，则英宗隧道，右圹相通，而左为庄钱氏玄宫，相去数丈，中隔不通。辅臣谢不知。
上曰： 先生辈如何得知，都是内官做的勾当。 又曰： 内官有几个识道理的。昨见成化间彭时、姚夔等章奏，先朝大臣，忠厚为国如此。 健等曰： 英宗遗命钱后合葬，大学士李贤记在阁下。 上曰： 遗命奈何违之？ 东阳曰： 闻当时尚有别议，委曲至此，非先帝意。今日断自圣衷，勿惮改作，则天下臣民痛快。 上曰： 钦天监言恐动风水，朕以为不然。
迁对曰： 阴阳拘忌不足信。 上曰： 朕已折之矣。今开圹合葬，非动风水乎？皇掌不通，则天地否隔。惟一点诚心为之，料亦无害。 东阳、健等力赞。上曰： 此事不难。 后事竟不行。钦天监既以为岁杀在此，内宫监又谓事干英庙陵寝，难以轻动也。以孝庙仁圣，尚不能改已成之误。当时内臣曲媚孝肃，致英宗在天之灵，终于不安。是时去孝庄祔葬，已三十七年矣。此事详李文正《庙对录》中，而《孝宗实录》反不详。其祔庙事更出孝宗独断，文正辈不过将顺而已。【封妃异典】皇贵妃始于宣庙朝，是固然矣。然亦有异者。
如高皇帝洪武十七年甲子，册李氏为皇淑妃，又进封郭氏为皇宁妃，而贵妃反不得 皇 字，此其异也。至文皇帝嫔御，自贤妃而下，凡二十余人，无一得 皇 字者。至宣宗孝恭后后，而 皇 字始专属贵妃矣。又如后宫姬侍列在鱼贯者，一承天眷，次日报名谢恩，内廷即以异礼待之，主上亦命铺宫以待封拜。列圣前后皆然，惟世宗晚年西宫奉玄，掖庭体例，与大内稍异。兼铒热剂过多，稍有属意，间或非时御幸，不能尽行册拜。于是有未封妃嫔之呼。如追封荣妃杨氏，乃以宫人随上遭火灾而得追贲，且谥以恭淑安僖四字，且祔葬于孝洁皇后之侧。
此殊特之典，又前此未有者。此后殆难尽纪。然承恩殁没者，必加封内爵，以是外廷得闻。逮龙驭上宾，其现存未封者概不得知矣。闻之老内侍云：世宗一日诵经，运手击磬，偶误槌他处，诸侍女皆俯首不敢仰，惟一幼者失声大笑。上注目顾之，咸谓命在顷刻矣。经辍后，遂承更衣之宠，即世所称尚美人是也。从此贵宠震天下，时年仅十三，世宗已将耳顺矣。其后册拜为寿妃，拜后百余日，而上大渐。说者归罪寿妃，微似汉成帝之赵昭仪云。寿妃之薨，在万历三十八年庚戌。宫嫔承恩早，而下世晚者，近代少其比。
【帝后祔葬】本朝先帝大行山陵，止一后祔葬。直至英宗元配孝庄钱后崩时，宪宗压于生母孝肃周后，几不得祔葬裕陵。
大臣力诤之，始虚孝穆肃玄宫以待，而二后并祔自此始矣。宪宗初选吴氏，旋废，则元配为孝贞后王氏，而孝宗生母为孝穆后纪氏，二后同祔茂陵。盖循用裕陵新例。至嘉靖入缵，则宪宗贵妃邵氏，已称寿安皇太后，寻崩，初葬金山，后亦迁祔尧陵。于是三后并祔又从此始。世宗元配为孝洁后陈氏，继曰孝烈后方氏，上以方氏有定变卫护功，其崩也，梓宫先入永陵玄宫，又特祧仁宗以孝烈神主入太庙。比穆宗登极，迁孝洁梓宫与孝烈并祔，而上生母为孝恪后杜氏亦迁祔焉。永陵亦有三后同穴，一如茂陵故事矣。今上孝祀两宫，他年千秋万岁，其并祔昭陵不待言。惟太庙配享，列朝以来，止一帝一后，嗣圣俱遵行旧礼，不敢更也。
【废后加礼】本朝废后，如恭让胡后，在天顺间，英宗已复位号矣。惟宪宗吴后，立匝月而废，后以抚育孝宗稍得加礼，至正德四年薨于别宫，辅臣李东阳等疏称： 吴氏虽先朝所斥，而诏止云退居闲住，无废为庶人之文，宜稍加恩礼。 上命如英庙惠妃王氏例，岁时以素羞祭别所。然惠妃得谥端静安和，而吴竟缺谥号，盖以追称窒疑也。又后兄瑛，为羽林卫指挥使，于弘治间自陈： 臣职乃先世军功所遗，不沾外戚恩泽。乞升职改卫。 孝宗命升都指挥佥事，改注锦衣卫而已。当昭德贵妃谋螫储皇，吴氏保护功实多，而酬报之恩止此，于义俭矣。
至嘉靖张后之薨，上命一依成化吴氏故事，寻得旨改称继后，视吴氏稍优焉。盖吴之得罪，以谴万妃。张之得罪，以救张延龄。皆一时微眚，遂干天怒，真不幸也！
【英宗重夫妇】周璟者，先为云南左布政，居妻丧未几即继一室，为巡抚侍郎郑辰所指摘，问杖罪革职闲住矣。至正统五年，缘恩赦诏书自辨云： 律所载，但有居父母及夫丧。而私嫁娶者杖一百，无妻丧嫁娶坐罪之条。乞命廷议是非，昭示天下。 上怒甚，勒回不叙。次年，陕西参议载弁，任满候代，以妻丧及女亡辄归。都御吏曹翼劾其奸惰不职，弁乃自陈其故。
上曰： 此亦至情可矜，姑贳其罪。 时大婚未举，已重人伦之始如此。又有都督同知马良者，少以姿见幸于上，与同卧起，比自南城返正，益厚遇之，驯至极品，行幸必随，如韩嫣、张放故事。一日以妻亡在告，久未入直。上出至内苑，忽闻鼓乐之声，问之，知良续妇，又知为阳武侯之妹，上怒曰： 奴薄心肠乃尔！ 自此不复召。盖圣德仁厚，加以中宫钱后同忧患者积年，伉俪情更加笃挚，因推及于臣妾，真帝王盛节也。
闻英宗为太上时，钱后至手作女红卖，以供玉食。今安昌侯钱氏，宅在城东。英宗同孝庄后，曾两幸其第。今正寝尚设有御座。钱后为浙江之钱塘人，与孝惠后邵氏同邑。
【英宗敬妃丧礼】英宗敬妃刘氏之薨，距上升遐数月耳，其丧礼皆上手定，恩礼独厚，辍朝五日，赠惠妃册谥贞顺懿恭。
一切祭葬之体，视文庙昭献王贵妃有加焉，他妃所不论也。时，刘氏虽久承恩，然未有所出，则上钟情独至矣。次年正月，上弥留之际，召太子及太监牛玉等至御榻前，口谕命太子百日后即成婚，次即及皇后钱氏，他日寿终须合葬，惠妃亦须迁来。
盖亦必欲祔葬山陵也，少顷而上宾天矣。盖始终眷念刘氏如此。
其后成化四年，孝庄太后崩时，孝肃周后恐身后不得同穴，至欲别葬孝庄于他所。赖阁臣彭时等，及礼臣姚夔等力诤，且述英宗遗命，当时李贤曾纪于阁下。宪宗始婉达孝肃，得并入玄宫。而惠妃之得祔与否，则未详考。但今《祀典》载裕陵十八妃，一葬绵山，余皆金山，意者绵山为刘妃乎？
按太祖孝陵，凡妃嫔四十人，俱身殉从葬，仅二人葬陵之东西，盖洪武中先殁者。至太宗长陵，则十六妃俱殉矣。英宗独见，罢免此举，遂破千古迷谬，视唐宗命孟才人先效死于生前者，圣愚奚啻千里。
嘉靖三十一年，康妃杜氏薨逝，礼臣奏循成化纪妃丧礼。
盖杜为穆宗生母，而纪则孝宗所自出，故引用之。上不悦，仅辍朝三日，加二字谥，并无褒赠。益见英宗之厚妃至矣。
【景帝废后】成化十一年十二月，上追复郕戾王仍旧帝号，寻上谥曰： 恭仁康定景皇帝 。且致书于周王等各府诏告天下，云请之圣母皇太后，亦云出自衔帝遣意，不幸上宾，未及举行，兹奉慈训诞告在廷，用成先志，仍令有司修葺陵寝。盖是年十一月已立孝宗为皇太子，太赦海内，上意欲追崇郕邸。
而难于赦书发之，故特下诏以示崇奉，亦首揆商文毅等苦心也。
但景帝继后杭氏，已于天顺元年废死，而王妃汪氏，故景帝元配，正位中宫者四年，而后被废。睿皇复辟，即追复为王妃，现居郕邸。何以不并其位号复之耶？况天顺初，廷臣以无罪废汪后，为王文、于谦之罪，见之弹章。今王、于既雪，而母后又不返正，亦事理之未惬者。汪妃至正德元年始薨，乃上谥曰 贞惠安和景皇后 云。
【景皇后寿考】本朝母后在位最久者，宪宗孝贞后王氏五十五年，孝宗孝康后张氏亦五十五年。王则皇后称皇太后，又称太皇太后。张则皇后称皇太后，改称伯母皇太后，初无贬降也。惟景帝汪后，以正统十年乙丑册为郕王妃，十四年景帝即位，立为皇后，景泰三年被废，天顺元年复为郕王妃，至正德元年丙寅始薨。后以丁未年生，春秋恰八十，追崇为贞惠安和景皇后。凡为王妃者二次，为皇后者一次，为庶人者一次，为追赠母后者又一次。凡历五帝六朝，前后六十二年。升沉兴废，更叠为之，终得与景皇同穴，实前古未之闻。
【宪宗废后】宪宗登极，以天顺八年七月廿一日，册立吴氏为皇后，已诏告天下矣。至本年八月廿二日，复下诏曰： 太监牛玉，偏殉己私，朦胧将先帝在时选退吴氏，于圣母前奏请立为皇后。吴氏言动轻浮，礼度粗率，略无敬慎之意。今废斥吴氏，退居别宫闲住。 盖中宫正，位甫满一月耳。又下诏云： 牛玉论罪本当处决，念先帝时曾效微劳，与吴熹都饶死，押发南京孝陵种菜。 后父都督同知俊戍登州，子雄随之。至本年十月十二日，又立王氏为皇后。诏中谓先帝临御之日，尝为朕简贤淑，已定王氏，育于别宫以待期，不意内臣牛玉云云。盖吴氏之得罪，实由万妃受挞而谗之，其祸遂不可解。而王氏即孝贞皇后，能委曲下之，故得安于位，在孝宗朝称皇太后，武宗朝称太皇太后，加尊号曰 慈圣康寿 。母仪两朝，寿过八十。夫岂偶然？废后吴氏，至成化末年尚在西宫，孝宗为万贵妃所忌，赖吴氏保护以全。至弘治初，孝宗以吴后抚育恩，命供给俱如后礼，至正德四年正月十六日薨逝。按天顺八年三月初八日，皇太后圣谕： 皇帝婚期在迩，必得贤淑为配。先时已常选择，尚虑有司遗忽，礼部具榜晓谕京城内外大小官民之家，素有家法女子，年十五至十八者，令其父母送来亲阅。 时去睿皇升遐才五旬，而遽下此诏，盖宗祧之计重也。此事在谢文正公弘治元年疏抗之前，当时不以为非。至正德元年八月，武宗大婚，纳孝静皇后夏氏，遂已备设六宫。时去衔帝升遐，亦甫窬年耳。且圣龄止十六岁，少于孝宗三年。则谢已为少傅次揆，正受遗当轴，却不闻一语救正，岂蹇谔于宫僚，而循默于宰辅耶？不可得而知矣。英宗大婚时，年亦止十六。
【孝宗生母】东阿于谷峰宗伯《笔麈》，纪孝宗生母孝穆皇后纪氏，孕孝宗时为万贵妃所妒，潜育西宫，上不及知。一日，上见百官奏，咄嗟叹愤，太监怀恩奏： 万岁有子在西宫已三岁。 上惊喜，敕百官语状，召皇子。纪妃泣曰： 儿去，我不活矣。 皇子至，遂贺，颁诏天下，移纪居东朝，后寻赐死，或云自缢。后万妃曾召皇子食，以有毒辞。妃因忿不能语，以致成疾。此言似是而实不然。按尹文和《直琐缀录》云： 纪后有娠万妃恚而苦之，上令托病处安乐堂，以痞报，而属门官照管。既诞皇子，密令内侍谨护。 则宪宗设计潜养他所，初非不知也。又云： 甲午春悼恭太子亡后，与彭先生谈及，请赐名付玉牒。及冬，乃托太监黄赐达之上。上云： 果有一子在西宫，俟再打听。 按孝宗庚寅生，至是已五岁矣，不止三岁也。又云： 太监张敏结万妃主宫太监段英，乘间说贵妃。
妃惊曰： 何不令我知？遂具服进贺，厚赐纪氏母子。次日下敕，徙纪居西内永寿宫，礼数一视贵妃。 是时，内臣乃黄赐等三人之功，怀国成惟奉上命传谕内阁耳。而纪后迁西宫亦成礼，未有遽称不活之语，亦不曾有进毒一事。至次年乙未，孝宗正位东宫。至二十三年春，则孝宗已年十八，万妃方薨。距立太子时又十三年，安得有忿不能语成疾之说也。独纪氏有病，万妃虽请以黄袍赐之，俾得生见，未几而卒，则此中暧昧致薨事必有之。所以孝宗登极后，县丞徐琐等建言，请追报母仇也。
惟此说为稍实耳。尹謇斋虽非贤者，然此时正长禁林，亲履其事，岂有谬误？于公起北方早贵，并本朝纪载不尽寓目，自谓得其说于今上初年老中官，不知宦寺传言讹舛，更甚于齐东。
予每闻此辈谈朝家故事，十无一实者，最可笑也。
尹录所云彭先生，盖彭文宪也，时甲子年彭正当国，而尹以读学掌院，与彭最厚，故得进言。尹所纪未免居功，而情景则不谬云。
商文毅公于成化十一年，因悼恭太子薨，上忧念甚，知西宫有子六岁，乃上疏，略曰： 皇子聪明，国本攸系。重以昭德贵妃抚育，恩逾已出，百官万民皆谓贵妃贤哲近代所无。但外议皇子生母，因病别居，久不得见。 人情事体未便。伏望敕令就近居住，皇了仍烦贵妃抚育，庶朝夕便于接见。按此疏，孝宗之在西宫，商公已颂言于朝，且归美万氏，以颂寓规，可谓苦心。今《麈史》乃云出自怀恩密奏，想于公并文毅疏未之见耳。
成化五年，柏贤妃生长子，即悼恭也。大臣请告之天下，上不许，盖虑伤万妃之心也。至孝宗之生，臣下不敢请命名，无怪其然。先宪宗大婚时，初选吴氏为中宫，柏氏与王氏为东西二宫。迨吴氏废退，王氏代为后，止存柏妃一人，为初婚三宫之一。若孝穆本万妃宫中人，而万妃又孝肃侍女，先以赐上者，初未有位号，故吴氏得而笞之。后以此废。万妃之始先入孝恭太后宫。【万贵妃】宪庙时，万贵妃专房异宠，首揆万文康至通谱称从子。而孝宗生母孝穆皇后纪氏，噤不敢自明，至六岁而左右言之，始得见父皇，命养于仁寿皇太后宫。万贵妃恚甚，孝穆旋以暴薨报，未逾年而孝皇亦旋正东宫之位矣。以万氏之专妒，遂令孝穆不全，而终不能有加于孝庙，则宗社之灵凭之也。万氏丰艳有肌，每上出游，必戎服佩刀侍立左右，上每顾之辄为色飞。其后成化二十三年，挞一宫婢，怒极，气咽痰涌不复苏，急以讣闻。上不语久之，但长叹曰： 万侍长去了，我亦将去矣。 于是悒悒无聊，日以不预，至于上宾。情之所钟，遂甘弃臣民不复顾。然妇人以纤柔为主，今万氏反是而获异眷，亦犹玉环之受宠于明皇也。《晋·传咸传》云： 妹喜冠男子之冠，桀亡天下。 《晋书·五行志》谓男子屐方头，女屐圆头。至惠帝时，女屐亦如男子，以为贾南风专妒之应。今万氏女而男服，亦身应之矣。又，武周垂拱二年，雍州新丰县有山涌出，初仅六七尺，渐高至三百尺。因命改新丰为庆山县。江陵人俞文俊上书，谓太后女居男位，反易刚柔致然。成化十六年，福建长乐县，地中突起一阜，高三四尺，人畜践之辄陷，寻又涌出一山，广袤五丈。此见《双槐岁抄》，以为男女易拉之象，盖亦以属万氏之服妖云。唐武宗贤妃有盛宠，其貌与帝甚肖，每戎服从帝骑射，莫知其孰为至尊也。万氏以成化二年丙戌封贵妃，生皇长子将百日而薨，未及命名。至妃之薨，则二十三年丁未，想其年必非少艾矣，而恩宠不衰。亦犹今上之专眷郑贵妃，岁三十年也。然万氏戚里之封，仅得锦衣秩，虽渐进不离本卫。今郑氏亦然，并不敢援永乐之例，以请文职。盖两朝之恩厚，而有节如此。
【谢韩二公论选妃】弘治元年，太监郭镛，请选女子于宫中，或诸王馆，以待上服阕，册封二妃，广衍储嗣。左庶子谢迁谏止，谓六宫当备，而三年未终，山陵未毕，谅阴犹痛，不宜遽及此事。焦泌阳秉史笔，谓谢进此谀词献谄，以误孝宗继嗣之不广。王弇州《考误》中驳焦云： 此泌阳怼笔。盖阴刺中宫之擅夕，而讥谢公之从臾，时上圣龄甫十九，中宫何以有擅夕之声耶？谢疏议甚正，焦乃小人无忌惮耳。 此说固不谬，然次年礼科右给事韩鼎，又以皇嗣未广为忧，上言： 古者天子一娶十二女，以广储嗣，重大本也。今舍是弗图，乃信邪说，徒建设齐醮以徼福，不亦惑乎？ 上感其言，优诏答之。次月，鼎又言： 臣有立天下大本之言，仰承温诏。今几五十日，而圣断杳然。伏望慎选良家以充六宫，为宗庙长久计。 上曰： 立大本之言诚有理，但未宜遽行耳。 按韩之疏，正与谢牴牾。但据韩疏细味之，则是时中宫已擅宠，专以祈祷为求嗣法。
上虽是鼎言，终不别广恩泽，盖为后所制也。以故后自再举蔚悼王后，孝宗更无他子。泌阳之讥谢文正，诚属无稽。然而谢之为圣孝计，韩之为宗祧虑，俱忧国谠言，未可偏废也。至弘治三年，荆王见潚，亦请上博选良家女，以广胤嗣，而上终不从。盖中宫之擅夕，已著闻于宗藩矣。至弘治四年，吏部听选监生丁巘者，又疏言内庭妃之选，上用谕德谢迁言而止，所以保护圣躬者至矣。今恐左右谗巧之人，或以皇储未建为言，移上初意，乞慎终如始云云。是时去谢疏时已阅四岁，且上亦从无采择之诏，其意不过迎合中宫，结欢张氏。为进用地也。然时武宗已在孕矣。
历朝大行山陵后，凡生时嫔御已逝者，及他日亡者，俱得陪葬陵寝，或近陵之金山。岁时侑食于本陵之享殿，俱得标名沾祭孝宗以前，孝陵在南京，高皇帝之葬，帝后以下祔葬者，妃嫔共四十人。其在北葬天寿山者，如太宗长陵。则帝后以下有十六妃祔；仁宗献陵，则帝后以下有七妃祔；宣宗景陵，帝后以下有八妃祔。以上三陵，俱主上升遐时，殉节从葬者。英宗裕陵，帝后下有十八妃祔祭；宪宗茂陵，帝后下有十四妃祔祭；其后武宗康陵，则二妃祔祭；世宗永陵，则妃三十人，嫔二十六人祔祭。以上四朝，则先后薨逝不祔先帝山陵，俱葬金山。惟孝宗止有孝康皇后，宝山双峙即泰陵，祭祀更无一妃旁侍侑食。盖上自青宫婚后，未几登大位，无论鱼贯承恩，即寻常三宫亦不曾备，以至于上仙。真千古所无之事。
【郑旺妖言】当弘治末年，孝康皇后张氏擅宠，六宫俱不得进御。且自武宗生后，正位东宫，再举蔚悼王薨后，更无支子。京师遂有浮言： 太子非真中宫出者。 时有武城尉军余郑旺，有女入高通政家进内，因结内侍刘山，宣言其女今名郑金莲，现在圣慈仁寿太皇太后周氏宫中，实东宫生母也。孝宗闻之大怒，即殛刘山并郑旺论斩，后遇赦得免。至正德二年十月，又布前言，同居人王玺擅入东安门，且云欲奏国母见幽之状，武宗下之刑部，再谳再不服，久之始成狱正法。此案倡议甚怪。往年郭江夏行勘楚府，时冯开之先生为予言楚事，因及武宗，亦曾被谤如楚宗所言。以此世宗尤追恨张太后，并及鹤龄、延龄兄弟，决欲族之。余谓不然。此谤实始于郑旺，一时皆信之，传入各藩。正德十四年，宁王宸濠反逆，移檄远近，中有 上以莒灭郑，太祖皇帝不血食 之语。盖又因郑旺之言而传会之，以实昭圣太后之罪耳。
《治世余闻》云： 郑旺招系坝上人，有女选入内，近闻生有皇子，见在太后宫。每来西华门内臣刘林探问往来，送时新瓜果入本宫，使人黄女儿递进，回有衣服等物。旺因夸耀乡人称为郑皇亲已二三年，被缉事衙门访获。说者以为有所受。奉旨：刘林便决了，黄女儿送浣衣局，郑氏已发落了，郑旺且监着。时谓旨云发落，意自可见。若果妖言，旺乃罪魁，不即加刑，何也？其案在刑部福建司。至弘治十八年五月，武宗登极大赦，闵尚书珪放出。盖意亦有在。 此当时目击其事者所纪，较国史更确。其所谓有所受者。指孝康皇后也。旺罪魁不加刑者指孝宗知旺之冤也。闵珪意有在者，谓孝宗为中宫所制。
其意实不欲杀旺也。然则武宗果为郑金莲所出，而孝康攘为嫡子耶？抑更有他皇子也？至正德二年，则已罢去，屠勋代为司寇矣，旺犹不平，复理前说。时孝康与武宗母子恩深，岂有更改之理，旺不死更何待哉？若金莲者，则编修王赞教内侍书于司礼监，亲见其红毡裹送浣衣局，内臣皆起立迎入，待之异常。
则旨中云发落者，止与黄女儿同耳。其后日处分，则不可考矣！【颁行女训】世宗以章圣太后所著《女训》一卷示辅臣，其首即献帝为之序，次即太后自序，为目十有二。已复以《慈孝高皇后传》及仁孝皇后《内训》同示，欲与《女训》并刊行。
辅臣张璁赞美，请上御制跋语于后，已奉旨允行矣。次辅桂萼复献谀，谓《女训》一书，臣拜观详味，知天启中兴，圣贤继出，胚胎于此矣。宜仿古胎教，妊子及月，将二南诗古诗编成简明说词，选哲妇十余人以备轮直，凡中宫图书花鸟寓目之物，尤当一一拣择。又令两京布政司府州县各修官女学，设庙奉先代女师之神；傍有廊，为习女工之所；中一堂，为听教之堂。
选行义父老掌其事，每年十月开学，十二月止。其教矇瞽之人以《女训》一书，教令讲解背诵，量与俸给，提学官岁考阅之。
又欲选大家有家法之人为媒氏，凡女七岁以上入学习《女训》者，书其年月名籍，令之收掌。国有大嘉礼，按籍而取之。则太子必得圣女，诸王及士大夫家，亦有士行之女配矣。观萼此疏，欲谀悦取宠而迂诞不经，令人齿冷。萼素以直名，何澜倒至此也？次年之春，萼即以病去位，寻卒于家。古人云： 人之将死，其言也善。 验之此公，殆不其然。近年重刊《吕氏闺范》，翊坤宫郑妃作序，凝其书仁孝后之《女诫》、章圣后之《女训》。说者遂有僭逼之疑，致启大狱，贻祸迄今未解。是时不知何人视草，不识忌讳乃尔。
【母后谥号】历朝皇后谥号，例用十二字，谥中必有 天圣 二字，而以虚字别之，如高后之 承天顺圣 是也。盖以匹耦至尊，没后仍存伉俪之体，后世皆仿此。至世宗朝，追谥章圣太后，乃曰 安天诞圣献皇后 ，是直以笃生嗣皇见之徽称，而没其敌体先帝之实矣。至同时加上高后谥，改 承天顺圣 为 成天育圣 ，则又但以生文皇见重，而助赞开天圣人置不论矣。盖其时世宗自谓应运中兴，功同文皇之靖难，为万世不祧张本。以故一时在事大臣，政府则李文康、夏文愍、顾文康，礼卿则严分宜，但知逢迎上意，容悦固位而已。宗庙大体，彼岂暇顾哉！
【世宗废后】世宗自孝洁崩逝，甫逾月，即册立顺妃张氏为后，事在嘉靖七年。至十二年之正月初六日，忽下诏废为庶人。时首揆张永嘉，新从里居起，再位首揆，亦不能力诤。而夏文愍为宗伯，最得上眷，寂不闻一言。即台谏亦无一人出疏谏止。亦不以废后罪状告宗庙示天下，但云不敬不逊、侮肆不悛而已，至今后学不解其故。王弇州于本朝事极博，独于此事略之。前辈如郑端简、雷丰城，时俱已立朝，负史才，所著书。
并不记涯略。说者谓建昌侯张延龄坐罪当死，昭圣太后乞哀于废后，后乘新正侍上宴，微及其事。上震怒，立褫冠服鞭挞之，斥谴以去。本月初八日，即下诏册封德妃方氏为皇后，盖圣心先定久矣。废后事属之建昌侯者，其说似为近之。延龄横于孝宗朝，至杀无辜，污宫眷，如文臣李梦阳、内臣何文鼎辈所奏，真死有余僇。至是大臣力请宽延龄，盖恐昭圣因此不豫，致有他故。以故延龄在狱十余年而后弃市，时昭圣已升遐不及见矣，此张永嘉、方南海诸公力也。然十七年章圣服药崩，上疑昭圣为巫蛊，欲行大事。非李文康以死捍诏旨，几如唐宣宗之于郭太后矣。昭圣崩之次年，即有宫婢杨金英等谋弑大变，使昭圣尚在，难乎免矣！孝宗优假外戚，反贻后殃，所谓爱之适以害之。
张后以嘉靖十五年闰十二月初三日薨，诏丧礼视宪宗废后吴氏例。
【皇后祔庙之礼】宗庙大事，有以忠愤太过，激成莫解之祸者，无如嘉靖初之议大礼。若微言至理，导人以不得不从者，无如成化初孝庄太后之议祔葬。夫葬嫡后于他所，诚为悖谬。当时彭时、商辂、姚夔诸大臣，回天之力固伟矣，然礼卿姚文敏疏中云： 慈懿葬于左，皇太后万年后葬于右；慈懿今日祔于庙，皇太后他日亦祔于庙。同尊并列毫无低昂。 其词甚婉，故孝肃曲意勉从。又三十七年，而为孝宗弘治之甲子，孝肃始崩，则洛阳、长沙、余姚在阁矣，孝宗以本朝虽未有此事，然二后合葬为非礼，因玄宫先就，无可奈何，遂仍旧贯。然此后孝贞王后得与宪宗同穴，而孝穆纪后先亡，仅得祔葬。则孝宗恪遵古礼，嫡庶昭然，不敢逾尺寸，何其仁而断耶？至于祔庙一事，刘健等尚祖姚夔旧说，引唐宋二后三后并尊旧事，以待上之自裁。而上乃曰： 祖宗以来，惟一帝一后。今若并祔，乃从朕坏起。况孝穆为朕生母，尚祀于奉慈殿。 又有事须师古，末世鄙亵不足学之语。健等始称诵赞决，而祔庙之议遂定。
果止孝贞合葬茂陵，且与宪宗同入太庙，而孝穆祔葬别祀。于是一帝一后，永为后世法矣。其后世宗议大礼，非有孝宗故事在前，则孝惠邵后，亦必入祔太庙，与宪宗同享蒸尝，而孝穆纪后见摈于外矣。孝宗之为孝，岂非千古一人哉！最后世宗先祔孝烈后，宁非祧仁宗而不恤者，亦以一帝一后成规已定，恐他日身所并食者不为孝烈，而为元配之孝洁，故预为之谋，其心苦矣。孰知圣子神孙，他日定当补救匡正，安肯违礼拂经，以成先帝之过举耶！【孝烈祔庙】孝烈既以拥护圣躬，大获殊眷，其父安平伯方锐，亦进封侯。二十六年孝烈崩，上欲升祔太庙，久之廷议不决。上自出睿断，竟祧仁宗祔孝烈神主于庙。时分宜当国，固不足言，而华亭新拜宗伯，亦仅一执奏，继奉严旨，即唯诺从事矣。此事关宗庙最大，而廷臣无有以死诤者。此时，去议大礼时已二十余年，当时批鳞诸臣，死者无算，即幸存亦流落荒裔。朝士但羡张、桂诸人之骤贵，其贬窜者无一收召，遂不复能执古谊力争，使圣主有此过举，良可惋叹！至于孝烈梓宫，亦开上寿宫隧道纳之玄宫，尤不惬人情。盖先世贤主，如南宋文帝之于袁后，唐太宗之于长孙后，亦以先亡归陵寝，他日帝反祔葬焉本朝惟孝陵长陵母后先葬，此后累朝皆别葬他所，及上升遐，始迁后祔葬，于典礼甚合。况孝洁为上元配，尚瘗袄儿峪，而孝烈为第三后，乃先居上寿宫，更觉失序。至隆庆初年，孝洁仍祔世宗室，而孝烈神主迁置于奉先殿。补救折衷，咸归穆宗达孝云。
按隆庆初元，加孝烈谥号有 祗天卫圣 字面，盖亦著当时弭变之功也。然嘉靖三十五年已从玄门法，加孝烈为九天金阙玉堂辅圣天后、掌仙妙元君，则先有辅圣之语矣。
【母后减谥】嘉靖十四年正月，武庙后庄肃夏氏崩。时张孚敬为首揆，议以夏后与他后不同，其谥号只可二字，多亦不过四字，盖用景帝废后江氏 贞惠安和 四字故事也。时汪鋐亦助孚敬，谓只可二字，李后时谓可八字，惟礼卿夏言谓宜如故事，仍为十二字。都御史王廷相、吏部侍郎霍韬，亦同夏言所议。上命定为八字。次年四月，上幸天寿山，坐行宫召大臣曰： 庄肃之谥未安，仍宜循旧。 至九月乃进今谥，时孚敬已去位矣。世宗圣意何曾菲薄夏后，乃永嘉素工揣摩，创为异议，其罪岂止逢君之恶？而汪鋐则又逢相之恶。时贵溪、南海皆以议礼骤贵，犹能持正不阿如此。今谀永嘉相业者，大抵多溢美。则江陵公秉史笔时，以声气相附，每追颂其功也。
【庄肃后丧礼】嘉靖十四年正月，武宗庄肃夏后崩。礼臣上仪注，疑上素冠服举哀，及群臣行奉慰礼。上曰： 朕于皇兄后无服制，又迫圣母寿诞，朕当青服视事。 于是礼臣改请： 皇上服制既绝，不必举哀，臣下亦不必奉慰。 越七日，即为章圣太后寿诞，上命百官不必赴衙门，但于私第尽制，盖视群情也。辅臣孚敬等言： 圣母圣诞，吉礼重大，宜吉服终日。 上始悦而许之。然数日前元旦，以宪庙恭妃初丧，免文武百官庆贺矣。且庄肃于世宗为同堂从嫂，祖宗亦服緦麻。乃上曰无服，礼臣亦曰服绝，不得其解。时贵溪长礼部。
【嘉靖两后丧礼】世宗初年，以议大礼，得伸志于兴邸两亲，其后尊礼靡所不及。从此遂亲定曲制，厚薄任情，其于丧礼最减杀者则昭圣太后，最隆重者则孝烈皇后而极矣。嘉靖二十年，昭圣崩，上谕礼部： 昭圣虽称伯母，朕事之敬慎，自十七年秋事，不得不自防爱，以爱宗社。朕故不敢躬诣问安。今崩，朝夕奠祭，令内侍官代行。 盖上意犹谓戊戌章圣之逝，皆昭圣肆毒，不止如始所疑，潜行巫蛊已也。至二十七年，孝烈后崩，上以壬寅内变，后有大功，命丧以元配礼。未窬月即定陵名曰永陵，命先葬玄宫，则二祖以后所未有也。且元配孝洁尚别厝，而第三后先入陵寝，尤亘古所无。至大祥遂欲祔庙。辅臣嵩请祔于皇妣之次。上怒，以为是争考争皇之故智，不许。
至再期竟祧仁宗，而以孝烈先入庙，则古今创见。时上恚初议，未即许祧。乃于忌日请祭疏中批旨云： 孝烈所配者入继之君，又非六礼之始，忌日即不祭亦可。 部臣益惶惧将顺恐后，至引本朝宣庙舍恭让后而祔孝恭宪庙舍吴后而祔孝贞为比，以媚圣意。上始悦，许之。时宗伯为徐华亭，岂不知让后以病退别居，尽谢位号，吴后立甫一月废斥迁宫，久不母仪天下，岂孝洁可比。乃曲笔诡词至此，即得世宗愉快，宠眷一时，其如后世议者何？
先是嘉靖七年，孝洁陈后崩，灵举赴山陵时，上命出左门。
言官及礼臣再三请，谓宜出正门，终不许。至孝烈梓宫当葬期，礼部仪注竟拟正门中道出，盖已预揣上意矣。景泰七年，孝肃后崩，亦先入太庙。然而不祧祖宗，盖庙室未满也。
【母后先祔庙】世宗既追崇献皇帝矣，至中叶又纳谀臣言，祔献皇于太庙称宗。臣下畏祸，自侍郎唐胄之外，无复敢继起者。上追忿往事，谓近代为不足法。及孝烈皇后崩，已先纳梓宫于上所营寿宫矣，及小祥遂下诏，欲奉神主入祔太庙。时宗伯费文通依违未果。比释服，则有徐文贞为礼卿，仅婉辞，以为此圣子神孙之事，上遂大怒，而礼科都给事颜思忠，复执部议以谏，内旨因他事杖一百为民，而孝烈入庙仁宗祧矣。按洪武十五年，孝慈皇后崩，次月葬钟山之阳，定其名曰孝陵，至太祖升遐合葬焉。盖用唐太宗昭陵故事，是亦国初未定之制了也。至永乐五年，仁孝皇后崩，文皇圣意，已不欲立封域于南方，故迟迟未葬，至七年幸北京，始得地于昌平县，用江西术士廖均卿议，改封黄士山为天寿山，十年迁仁孝后梓宫北行安葬，因定陵名曰长陵。盖三千里輀车远涉，无暂窆他所之理，已非太祖时比矣。此后累朝不复遵此制，惟景泰七年废后杭氏薨，即怀献太子母也，帝谥为孝肃皇后，先归山陵，因祔太庙。
此为古来仅见之事，盖自未入庙，盖自未入庙。乃令宫闺先侍祖宗，于典制甚悖。而陈、王诸辅臣不能救正，识者非之。比英宗复辟，礼臣胡滢始以为言，上命迁后主于别室，时景帝违豫，未大渐也。未几襄王瞻墡入朝，谒陵回奏，称景陵明楼未建，而杭氏所葬明楼高耸，与长、献二陵相等，乞毁之。上命如议。然而陵名固尚未立，又未几帝与后俱废矣。世宗薄视累朝，动以二祖为法，以故臣下所建白，无一转圜。然祔庙一事，肇自景帝，何足遵守？且寻遭废斥，不祥之甚。惜当时无有以此密讽于上者。又孝烈之葬，先定名曰永陵，亦用二祖故事。
方孝烈初崩窬月，顺天府进春例当并进，而中宫已虚，上命仍进几筵，府官用吉服从事，亦上所亲定也。
葬孝烈时，上命居玄宫之左，而虚其右以待元配孝洁合葬。
未几又命孝烈复葬右云。
世宗之命追眷故后，盖用宋仁宗温成后故事。后薨未久，会立春，后阁已虚，词臣不复进帖子词，帝命仍进。禹玉代欧阳公口占为词，即所谓 花似玉容长不老，只应春色胜人间 者是也。
【亲蚕礼】世宗更定祀典，遂行皇后亲蚕礼。当时俱咎夏贵溪逢迎上意。御史冯恩。至谓后亲蚕于郊，不可示后世。然夏说未可非也。《周礼·天官·内宰》： 中春，诏后率内外命妇，始祭蚕于北郊。 《汉·礼仪志》： 皇后祠先蚕以中牢，文帝、景帝、元帝，俱诏皇后亲蚕。魏黄初中，依《周礼》置坛于北郊，晋与高齐俱置高坛，皇后亲祭俱躬蚕，后周因之。隋置坛宫北三里，皇后以太牢祭。唐置坛在长安宫西苑中，贞观、显庆、先天、乾元间，皇后亲蚕，皆先有事于先蚕，坛仪具开元礼。宋用高齐制，后亲享先蚕，贵妃亚献，昭仪终献。
其神则祠天驷星，次则黄帝元妃西陵氏。汉加菀蓏妇人，氏公主，后又益以蚕女、马头娘之属，皆有所本。嘉靖之制，虽未尽合古，然农桑并举，固帝王所重。
【李氏再贡女】嘉靖十四年十一月，诏选淑女，有河南延津人李拱震献其女。上以长至在迩，而女适至，大喜之，是月十九日庆成宴毕，即令东华门入，不必择日。赐拱宸锦币，宴于光禄寺。次年二月，即拜其女为敬嫔，拱宸为锦衣正千户。至二十四年九月，拱宸之子应时，又以拱宸之次女为献。礼部请日未报。至十一月始得旨，以冬至庆成宴自东华门入，赏赐供宴如其父。其事俱同昭阳二赵，但相距十年为异耳。
【圣母并尊】唐宋人主为妃嫔所出者，御极以后，尊后为太后，而进所生母为皇太妃。虽恩礼无异，而嫡庶尚分也。至后唐庄宗，以嫡母为太妃，而以生母为太后，冠履倒置，盖胡虏不学使然，真贻笑千古。我朝列帝非后出者，比临御时，多不并尊。惟景帝初登极，尊皇太后孙氏为上圣太后，生母贤妃吴氏为皇太后。宪宗初元，则孝庄与孝肃并以天下养，于是尊皇后钱氏为慈懿皇太后，贵妃周氏亦为皇太后，而无尊号，以稍别等威。识者尚尤其过。直至隆庆六年，今上六月即位，甫六日而高新郑见逐，江陵奉上面谕，欲并尊两宫，且于生母皇贵妃更加二字徽号。盖故反其词，以遏止阁臣，使不得执奏也。
于是江陵与礼臣议两宫并进为皇太后，而于嫡母陈加仁圣，生母李加慈圣，各二字徽号而体貌俱无少别矣。时江陵公方欲内谄慈圣，以为固权地，苟可异礼，何所不至！而议者责以不力谏，误矣！历朝以来，臣下嫡母在堂者，生母不得封；即生母殁，亦不得丁忧，其自爱者不过给假治丧。今三母并封。登之令甲，而所生即媵婢，亦得尽三年之哀。此固君父旷荡之恩，锡类所及，顾欲使人主自靳于所生，当亦非人臣所安也。
按新郑逐时，内臣捧诏旨出，其首云： 皇后懿旨，皇贵妃令旨，皇帝圣旨。 云云。是时已三宫并列矣。窬月始举并尊圣母之典，又安能止勿行也。
【两宫同在位久】今上嫡母曰仁圣皇太后，生母曰慈圣皇太后，当上御极之初，即已并尊，如成化初年故事。但当时中宫钱氏，进称慈懿皇太后，而孝肃止崇为皇太后，尚有等差。
不如今上同加尊号，情礼并申之为愉快。又钱后称太后止五年，而仁圣享孝养者二十五年。且初登长乐时，与慈圣父母俱存，两宫圣母，尚修家人之敬，俾得通藉禁中，尤为亘古未有之福。
今慈圣遐龄正未可量，恐又非孝肃周后所能企耳。
【今上笃厚中宫】自丙申两宫灾后，上移居毓德宫，既而又移启祥宫。其宫本未央宫，兴献帝诞生此中，世庙以美名冠之，后改今名。自今上移跸后，惟翊坤郑贵妃，及他宠嫔侍左右，中宫不复得时奉晏闲。至庚子之冬，京师盛传中宫久病，侍卫不过数人，其膳修服御，俱为主上裁减大半，抑郁成疾，渐濒危殆，都下贵贱长幼皆信之。盖其时已传旨修东宫，次第册立，未几遂有此谤。疑上且顿抑中宫，使之不全，以为次子夺嫡之地。大小臣工，俱忧骇莫敢发。时，工科都给事中王德完，新自家居补官至都，始露章力谏，其辞哀婉而危切。上大怒，下诏狱拷讯，究问主使之人，九卿台省俱力救不从。从首揆久谢病，次辅沈一贯，以密揭婉解。次日，忽下圣谕云： 中宫乃圣母选择元配，见今同居一宫，少有过失，岂不优容！
迩年稍稍悍戾不慈，朕每事教训，务全妇道，中宫亦知改悟，何尝有疾？ 云云。辅臣回奏不报，一贯又上奏，谓： 今日之谤，十年前已鼎沸。故上前谕，惟示首臣，不使一人得见。
若以此谕外传，外人必谓上果不利于中宫。则数年之谤，本虚而反以为实。上数年之旨，本实而反以为虚。天下藩府，以至万国四夷，岁进表笺，称贺中宫，倘闻此语，尤为未便。其他语尤过激虽堪。 上稍为霁威，且示以皇长子册立稍迟之故，并寝所传圣谕不下。德完虽廷杖削籍，亦得免于死。上重彝伦，畏名义，即简礼中宫，或亦一时咈意致然。忽闻中外浮言，谏臣伏阙，遂不胜愧悔。此后伉俪弥笃，恩礼有加。次年，即特旨建储，人心大定，去冬弥天疑谤，一旦冰释。给事虞渊取日，功真不世，而阁臣犯颜苦口，甘犯天威，其善亦未可没也。
【恭妃进封】本朝贵妃之加 皇 字也，自孝恭始也。孝恭既以诞元子进封，未几元良正位，即代让后居尊。此虽先朝故事，非可为训。迨今上连举圣嗣，今东宫生母初止封恭妃，而德妃郑氏，乃特加皇贵妃，且皇第二子年止四岁，以故孙如法、姜应麟辈曹起力谏，亦惧他日有包藏祸心，妄援孝恭，以希横恩者为虑。虽远不知圣主乾断，非臣下所能蠡测，其时姑假名号，以慰翼坤，而长幼之序，久已定矣。皇贵妃之体，邻于正嫡，凡禁中大庆，奉请两宫，则中宫奉侍仁圣，而翼坤奉侍慈圣，得并讲姑媳之体，他贵嫔皆退避不敢望见。即今太子册立以后，恭妃执礼犹谦，亦掖廷旧制使然。是，旧臣下虽懑愤，而不敢请。直至元孙诞生，上大霈中外，恭加慈圣徽号至十二字，而恭妃进封为皇贵妃，锡以金册金宝。自此礼仪体貌，一视翼坤，并列左右。天下始快然无遗憾，而圣心至是大白。
盖主上于定名正分，究竟无爽云。
【郊寺保釐】今上专宠郑贵妃，固累朝所少，因有疑福王怀夺宗之计者。不知上神断素定，非昔庸王溺衽席者比。但侍婢左貂之徒，未免妄测，以冀非常，即称谓间，不无逾僭。犹记向游效外一寺，亦敕建者，壮丽特甚，登殿礼佛，见供几上并列三位，中曰 当今皇帝万岁景命 ，左曰 坤宁宫万岁景命 ，右曰 翊坤宫万岁景命 。翊坤，则郑妃所处宫也。予为吐舌骇汗，讽主僧易之，不知能从与否？此盖彼宫位下大榼所为。时，福邸之国已久，然不免并嫡之嫌矣。因思昔年王都谏德完一疏，有功宗社不细。
【今上家法】今上眷郑贵妃，几于宪宗之万贵妃矣。然礼遇虽隆，而防维则甚峻。有内臣史宾者，以善书能诗文，知名于内廷，其人已贵显，蟒玉侍御前久矣。一日，文书房缺员，上偶指宾以为可补此缺，贵妃从旁力赞助之。上震怒，笞宾逐之南京。贵妃战栗待罪，久而始释。史居南十余年，始再召入。
即外廷大臣，如宁陵吕司寇撰《闺范》一书，贵妃作序，重刻其后吕为言官所纠，直指此事为交结宫闱。上下旨谓此书本系御赐，非出私献，众疑始稍解。盖此书未必曾入御览，即入览亦必不命重发梓。闻上初见弹吕疏，圣意甚不怿，特以贵妃故，有投鼠之忌，姑云御赐，以杜众口塞浮谤耳。吕未几即去位，累荐未召。盖圣明英察，每多意外之妨如此。【东宫妃号】万历丙午春三月，上以皇太子第一子生，其生母为钦命选侍王氏，未有封号，命内阁及礼部拟议进呈。初拟皇太子嫔，不允。又拟皇太子夫人，亦不圣意。乃下圣谕，进封为才人，且赐阁部《皇明典礼》各一部。书内皇太子正妃封妃，次皆拜才人，开载甚明，上命存留备考。时，揆地为四明、归德、山阴，而署部则侍郎李晋江也，诸公皆大儒，不宜疏陋至此。然典礼亦非僻书，馆阁名公亦宜家置一帙，而待钦赐耶？按汉太子宫中，自妃而下，有良娣，有孺子，凡三等。
晋惠帝在东宫，谢才人生子遹，进拜淑媛，俱载在史册。而此后盖不胜纪。诸公何不详考具奏，而以臆对，知不满圣主一哂耳。孟蜀年号一事，宋艺祖所以重窦仪也。按乾德纪年，伪宋辅公柘已先称之，而窦仪不及知，则亦未足为读书宰相也。附记为诸公解嘲。
【王妃殉节】壬辰年，宁夏兵变，庆王新立，为贼所胁，屈节驯服不待言。宪王之正妃方氏者，继册甫一年，即嫠居矣。
逆贼哱\承恩，逼之欲行非礼，妃乃抱世子匿于土窖，哱\贼怒，搜捕苛急，惊悸薨逝。管理府事镇原王仲《宣隹》以其事上闻，上恻然伤之，差官慰问。未几，又报妃实以本年四月初一日，守节自缢。上曰：妃贞烈可嘉，宜加褒恤，以风示天下，命礼部从厚议恤来言。盖妃之义不受污，事状必非伪，而死于穴处，与死于雉经，终莫能明。朝议亦不深核，第遵明旨，锡殊典而已。其后事平，亦更无实录。倘彼中将吏功罪，亦贸，如此，何以定诛赏耶？
【宫人姓名】本朝宫女命名，最不典雅。如世宗壬寅宫婢逆案，其名俱莲菊兰荷之属，与外间粗婢命名无异。然而出外则不然。只如遣出监公主驸马府者，则联其父之姓名，如赵甲，则云赵甲女，钱乙则云钱乙女之类是也。偶阅宋周平园《杂记》，其为翰林学士时，淳熙三年，内中夫人误传锁院，次日御批出，典字真笔吴庭庆，降充紫霞帔主。管大内宫事庆国淑懿夫人刘从信，降两字夫人，其名与朝士无异。
【文臣赐官婢】太祖赐右丞相汪广洋死，时汪谪南海，已在舟中，使至之日，汪奉诏自经，有一妾从死，使者以闻。上访其人，则故陈知县之女，以罪谪为官婢。上怒曰： 凡没官子女，例发功臣为奴，从无与文臣者。 因敕法司治罪，事在洪武十二年之十二月。其时上疑宰相胡惟庸，与六部大臣共广洋为奸，次年正月，惟庸即谋叛灭族，六卿或死或窜，无一留者。盖官婢之重如此。至正德间，辅臣焦芳乃得钦赐土知府岑浚之妾，与乃子黄中聚麀，何耶？<br/>


○禁卫
【锦衣卫】今锦衣卫常上官，自指挥使以下，俱本卫列衔不待言。若升至都督，则带衔于五军府，俱无足异，惟加都指挥者亦书本卫，意每疑之，外省有都使司方有此官，今京师安所得都司称之？盖外卫官历任升至都司，必云某卫带俸，然军职犯罪，有革任带俸差操之文。其后官金吾者，以 带俸 二字为不祥而去之，遂使在京三品衙门，忽有外任二品之官。于典制则乖，于官守则舛，武人之无识无足责，而邦政大臣，亦视为固然，无一纠正之者。惜矣！
【锦衣卫镇抚司】锦衣卫，初以仪銮司改设，后改拱卫司，其后又改为亲军指挥使司，为二十二卫禁军之首，不复隶都督府。至永乐而任寄渐重，及英宪两朝，委以心膂，乃至秋后大迁审录重囚其堂上官，遂得与三法司及各部大臣会谳，而雄峻无可加矣。至世宗南巡江汉，一切前驱使、护跸使，及整搠、卤簿、防护、属车诸使，俱以本卫堂上充之。于是陆炳得于行宫救火，建捧日之勋，兼拜公孤与进士恩荣宴而极。若镇抚司者，在外各军卫俱有之，其任本理狱讼，惟锦衣为重。洪武二十年，太祖闻其拷讯过酷，尽焚刑具，归其事于刑部，罢废其官，天下如脱水火，永乐间复设，然不过如外卫止立一司耳。俄又设北镇抚司。专管讼狱，而以军匠诸事属之南镇抚司，于是北司之名亚于东厂，其初重大事情，一讯之后，即送法司定罪，不具审词。至成化初用参语覆奏，而刑官始掣肘矣。然犹未有印也。成化中叶，又添铸北司印信。一切刑狱不复关白本卫堂官，即堂官所下行者，亦径自具奏请旨，堂官不得与闻，遂与东厂称表裹衙门，西曹奉行恐后矣。东厂设有旗校，与锦衣同讠冏机密，然其人俱从本卫拨去，以尤儇巧者充之。彼此侦探，盘结胶固，以故厂卫未有不同心者。然东厂能得之内廷，因轻重上下其手；而外廷间有一二扞格，至本卫则东西两司房访缉之，北镇抚司拷问之，锻炼完密，始入司寇之目。即东厂所获大小不法，亦拿送北司，再鞫情由，方得到贯城中，法官非胆力大于身者，未易平反也。
【马顺范广】侍讲刘球之死于狱也，锦衣指挥马顺承王振旨，令小校手刃之，球大呼太祖、太宗而受刃，其尸僵立不仆，顺蹴倒之，且詈之，解其支体埋卫后。小校卢氏人，以俊少为耿清惠（九畴）所爱，忽怪其貌变，诘之，始悔恨吐实，未几死。顺之子发狂疾，作刘球言，历数顺之罪，盖刘能凭附为厉，而不能杀顺。又七年而假手于王竑扼杀之。都督范广骁勇善战，故于谦爱将，素信用之，先是太平侯张軏以副总兵征贵州，为谦劾其失机，因成仇不解，并恨广切齿，及夺门功成，軏骤进侯爵，既与石亨谋杀于谦，又诬广同谦反，并斩于市。一日軏朝退，遇之于途，为拱揖状，左右怪之，乃曰，适范广过耳。
寻病发，头痛月余而死。至天顺初元，马顺子升，奏父为给事中王竑垂死，降臣为百户，乞怜臣父死于非辜，仍袭父职。上曰： 顺本世镇抚，今升为世副千户。 盖英宗犹怜顺以为冤。
而王竑时已为都御史，以郕邸旧臣，降为浙江参政，又勒为民，子孙俱永不叙用矣。则王振之复官，与赐旌忠祠额，盖圣心已先定。而李德之劾为贼臣，想英宗亦不以为谬。独德已前死，其庄田第宅，皆为景帝所嬖妓李惜儿兄，锦衣千户李安所乞。
使德遇复辟，未必不大用。广死时，京师人哀之，为之语曰： 京城米贵，那得饭广。 此与时人惜于少保之语曰： 鹭丝冰上走，何处寻鱼嗛？ 真一时的对，亦千古冤痛。
【驾帖之伪】祖制：锦衣卫拿人，有驾帖发下，须从刑科批定，方敢行事，若科中遏止，即主上亦无如之何。如正统王振、成化汪直，二竖用事，时缇骑偏天下，然不敢违此制也。
弘治十八年，南京御史李熙等奏： 迩者小人徐俊、程真，妄造谣言帖子，特给驾帖，密差锦衣官校，至南京缉拿所指王昇，远近震惊。然兵部无此官，亦无此事，官校轰然而来，寂然而返，后日奸人效尤，又不但如所指而已。 刑部覆奏： 驾帖之山，殊骇听闻，奸人伪造，为害尤大。 上命锦衣卫，查累朝有无驾帖出外提人事例以闻。然则此帖不但刑科不曾与闻，即上于祖宗故事，亦偶未记忆。甫逾月而上升遐，其事遂不穷究。孝可等圣仁而魍魉昼行至此。未几逆瑾擅柄，八党纵横，已萌蘖于此矣。美业难终，信哉！今驾帖奴人，从无不由刑科，亦无敢伪造，不知弘治间何以有此一事？今上初元，王大臣事起，冯榼密有效期数校至新郑，声云钦差奴人，胁高文襄令自裁，家人皆恸哭，高独呼校面诘，索驾帖观之，诸校词窘，谓厂卫遣来奉慰耳，非高谙故典，几浪死矣！
【陆刘二缇帅】景陵陆武惠（炳）领锦衣最久，虽与严分宜比周，而爱敬士大夫，世宗时有严谴下诏狱者，每为调护得全，缙绅德之。殁后虽削爵籍没，终昭雪袭官。今上江陵在事，以同乡麻城刘太傅（守有）领锦衣，寄以心膂。适台臣傅应桢、刘台等以劾江陵逮问，赖刘调护得全。夺情事起，五君子先后抗疏，拜杖阙下，亦赖其加意省视，且预戒行杖者，得不死垂楚。刘后以厂榼张鲸株累罢归，而子孙贵盛不绝。两相何等威权，而爪牙能度外行事，宜其有后。顷著癸卯妖书一案，缇帅因而下石，几灭人类，曾闻二前辈风否？
【昼夜用刑】嘉靖四十五年，户部主事海瑞上疏规切上过，已下锦衣拷问，刑部拟绞，其疏留中久不下。户部司务何以尚者疏请宽宥之，上太怒，杖之百，下锦衣镇抚司狱，命昼夜用刑。初意用刑不间昼夜，不浃日必死矣。后以尚逢穆宗登极赦出，仕宦又二十余年，心尝疑之，以问前辈仕人，云此刑以木笼四面攒钉内向，令囚处其中，少一转侧，钉入其肤，囚之膺此刑者，十二时中但危坐如偶人。噫！此亦不堪其苦矣！史谓以尚探知上无杀瑞意，故上此疏钓奇博名，且疏内云： 臣已收买龙涎香若干，为醮坛祝延圣寿之用。 其词谄佞，故上烛其奸，而深罪之。此史、张江陵笔也。以尚后起从部郎得光禄寺丞，又外转四川佥事，寻以考察降调，亦江陵意也。其后从谪籍起为南户部郎，时海瑞已拜南少宰，以尚欲与讲钧礼不许，大诟而出，不复再见；海亦不悔谢，盖二人俱负气士也。《五代史》记闽臣薛文杰为王鏻营造槛车，谓古制疏略，乃更其制，令上下通中以铁芒内向，动辄触之，既成而首罹其毒，今何以尚所入者，正与此同。
【世锦衣掌卫印】《世宗实录》载孙忠烈（燧）之子（堪）、许忠节之子（瑒），授锦衣正千户，现任管事。祖制：荫叙世职不得厘务。上以二臣先人忠孝表著，特俞兵部之请。弇州驳之，谓先朝王忠肃（翱）之子（《立宁》）、余肃敏之子（实），俱以世官得管理卫事，不始于孙、许二臣。其考据固不谬，但 世禄 出江陵手裁，此公最熟本朝典故，何以舛误乃尔？
既而思之，史所云但不掌本卫大堂印耳。此不特先朝为然，即嘉靖末年分宜相之孙严绍庭。今上初年江陵相之子张简修，俱仅理南镇抚司。二相何等权势，不闻乃嗣登大堂也。即如近代锦衣帅最著者，嘉靖间则王佐起自卒伍，继则陆松及子炳起自兴邸，朱希孝虽荫叙，固乃兄成公武弁恩也。盖是时公卿大臣，尚视金吾为粗官，胄子自爱，亦不慕羡缇骑之长。自万历初，始用楚人刘守有掌卫印，刘故大司马谥庄襄（天和）之孙，为江陵牙爪，故特擢之。江陵败，刘复与政府及厂榼张鲸交结用事，赫濯者几二十年，卒以善去。自是世家子孙，求绾卫篆，如登碧落，兼领铜山，曰讲，曰攘，曰抢，以至明攻暗击，蔑人闺门。以余所见，如许忠节之后名茂橓者，孙忠烈之后名如津者，皆以地位逼近次当掌印，而终不得，愤恨如不欲生，他无赖者又无论矣。最后则王襄毅（崇古）孙（之祯）擅卫十余年，穷极贪狡，与同列周尚书（咏）之子（嘉庆）争权，起大狱，几族灭之，为天下切齿。然则锦衣固蛇虺之窟。祖制不欲清流握柄，意深远矣。余见二三缇帅谈金吾近例，以从列校夺者为贱隶，即贵至极品，不许南司理事，况登大堂？又称中贵子北荫者，为传升官，视同唐之斜封墨敕，禁不使大用。间有挟首榼势以请者，必百计齮龁之，其人亦不敢争。此又起于今上中年，正与旧制相反，而在事大臣，为子孙计，亦利有此等议，相沿成故事矣。
【锦衣帅见首榼礼】缇帅体甚隆，与东厂并重，朝廷有大狱，则不复专任北司，惟锦衣帅与厂榼并谳。如今上元年大臣事，则朱希孝与冯保鞫之。癸卯俶生光事，则王桢与陈矩鞫之。且冯陈俱司礼印公，而并列共事，无低昂也。惟余儿时，闻刘守有每谒首榼必叩头，归邸面如死灰，盖刘儒家子弟，尚不甘侪奴隶也。然其体何以异朱帅，意者榼在事时，彼仗其力得印耶？
【锦衣官考军政】武职五年军政，一如京官六年大计，其典至钜至严。锦衣一官，尤无再振之理，今上中年犹然。顷岁值军政，友人张念堂（懋忠），有议其人负才艺交名流，故司马（学颜）孙也，诸公竞出全力救之，归德沈相国贻书本兵李霖寰，至比之黄祖杀祢衡，然不免革任，已无复燃之想矣。今忽南司登大堂晋一品，需次握篆。盖近日新例，文武两寮，虽罹永锢，俱开生路，诸与张同废者俱欣欣弹冠矣。此又迩年朝廷一大变格也。嘉靖十九年兵部考军政，以锦衣领领原作类，据写本改，题，掌卫都督陈寅疏： 锦衣以近侍直差，卒难更易，乞照嘉靖二年例免考。 上允之。
【史金吾】溧阳史云津（继书），故冏卿雁峰（际庶）子，以乡绅御倭，荫锦衣千户，官至都指挥管卫事，故江陵相客，与王弇州兄弟相善，亦时时称许。江陵败，罢任奉朝请。其生平豪贵，自奉如王公，即拒倭纪纲之卒且数千人，居恒用军法治其部卒甚严，都下亦颇优容之，偶戚南塘（继光）少保之介弟名继美者病死，美以兄力，亦得佩平蛮将军印，镇贵州，有少妇甚材武，或传其国色，且资装巨万，史心动，百计诱之，业已成约，史大喜过望，遣健妇数十曹往迎。至半途则彼具军容而来，诟迓者不肃，命缚之，笞梃交集，所谓捆打者各数十下。诸妇狼狈奔归泣诉，史已惶悸无措，比至则姿至寝陋，箧复萧条，日夕恣睢骂詈，驭下尤惨酷。史幸其速去，恣其辇运，满所欲而始行，所失无算。史性愎戾自用，至是为友朋所姗笑，亦懊丧失志，但云： 更生、更生 而已。时余尚孩幼，在都中目击。史金吾从北念桥冏卿（继辰），以庶常谏垣外补，至丙申丁酉间，为江西按察使，偶与金吾小隙，因而争讦者累岁，彼此各数十疏。小而帷薄琐屑，大而不轨逆谋，靡不登之奏牍，总之皆讼师巷口，无一语实者。其疏皆留中不报，部院台省，亦无人为之别白是非。宪使在江西，凡正三品满九年始迁去，两人后讲解，复为兄弟如初，毫无芥蒂，殊不可晓。或谓俱有奥援在内，皆有阴事相持，势必终于两罢，向来纷呶徒渎圣听，亦幸今上大度不诘云。
【镇抚司刑具】缙绅得罪，虽极刑，止下刑部。若锦衣卫与东厂相表里，不过诇察诸不法，凡厂卫所廉谋反弑逆及强盗等重辟，始下锦衣之镇抚司拷问。寻常止云 打著问 ，重者加 好生 二字，其最重大者，则云 好生著实行著问 。必用刑一套，凡为具十八种，无不试之，亦从无及士人者。不知何年始加之缙绅，后遂为恒事，士气消折尽矣。镇抚司狱，亦不比法司，其室卑入地，其墙厚数仞，即隔壁嗥呼，悄不闻声。
每市一物入内，必经数处验查，饮食之属十不能得一，又不得自举火，虽严寒不过啖冷炙披冷衲而已。家人辈不但不得随入，亦不许相面。惟拷问之期，得于堂下遥相望见。盖即唐之丽景门，宋之内军巡院类也。向年己亥，王绅斋大参（贻德）从四川逮入，亦下镇抚司，王曾守嘉兴，廉洁爱民，吾郡人为请于缇帅周余台（嘉庆），求少宽之，周密嘱曰： 诸刑俱可应故事，惟拶指则毫难假借。 盖紧拶则肉虽去而骨不伤，稍宽则十指俱折矣。若他刑果尽法，即一二可死，何待十八件尽用哉？想诸公得罪时亦必皆然。王后数年得白，补故官于贵州，又升云南，以久不赴任，勒致仕。周掌镇抚时，已官都督佥事，上大堂佥书管事矣。又数年为癸卯，周以次当柄用，时掌卫者为蒲州王之桢正用事，知周欲得其位，切齿恨之，适妖书事起，王遂指书出于周手，逮其父子妻女一家，备用全刑，周濒死数茺，终不肯承。赖上圣明，止勿再拷，仅夺官归。后同之子（显祚）亦官至缇帅，每为余言，身与弟妹受刑状，未尝不拊膺痛也。周嘉庆归数年病殁，又数年，王之桢抱病寝剧，见周为崇，如窦灌守田蚡状，王因不起，此即显祚所述，不知信否？
【儒臣校尉】南京国子监助教郑如瑾者，起家乙科，受魏国公徐鹏举重赂，以其庶次子邦宁，伪称嫡子应袭。诚意伯刘世延发其呈，如瑾坐受赃枉法，褫职为民。至今上初年，大榼冯保用事，如瑾入京，投其司房徐爵，充锦衣梭尉，寻冒功升镇抚，爵败，如瑾又斥去。爵先以骗诈充军，逃伍走保门下，官至南镇抚司佥书都指挥同知。其人善笔札，又习城旦家言，凡上手敕，优奖江陵公者，皆出其手，世所称樵野先生是也。
后同张家人尤七，及冯名下掌家太监张大受，俱论大辟死狱中。
天顺间，锦衣致仕千户冯益与太监曹吉祥，同反伏诛，益先为教官，坐事戍边，附吉祥冒功得拜今官，与郑如瑾相类。
【舍人校尉】舍人以中书省为贵，在唐宋秩四品，与翰林学士对掌内外制。而宋世武臣，又有阁门宣赞舍人，为环卫近职，凡大帅子弟荫授者任之。以故虞允文以中舍视师江上，而军中尚疑其为宣赞也。本朝废中书省，仅留舍人以掌诰敕，尚存唐宋之旧，而官止七品。初本清要近臣，其后间以任子及杂流居之，近代则阁臣之僚属，内殿之供役，与夫入赀为郎者，亦带此衔，而流品迥然然区别矣。武职应袭支庶，在卫所亦称舍人，仅供台使监司差遣。既猥贱不足齿，而公侯伯子弟称勋卫者，为带刀散骑舍人，其秩八品，在试百户之下，而出外则皆僭系金带衣麟蟒，体貌甚盛。总之此辈纨裤，非可以理喻法绳者。又校尉在汉如戊己、护羌、城门之属，俱尊官剧任，后世亦仅为右列散官，自六品以下始有此称，而卑琐甚矣。今锦衣所隶卫士，亦称校尉，至数万人，即外卫之军丁也。其白靴者为缉事人，有功则升黑靴，以至小旗、总旗、千百户。隆庆以前，有官至一品掌卫者，如陈寅、王佐、陆松之属是也，则此辈侈为行伍中美谈。古来校尉，未有如此之冗而贱者。【礼仪房】都城内礼仪房者，俗号奶子府。每四仲月，各坊报少妇初孕者名奶口，验其年貌，辨其乳汁，留以供禁中不时宣索。每至期尽，而内无所召，则遣出再选。董其事者为锦衣缇帅，有掌房，有贴房，其体貌稍亚于两镇抚司，亦得开棍传呼。向年今上乙酉，故相徐华亭曾孙名有庆者，新绾此房事，偶呵殿出巷陌，遇一小帽戴面衣乘驴行者，前驱叱之不下，久之姑引避道左，亦不以为意。次日东厂大榼传令，掌礼仪房官不许用棍开路，徐大惊惧，询之，则昨所遇跨驴人为刑尚智，掌厂太监张鲸第一用事掌家也。徐走榼所乞哀，不得见，又至尚智家，扶服叩头谢过，且赂以多金，姑为宽罪于榼。闭户月余，方命复用棍，始出治事拜客。其时尚智未有官，止卫中一黑靴校尉耳。
○佞幸
【士人无赖】国朝士风之敝，浸淫于正统，而糜溃于成化。
当王振势张，太师英国公张辅辈尚膝行白事而不免身膏草野。
至宪宗朝万安居外，万妃居内，士习遂大坏，万以媚药进御，御史倪进贤又以药进万，至都御史李实，给事中张善，俱献房中秘方，得从废籍复官。以谏诤风纪之臣，争谈秽媟，一时风尚可知矣。如御史戴缙首荐太监汪直公忠，复开西厂，缙遂躐佥都御史，以至尚书。此其罪尤在王越陈钺之上。至正德初，刘瑾用事，焦芳、张彩为之角距，兵科给事中屈铨、国子监祭酒王云凤，俱请将瑾新行事例，刊书布告天下，以垂万世，真堪呕哕。其后兵部尚书王琼头戴亵刺亵衣，潜入豹房，与上通宵狎饮；原任礼部主事杨循吉，用伶人臧贤荐，侍上于金陵行在，应制撰杂剧词曲，至与诸优并列；通政张龙以占民妇章氏事发，投钱宁门下，因假宁名挟骗财物，至坐法论斩，而朝士之体澌灭尽矣。嘉靖初年，士大夫尚矜名节，自大礼献媚，而陈洸、丰坊之徒出焉。比上修玄事兴，群小托名方技希宠，顾可学、盛端明、朱隆禧，俱以炼药贵显，而隆禧又自进太极衣为上所眷宠，乃房中术也。原任吏部主事史际建醮祝圣寿，进尚宝少卿；尚书赵文华进百花仙酒，独以忤相嵩败，亦有幸有不幸也。其大臣献瑞者，巡抚都御史汪鋐首献甘露，继之则督抚吴山、李遂、胡宗宪辈，进白鹊、白兔、白鹿、白龟等，尤不可胜纪。其他权门义子，如鄢赵辈不足道，光禄寺少卿白启常至以粉墨涂面，博严世蕃欢笑；词臣唐汝楫、梁绍儒并出入交关，先后白简逐去。当时谄风滔天，不甚以为怪也。今上辛巳壬午间，江陵公卧病邸第，大小臣工莫不公醮私醮，竭诚祈祷，御史朱琏暑月马上首顶香炉，暴赤日中，行部畿内，以祷祝奉斋，笞部吏误进荤酒。及张殁而事势渐变，有一御史入王篆幕者，心悸甚，乞哀于冯榼，长跪涕泣，其后亦不免褫斥，此皆市狙庭隶所为，且亦有不宵为者，缙绅辈反恬然不以为耻，真可骇也，近日此风似少衰止。
【乳母异恩】仁宗初登极，为翊圣恭惠夫人置守冢十二户，盖即上保母也，已为异典矣。既又封保母杨氏为卫圣夫人，则上乳母用翊圣例。未几又追封杨氏故夫蒋廷珪为保昌侯谥庄靖，此本朝所未有之典，而列圣亦更无援此以私保母者。古来惟元魏有保太后，元文宗亦封乳母夫为营都王，此夷狄不足讶。
本朝恩虽厚，犹为有节也。永乐三年，追封乳母涌现氏为保圣贞顺夫人，此封保母之始。翊圣卫圣二妪遂因之，此后因以为例。宣德元年，封乳母看样子氏奉圣夫人，李夫吕斌、张夫傅胜，俱赠都督佥事。自是而后，不可胜纪矣！
【诈称佞幸】唐僖宗时，陈敬瑄出镇西川，先有青城妖人伪称敬瑄赴镇，令驿供奉去，卒以诈败。成化十四年，有江西人杨福者，曾为崇府内使之仆，随入京师，既而逃入南京，遇所识者，谓其貌似汪直，乃伪称直。而以所识者为校尉，自芜湖历苏杭，遍抵浙东诸府，及市舶司，皆信畏承奉，受民词讼，操演兵马，查盘钱粮，凌轹二司，小官忤意者辄杖之，所过假廉以取信，而所随伪校尉等役，则恣行纳赂，至福建诸府亦然，抵福州为镇守太监卢胜所发，论罪如律。嘉靖三十四年，有麻城吴尚尧伪为中书，充奉恭诚伯陶仲文命，往云南定边县取龙涎，至梯悬崖而上，从石乳隙中，取物三条，云是龙涎，见鳞甲异物风云之状，黔国公以下大吏争赂遗之，事发亦论斩。三十八年，又有龙虎山道士江得洋，伪称奉诏往四川鹤鸣山挂幡降香，沿途索赂，至荆州府，为知府徐学谦诘发其奸，得其所贩少女无算，并从行诸役俱就执，惟得洋逃去，竟不获。至四十四年，云南巡抚吕光洵又奏有梁廷材者，奉诏至云南鸡足山建醮，自称大真人府赞教，因令有司致斋供具，事竣以闻，上大怒，命锦衣缉捕，竟不可得，盖亦假伪也。佞幸用事，奸人辈因而矫诏托名，无忌惮至此，今古盖一辙云。
【武宗诸嬖】《武宗实录》：宣府都督马昂妹，已嫁毕指挥有孕矣，以其善骑射，献之上，能胡语胡乐，大爱之。后上幸昂第，召昂妾侍寝，昂不可，上怒而起，并昂及女弟俱疏之。至《世宗实录》又云：陕西总兵马昂，先因革原作单，据写本改，任，结太监张忠靖，献妹于上，昂同其弟炅昶，并分守阳和。太监许金，至指挥毕春家，夺其妻，昂大被宠，传升昂右都督。昂又进其美妾杜氏，兄弟俱赐蟒。又炅亦传升都指挥，守备仪真，复买美人四人进之豹房，名曰谢恩。后世宗即位，尽出诸女还其家。是马昂当时之妾，未尝不承恩，而昂及妹并未尝疏也。二录不同如此。又上南巡留南京时，凡寺观钦赐幡幢，皆书 总督军务威武大将军总兵官太师后军都督府镇国公朱寿，同夫人刘氏 ，并列名于上，此又见之《世宗录》，而武宗不载。所谓刘夫人者，盖即太原所纳妓女刘良女也，是时从上南幸云。汉成帝微行，自称张公子，或云富平侯张放家人，后汉灵帝自称无上将军，耀兵平乐观。南齐后废帝，自称李将军，或云刘统。或云李统，唐文宗自称乡贡进士李道龙。然皆以为戏耳。至宋徽宗之称道君，则直见之制敕，而李师师、赵元奴至封才人，出入禁中，与宫嫔不殊，抑更异矣。景泰中，妓女李惜儿，亦通籍宫掖。
【主上外嬖】今宣府镇城，为武宗临幸地，既厌豹房，遂呼为家里。至今二三妓家，尚朱其户，虽枢已脱，尚可辨认，盖微行所历也。本朝家法，无平阳更衣之事，惟景帝与武庙有之，其玷圣德不小。因思赵宋最绝外嬖，至徽宗始有李师师、赵元奴俱拜才人，南渡讲和，金人刻《师师在北御集》及《师师像传》，售之榷场。而南朝理宗为道学宗旨，暮年乃眷杭妓唐安安，非时召幸，今史册略不及之，岂一时理学诸公，曲为之讳耶？景帝初幸教坊李惜儿，召其兄李安为锦衣，赏金帛赐田宅，后睿皇复辟，安仅谪戍，而钟鼓司内官陈义、教坊司左司乐晋荣，以进妓诛，锦衣百户殳崇高以进淫药诛。武宗幸榆林，取总兵戴钦女为妃；幸太原，取晋府乐工杨腾妻刘良女，大爱幸，携以游幸，江彬及八党辈，皆以母事之。及上南征，刘氏以一簪赠上为信，后驰马失去，比至临清召刘氏，刘以无信不肯行，上轻舸疾归至潞河，挟以俱南。又幸宣府时，纳宣府总兵都督佥事马昂妹，时已适毕指挥有娠矣。善骑射能胡语，上嬖之，进昂右都督，群小皆呼马舅。其他徵高丽女、色目人女、西域舞女，至扬州刷处女寡妇，仪真选妓女，又不可胜数也。盖上以宣府为家，有呼口外者罪之，故游幸留最久云。武宗时，又有霸州人王智女名王满堂，曾预选入内廷，不得留罢归，自恚绝色，偃蹇不肯嫁，且云频梦有赵万兴者方是其夫。
时妖道士段鋹者诇知之，乃改姓名入赘，鋹聚众反于山东之峄县，至僭大号，改元大顺；平定，以满堂为后，后败俘入京，同党俱伏诛。惟满堂以中旨贷命，入浣衣局，寻得幸于豹房。
及上升遐，始再出。此事尤奇怪，今详载《实录》中。
【伶人称字】丈夫始冠则字之，后来遂有字说，重男子美称也。惟伶人最贱，谓之娼夫，互古无字。如伶官之盛，莫过于唐，罗黑黑、纪孩孩、贺怀智、黄幡绰、雷海青、李龟年、李可及、穆刁绫、安辔新、石动筩、王新殿、臧柯曲、安辔新至臧柯曲共十二字，据写本补，刁俊朝、李家明、杨花飞、敬新磨、尚玉楼之属，俱以优名相呼，虽至与人主狎，终不敢立字。后世此辈侪于四民，既有字且有号，然不过施于市廛游冶儿，不闻称于士人也。惟正德间教坊奉銮臧贤者，承武宗异宠，扈从行幸至于金陵，处士吴霖、吴郡礼部郎杨循吉，并侍左右，时宁王宸濠，妄窥神器，潜与通书札，呼为良之契厚，令伺上举动。良之、贤字也，盖贤之婿司钺者，以罪戍南昌，故宁庶借以通贤。盖贤之婿至以通贤共十九字，据写本补，逆藩之巧，乐工之横，至此极矣。贤至赐一品蟒玉，终不改伶官故卫，上两幸霖家，亦赐以一品服。
【教坊官一品服】武宗朝宠任伶人臧贤，至赐一品服，然虽萦蟒玉，而承应如故也。常欲改教坊司为方印，改所悬牙牌如朝官，业已得请。有一老伶怒詈之曰： 我衙门岂可与缙绅颉颃，若宠眷可长恃耶？行且戮矣。 贤惭而止。上南巡时，贤荐致仕礼部主事吴人杨南峰（循吉）之才，召令供事左右，屡进乐府，上善之，久而不得官，贤为之请，上欲以伶官与之，南峰大惭恨，求归不许，又赖贤力为之请，得放还。南峰隐居，久负重名，一旦轻出，为圣主所侮，时以为真倡优畜之也。司马子长云： 主上以倡优畜之。 此非诚言，乃愤悱之词也，后南宋高宗崩，议臣下配享，洪景卢（迈）在翰苑，欲进吕颐浩，而不用张浚，与秘书监杨诚斋（万里）议不合，右补阙薛叔似上疏，乃抑洪而褒杨，以杨比汲黯，武帝不冠不见；以洪比司马迁，不过文吏小校，武帝以倡优畜之。叔似引此辱洪，不独景卢愧不敢当，即南峰生千载后，亦生色矣。教坊司正官为奉銮，秩正九口，左右诏舞，左右司乐，俱从九品，其秩可谓至卑，较故元之玉宸院秩正三品者迥异矣。夷狄不足言，如高齐之伶人封王，后唐之伶人典郡，与夫唐明皇之梨园子弟冠以 皇帝 之称，抑何霄壤哉！明制真足法也。伶官牙牌，秘不令人见，入朝则袖之，至大内始系带傍。闻其制上刓\而下歧，与中官相似，或云正圆如饼谈。
【秘方见幸】陶仲文以仓官召见，献房中秘方，得幸世宗，官至特进光禄大夫柱国少师少傅少保、礼部尚书、恭诚伯、禄荫至兼支大学士俸，子为尚宝司丞，赏赐至银十万两，锦绣蟒龙斗牛鹤麟飞鱼孔雀罗缎数百袭，狮蛮玉带五六围，玉印文图记凡四，封号至神霄紫府阐范保国弘烈宣教振法通真忠孝秉一真人。见则与上同坐绣墩，君臣相迎送，必于门庭握手方别。
至八十一岁而殁，赐四字谥，其荷宠于人主，古今无两。时大司马谭二华（纶）受其术于仲文，时尚为庶僚，行之而验，又以授张江陵相，驯致通显以至今官。谭行之二十年，一夕御妓女而败，自揣不起，遗嘱江陵慎之。张临吊痛哭，为荣饰其身后者大备，时谭年甫逾六十也。张用谭术不已，后日以枯瘠，亦不及下寿而殁。盖陶之术，前后授受三十年间，一时圣君哲相，俱堕其彀中，叨忝富贵如此。汉之慎恤胶，唐之助情花，方之蔑如矣。谭差有军功，故恤典俱无恙。陶在隆庆初元已尽削夺。陶之前则有邵元节，亦至封伯官三孤，亦得四字谥，但以年稍不久，故尊宠大逊陶。同时又有梁指甲者封通妙散人，段瘸子亦封宣忠高士，恩礼不过十之一耳。成化间，方士李孜省，官通政使礼部左侍郎掌司事，妖僧继晓，累进通玄翊教广善国师；正德间，色目人于永，拜锦衣都指挥，皆以房中术骤贵，总之皆方技杂流也。至士从则都御史李实、给事中张善，俱纪于《宪宗实录》中。应天府丞朱隆禧、都御史盛端明、布政司参议顾可学，皆以进士起家，俱以方药受知世宗，与邵、陶诸人并烈，虽致仕卿贰宫保，俱无行之尤矣！又若万文康，以首揆久辅宪宗，初因年老病阴痿，得门生御史倪进贤秘方，洗之复起，世所传为洗{乌中}御史是也。万以其方进之上，旁署臣万安进，宪宗升遐，为司礼大榼覃昌所诮责。此其罪又浮于嘉靖朱、盛、顾诸人，即严分宜亦未必肯为。
【进药】嘉靖间，诸佞幸进方最多，其秘者不可知，相传至今者，若邵、陶则用红铅取童女初行月事炼之如辰砂以进；若顾、盛则用秋石取童男小遗去头尾炼之如解盐以进。此二法盛行，士人亦多用之。然在世宗中年始饵此及他热剂，以发阳气，名曰长生，不过供秘戏耳。至穆宗以壮龄御宇，亦为内官所蛊，循用此等药物，致损圣体，阳物昼不仆，遂不能视朝。
今上保摄圣躬最为毖慎，左右亦无敢以左道进者，冈陵之算可决也。
【同邑二役】嘉靖间，吾邑有谈相号木泉者，幼为门役，长而伟仪干，工佐书，习姜太仆（立纲）体；入京师，值世庙西内修醮，因得供事斋宫，大被宠眷，迹官工部左侍郎；丧母求守制，上不许，乃请假归葬，归则不复苴麻，日被上所赍蟒衣，与群妓嬉游，所衣肩上复绣一玉手，云曾为上所拊，亦偶与宋朱勔事暗合，渠未必知古有此也。兼之凌轹郡县，侮易缙绅，人谓小人器满，殆将覆矣。果以屡召迁延，上震怒，命逮系入京，至即伏法西市。其子号云门名文明者，亦以官生入胄监，后革去，贫悴以死，余曾识之。又嘉靖未年，同邑有陈文治号鹤溪者，曾为书办，以舞文被访，罪至戍边；因立微功，迹官偏裨；今上初年，被主帅戚少保知遇，遂引荐至蓟镇东协副总兵，将登坛矣。乃朵颐少保之位，谋夺之，为戚所觉，未几以匿败侵饷诸事，为巡按李植所劾，坐斩，系霸州狱十余年死。其子号仰溪，名失记，余幼亦识之。二人俱起胥吏，徒手致富贵，固非碌碌者。然以非道得之，又不善居盈，遂皆不良死。邑中先后有此二人，故志之。闻之故老云，谈之受法，正值容城杨忠愍赴义，谈号呼称冤，忠愍厉声曰： 咄，奴辈得伴我死，可谓至荣，尚敢声冤耶？ 果尔亦真荣矣！
【十俊】今上壬午癸未以后，选垂髫内臣之慧且丽者十余曹，给事御前，或承恩与上同卧起，内廷皆目之为十俊。上偶托之诇察外事，此辈遂因之为奸利，势张甚，事渐彰闻，上次第按罪杖杀，数年间无一存者。上之英断，非汉武可比也。其时又有一缇帅，为穆庙初元元宰之曾孙，少美丰姿，扈上驾幸天寿山，中途递顿，亦荷董圣卿之宠，每为同官讪笑，辄惭恧避去。
【佞人涕泣】士人无耻莫甚于成正间，至弘治而谄风稍衰，惟嘉靖以来又见之。当张永嘉这执政也，正人弃绝之，目为异类，固为不情，其始终附丽之者，则惟汪鋐一人。汪先任广东最久，因得交议礼方霍二大臣，引进永嘉之门，更成刎颈。其长西台位统均，又以吏书兼兵书，皆永嘉力也。其后偶以小故失欢，命阍者拒却不许见，汪无计，乃赁其邻空室，穴以入其庭，伺其将出，扶服叩首泣于阶下，永嘉骇笑，虽待遇如初，而心薄之，寻亦见逐矣。又二十年而严分宜柄政，有赵文华者，先为监生，值分宜为祭酒，赏其文，成相知，后赵为刑部主事被察谪外，分宜疏留之，升京堂，以至大用，遂拜分宜为义父，爱逾所生，乃子世蕃时时姗侮之。又自以私进百花仙酒于上，为分宜所责詈，绝其温情。乃潜求救于欧阳夫人，一日家宴甚乐，夫人举觞曰： 今合家欢聚，奈少文华耳。 严述其负心状，夫人解之曰： 儿曹小忤，何忍遽弃之？ 赵先伏隐处，出而百拜泣请，始得侍觞席末，因滥三孤，而世蕃终厌之。旋以触上怒，分宜不为救，斥为民，旋死。又二十年而张江陵柄政，给事陈三谟者，本高新郑入室弟子，以郎署改至吏科都，比丁艰归，出补则高已败，又为张所爱，复补吏垣。而夺情事起，群议保留，十三道已有公疏矣。惟吏垣当为首，而同寅有谓不可者，迟一二日未上。江陵召去，跪而詈之，陈亦絮泣，谓非出己意，退而夺笔为首上之，次年推太常寺卿。至辛巳大计，亦以论列调南，则张犹以前疏之迟，授指劾之也。至江陵败而陈亦斥矣。是三人者，濡足权门不足责，既而蒙谴，智者必远引，自庆脱网矣。乃以数行清泪，再荷收录，终以爱弛，不免先冰山而泮，何其愚也。古人云： 妇人以泣市爱，小人以泣售奸。 诚然哉。
【滇南异产】范石湖《桂海虞衡志》纪山獭，云出宜州溪洞，性最淫毒，山中一有此兽，则牝者皆远避，獭不得雌，抱木而枯，取以为媚药甚验。又周草窗云：出粤西之南丹州，号曰插翘，夷人珍之，不令华人得售。初疑其之过，今云南孟艮府小孟贡江产肥鱼，食之能日御百女，故夷性极淫，无贵贱，一人有数妻，不相妒忌，此正堪与山獭对为水陆珍药。又其地产弯姜，人饵刀圭，即终世不复能行人道，士人专以饲牡马，此又与肥鱼相极矣。宇宙间真何所不有，媚药中又有腽肭脐，俗名海狗肾，其效不减慎恤胶，然百中无一真者，试之，用牝犬牵伏其上，则枯腊皮间阳茎挺举，方为真物。出山东登州海中，昔张江陵相，末年以姬侍多，不能遍及，专取以剂药，盖蓟帅戚继光所岁献，戚即登之文登人也。药虽奇验，终以热发，至严冬不能戴貂帽。百官冬月虽承命赐爰耳，无一人敢御，张竟以此病亡。


今上御极已垂五十年。德符幸生尧舜之世，虽困处菰芦，然咏歌太平，无非圣朝佳话。间有稍关时事者，其泾渭自明。
藿食者，但能粗忆梗概而已。至于风气之转移，俗尚之改革，又渐与往年稍不同。盖自丙午、丁未间。有《万历野获编》共卅卷，弃置废簏中，且辍笔已十余年而往矣。壮岁已去，记性日颓；诸所见闻，又有出往事外者。胸臆旧贮，遗忘未尽。恐久而并未尽者失之，邃不问新旧，辄随意录写，亦复成帙，绪成前稿，名曰 续编 ，仍冠以万历。其事亦有不尽属今上时者，然耳剽目睹，皆德符有生来所亲得也。昔吾家存中，身处北扉，淹该绝世，故《笔谈》一书传诵至今。吾家石田，虽高逸出存中上，终以布衣老死吴下，故所著《客座新闻》，时有牴牾。德符少生京国，长游辟雍，较存中甚贱。而所交士大夫及四方名流聚辇下者，或稍过石田，因妄为此笔。总之，书生语言，疵误不少，姑存之以待后人之斥正。或比于《玄怪》、《潇湘》诸录，差为不妄。今圣人在宥，当如纪年所称万数，与天罔极，野之所获，正不胜书也。万历四十七年己未岁新秋，题于敝帚齐。


○士人
【唐伯虎】弘治中，唐解元伯虎以诖误问革，困厄终身，闻其事发于同里都冏卿元敬（穆），亦负博洽名，素与唐善，以唐意轻之，每怀报复，会有程篁墩预泄场题事，因而中之。
唐既罢归，誓不复与都接，一日都瞰其楼上独居，私往候之，方登梯，唐顾见面，即从檐跃下，坠地几死，自是遂绝，以至终身。闻都子孙甚微，或是修郄之报，然唐后亦不闻贤者。此说得之吴中故老云。
【徐文长】徐文长（渭）暮年游京师，余尚孩幼，犹略记其貌，长躯皙面，目如曙星，性洸弛不受羁束，馆于同邑张阳和太史（元汴）家，一语稍不合，即大诟詈策骑归。后张殁，徐已癃老，犹扶服哭奠，哀感路人。盖生平知己，毫不以亲疏分厚薄也。徐初以草《白鹿表》，受知于胡襄愍梅林（宗宪），戊午浙闱，胡嘱按君急收之，徐故高才，即上第亦其分内，按君搜得之大喜，以授其所善邑令，令丹铅之。令故为徐所轻，衔之方入骨，按君暂起辄泚笔涂抹之，比取视则鸿剉满纸，几不可辨矣。徐此后遂患狂易，疑其继室有外遇，无故杀之，论死，系狱者数年，亦赖张阳和及诸卿僇力得出。既郁郁不得志，益病恚自戕，时以竹钉贯耳核，则左进右出，恬不知痛；或持铁锥自锥其阴，则睾丸破碎，终亦无恙，说者疑为崇所凭；或疑冤死之妻，附著以苦之，俱不可知。而其人高伉狷洁，于人无所俯仰，诗文久为袁中郎所推戴，谓出弇州上，此自有定论。
其所作画，尤脱畦径，题署则托名田水月等号是也，今已有人购之。文长自负高一世，少所许可，独注意汤义仍，寄诗与订交，推重甚至，汤时犹在公车也。余后遇汤问文长文价何似，汤亦称赏，而口多微辞。盖义仍方欲扫空王李，又何有于文长。
【张幼予】吴中张幼予（献翼）奇士也，嘉靖甲子，与兄（凤翼）伯起、弟（燕翼）浮鹄，同举南畿试，主者以三人同列稍引嫌，为裁其一，则幼予也。归家愤愤，因而好怪诞以消不平。晚年弥甚，慕新安人之富而妒之，命所狎群小呼为太朝奉，至衣冠亦改易，身披采绘荷菊之衣，首戴绯巾，每出则儿童聚观以为乐。且改其名曰敉，予偶过伯起，因微讽之曰： 次公异言异服，谅非公所能谏止。独红帽乃俘囚所顶，一献阙下，即就市曹，大非吉徵，奈何？ 伯起曰： 奚止是，其新改之名亦似杀字，吾方深虑之。 未几，而有蒋高支一事，幼予罹非命，同死者六七人，伯起挥泪对余欢狂言之验。先是幼予堂庑间挂十数牌，署曰 张幼予卖诗 或 卖文 ，以及 卖浆 、 卖痴 、 卖呆 之属。余甚怪之，以问伯起曰： 此何意也？ 伯起曰： 吾更虞其再出一牌。云 幼予卖兄 ，则吾危矣。 余曰： 果尔再出一牌，云 卖友 ，则吾辈将奈何？ 相与抚掌大咍，同时吴中有刘子威（凤），文苑耆宿也，衣大红深衣，偏绣群鹤及獬豸，服之以谒守土者。盖刘曾为御史，迁外台以归，故不忘绣斧，诸使君以其老名士，亦任之而已。此皆可谓一时服妖，幼予被难为辛丑年，时虎邱僧省吾者嗜酒，忽一日醉死，孝廉与姻家比邻，偶大赀重，或疑孝廉与盗通，因捕治死狱中。时税事再兴，市人葛成倡义，偏拆毁诸富家，有殴毙者，当事置之死法。适幼予又以妓致殒。俱一两月内事，吴人遂以凑 酒色财气 四字云。
【金华二名士】兰鸡吴少尹（孺子），为余大父客，幼时曾识其人：孤介有洁癖，所携树癭炉皮毯之属，俱极精好，炊饭择好米，自视火候，其貌亦似野麋，为诗俊冷自喜，不受凡俗人供养，视今日山人辈犹粪壤也。又其邑胡元瑞（应麟）以丙子举孝廉，乃翁与先大父己未同籍，因得与称通门，其名噪一时。王弇州至欲以衣钵传之。才情赡洽，多所凌忽，乙未赴南宫，与同里赵常吉（士桢）酒间潮谑，戏呼赵为家丁，赵拔刃刺之，几为所中，逾墙得免，自是稍戢。是年场后，试内阁司诰敕中书官，例取乙榜二人，胡与首揆赵兰鸡密戚深交，面许必得，时论亦服胡声华，咸无异议。既题请钦定试日，胡忽大病不能入，而粤东张孟奇（萱）得之。张盖纳赂于首揆纪纲祝六者，先为道地矣。或云张豫声言，胡倘见收，当嗾言官并首揆弹治之，故胡托辞不试，未知然否？胡性亦高伉，不悄随时俯仰，既失意归，旋发病卒。张入中秘，出为户部郎榷税于吴，橐金巨万，今以养母予告，其自奉王公不能过也。张亦以词赋自命，传岸有福相，不似胡之槁瘠云。吴胡同里相善，无后来游客气，下世俱已久，前辈风规犹可想见。赵常吉温之乐清人，游京师不得志，善八法，尝书所作诗扇上，宦官持以入，今上方幼冲，见之喜，以布衣召入直文华殿。江陵夺情，杖诸谏者于阙下，赵故与艾、沈诸公善，因楚服橐鋐持黑羊股，调护于血肉中，以此知名。喜谈兵事，上骑射，讲火器，屡上疏请自效不报，见公卿台谏，抗不为礼，亦奇士也。赵初得官鸿胪寺主簿，供奉十八年，始晋中书舍人，又十余年不进秩以殁。
主上之裁抑恩泽如此。
胡元瑞亦好使酒，一日寓西湖，适汪太函司马携乃弟仲淹来杭，王元美伯仲并东南诸名士大会于湖中。仲淹已病，其诗颇有深思秀句，心薄胡之粗豪，忽傲然起谓弇州曰： 公奈何遽以诗统传元瑞，此等得登坛坫，将置吾辈何地？ 汪、王三先王出仓猝不及答，元瑞亦识仲淹气盛，第怒目视。时戚元敬少保实偕二汪渡江，因同席饮，出软语两解之。胡大怒移骂，至目为粗人，戚惊避促舆度岭去，满座不欢而罢。时人作杂剧嘲之，署题曰： 胡学究醉闹湖心亭，戚总兵败走万松岭。
然胡伸于戚而绌于赵，亦骂座之报欤？
○山人
【恩诏逐山人】恩诏内又一款，尽逐在京山人，尤为快事。
年来此辈作奸，妖讹百出，如《逐客鸣冤录》仅其小者耳。昔年吴中有《山人歌》，描写最巧，今阅之未能得其十一。然以清朝大庆，溥海沾浩荡之恩，而独求多于鼠辈，谓之失体则可，若云已甚，恐未必然。
按相门山人，分宜有吴扩，华亭有沈明臣，袁文荣有王稚登，申吴门有陆应阳，诸人俱降礼为布衣交。惟江陵、太仓无之。今则执厮隶役，作倡优态，又非诸君比矣。
【别号有所本】别号滥觞非一，有出新意者，有自鸣其志者，似稍脱套，亦有所本。如倪元镇自谓倪迂，而司马君实之迂叟，晁明远之景迂，盖又景司马则固先之矣。倪又自谓懒瓚，则唐僧懒残，宋马永卿之懒真子，又先之矣，近日陈仲醇品格略与元镇伯仲，其别号眉公，人颇称其新，但国初诗人杨孟战名基其，吴县人，已号眉憸，谓如人眉在面，虽不可少而实无用，以寓自谦。仲醇意亦取此，然亦落第二义矣。
杨在洪武间官至山西按察使，与高启、张羽、徐贲齐名，谓之吴中四杰。初杨铁崖游吴，重其才，曰 又得一铁矣 。
【山人名号】山人之名本重，如李邺侯仅得此称。不意数十年来出游无籍辈，以诗卷遍贽达官，亦谓之山人，始于嘉靖之初年，盛于今上之近岁。吴中友人遂有作山人歌曲者，而情状著矣。抚按藩臬大吏，有事地方，作檄文以关防诈伪，动称山人星相而品第定矣。按今广西贵州深僻之地，閤伏菁莽中，不夷不汉，粗纳粮税者，呼为山总山老，其部落则名山人。正德间，郁林州土夷韦观敬上疏求入贡，直署其衔曰山人某，更属可笑。然南宋讲学盛时，如白鹿洞等书院，主其教者亦称山长，故元尚沿之，盖山派不同如此。
唐太仆卿韦观为巫所挟，哀恳曰： 愿山人无为言。 则巫觋亦称山人，后唐宗后父刘叟以医卜自称山人，又金元胡俗，凡掌体傧相，亦称山人。见杂剧中。见杂剧中四字，据写本补。
【山人歌】张伯起孝廉（凤翼）长王百欲八岁，亦痛恶王为人，因作《山人歌》骂之，其描写丑态，可谓曲尽。初直书王姓名，友人规之，改作沈嘉则（明臣），复有谏止者，并沈去之。张以母老，至庚辰科即绝意公车，足迹不入公府，与王行迳迥别，故有此歌，然亦褊矣。【王百谷诗】近年词客寥落，惟王百谷巍然鲁灵光，其诗纤秀为人所爱，亦间受讥弹。如其初入京试内阁紫牡诗中一联云： 色借相公袍上紫，香分天子殿中烟。 极为袁元峰（炜）
相公所赏，因成知己。同邑周幼海长王十年，素憎王，因改 袍 为 脬 、 殿 为 屁 以谑之，两人遂成深仇。王又有诗云： 窗外杜鹃花作鸟，墓前翁仲石为人。 时汪太函介弟仲淹（道贯）偕兄至吴，亦效其体作赠百谷诗： 身上杨梅疮作果，眼中萝卜翳为花。 时王正患梅毒偏体，而其目微带障故云。然语虽切中，微伤雅厚矣。
宋张浚自富平大败归，有郭奕者改韩昌黎赠裴令公诗赠之云： 荆山行尽华山来，日照关门两扇开。刺史莫嫌迎候远，相公亲送陕西回。 与此正同，终不如即改王诗之更巧也。周、王俱以善书冠吴中，各不相下，王目周书为蚯蚓拖泥，周亦目王书为螳螂打拱，似亦微肖云。
【山人对联】向见王百谷家桃符云： 岂有文章惊海内，漫劳车马驻江牛。 哂其太夸。近见吴中山人钱象先者乃书对云： 旁人错比杨雄宅，懒惰无心作解嘲，更不自揆甚矣。顷过陈眉公堂中书一联： 天为补贫偏与健，人因见懒误称高。 盖用陆务观语，虽谦抑而实简傲，胜王、钱用杜句十倍矣。去年至支硎山范长白学使斋中悬联云： 松风高士供，兰梦美人圆。 其所书即所作也。时，范未有子，故有 梦兰 句，然 圆梦 字又作 原 ，唐宋人皆已两用之，未知孰是。范又有对云： 门前白水流将去，屋裹青山跳出来。 又用笑林中俚童属对语，亦奇。
【山人愚妄】近来山人偏天下，其寒乞者无论，稍知名者如余所识陆伯生名应阳，云间斥生也，不礼于其乡。少时受知于申文定相公，申当国时，藉其势攫金不少。吾乡则黄葵阳学士，及其长公中丞称莫逆，代笔札，然其才庸腐，无一致语。
时同里陈眉公方以盛名倾东南，陆羡且妒之，詈为咿哑小儿，闻者无不匿笑。乃高自矜重，一日忽写所作诗一卷饷余，且曰： 公其珍之，持出门即有徽人手十金购去矣。 余曰： 诚然。但我获金无用。 顾旁立一童曰： 汝衣敝，可挈往市中博金制新袍，便可拜谢陆先生。 语未皆毕，大怒而去。又一闽人黄白仲名之璧，惯游秣陵，以诗自负，僦大第以居，好衣盛服，蹑华靴，乘大轿，往来显者之门。一日拜客归，橐中窘甚，舆者索雇钱，则曰： 汝日掆黄先生，其肩背且千古矣，尚敢索钱耶？ 舆夫曰： 公贵人也，无论舁五体以出，即空舁此两靴，亦宜酬我值。 彼此争言不已，观者群聚。有友过其门，闻而解之曰： 一荣其肩，一尊其足，两说皆有理，各不受赏可也。 舆夫掩口而去，此钟伯敬客白下亲见者，此辈之愚妄，大抵如此。
先达如李本宁、冯开之两先生，俱喜舆山人交，其仕之屡踬，颇亦由此。余尝私问两公曰： 先生之才高出此曹万万倍，何赖于彼而惑暱之？ 则曰：此辈以文墨糊口四方，非奖借游扬，则立槁死矣。稍与周旋，俾得自振，亦菩萨普度法也。两公语大都皆如此。余心知其非诚言，然不敢深诘。近日与马仲良交最狎，其座中山人每盈席，余始细叩之，且述李、冯二公语果确否，仲良曰： 亦有之。但其爱怜，亦有因，此辈率多儇巧，善迎意旨，其体善承，有倚门断袖所不逮者，宜仕绅溺之不悔也。 然则弇州讥其骂坐，反为所欺矣。
弇州先生与王文肃书有云： 近日风俗愈浇，健儿之能哗伍者，青衿之能卷堂者，山人之能骂坐者，则上官即畏而奉之如骄子矣。
○妇女
【命妇朝贺】明制三品以上命妇，遇太后中宫大庆元会令节，例得朝贺。然朝士拜礼，除朔望升殿外，即常朝亦五拜三叩头。命妇则不然，仅行四拜礼，止于下手立拜，惟致贺受赍时，一跪叩头而已。先三日赴诸王馆习仪亦然，此闻之故老者。
往时仪注则十二拜，凡以三次行礼，又或八拜，以二次行礼，犹然四拜也。盖自古妇人皆立拜，惟后周天元帝，令妇人朝天堂，俱效男子牴伏，武周时亦然，然仅行之一时。汉唐平世俱不尔也。宋时不可考，然宋天圣中明肃太后临朝，欲代郊天，宰相薛简肃不许曰： 果尔，太后将作男子拜乎？抑女子拜乎？ 事遂寝。其时如古立拜可知矣。今士民家妇人伏地顿首，与男子无异，盖沿故元之习也。命妇入朝，例许带一婢，俱以女或媳充之，后妃赐问，亦全不讳，更问字何氏，嫁何年，读何书，艳黠者多叨横赐。臣妾之礼，大逊外廷，近闻上下亦稍隔绝矣。又每人给一圈屏一溲器，可谓曲体之至。但宫掖邃远，以春尖徒步为苦耳。国家大丧，凡武臣三品如指挥使之妻，亦得入思善门哭临。貌既多寝陋，饰又皆蓝缕，且苴麻从事，拜起跄踉，宛然郑侠所献图。朝士见者，往往破涕为夫。
【二妇全边城】正统己巳，辽东广宁右卫指挥佥事赵忠者守备镇静堡，大虏入犯，忠力战不胜，攻围甚急。其妻左氏曰： 此堡破在旦夕，吾宁死不受辱，君其勉之。 遂与母及其三女俱自经，忠感愤拒守愈坚，虏终不得志，遂解围，城赖以全。事闻，上命赠左氏为淑人，谕祭赐葬，旌其门曰贞烈，而忠进指挥同知。今上壬辰，宁夏之役，萧如薰以参将守平虏城，哱\刘勾虏以数万众围之，守御单弱，人有危心，萧妻杨氏，肤施大司空晴川（兆）女也，尽出资斧簪珥犒士，身率健妇乘城，命如薰出战，昼夜苦斗，贼竟退去，不能东犯。上以其功大，立进大帅，至今向用。杨氏后以病亡，其时但以萧功闻，不及特旌其妻也。二事颇相类，但生死大异，故国家之报亦不同。
萧之赏固非幸得，而赵忠当时仅进一阶，何酬庸之薄也？
赵忠既为守备，则必以都指挥体统行事入衔矣。其在今日，则必升参游等官，即不然，亦必都佐击矣。而英宗朝尚不然，盖挥佥乃其实职，故以正四转从三，非如今日但以流官方面之衔递为迁擢。因有以实职百户而竟登坛者，不惟大司马不知故事，并武人亦不晓祖职当如何迁陟矣。
【窦氏全印】正德六年辛未，江西华林大盗起，围瑞州府攻之。时缺守臣，独通判姜荣署印，姜先为工部主事，坐丁巳计典，谪是官，甫至郡，仓皇无备，亟集兵与战不敌，度势不能守，密以印畀妾窦氏匿之。贼果破城入廨署，求姜倅勿得，而得其妾，欲杀之，赖窦哀祈而免，遂执窦，濒行，窦已先藏印圃池中矣。时姜所部，高安人盛豹父子同罹难，潜语之曰： 印在某所，幸以告我公，我且死矣。 乃又绐贼曰： 可速遣盛父报主人，持多金来赎我，今有盛子作质，不虑逸也。 贼信之，偕至地名花坞乡者，诡以渴求饮，急投道旁井。贼退厝于僧院，以事上闻，诏义其事，旌之曰贞烈，立祠植碑而祀焉。姜弃城当服上刑，台使者怜窦节侠，特委婉开其罪，且为叙功进同知。姜脱死归郡，才两阅月，复买一姝丽，时议遂大薄之，未几竟褫职去。窦、京师崇文坊人也，都中妇女以淫悍著闻，此女独从容就义，智勇兼备，即史册亦仅见。若姜荣负心，则犬豕不若矣。余向见妾媵得谥者而偶遗此，且贞烈祠额，非谥也，然足不朽矣。窦氏尚有唐淮西窦桂娘，通谋陈仙奇，事亦奇伟，可与此女并称侠烈。
【宰相寿母】正、嘉以来，宰相现任，父母具庆者，为常熟严文靖、兴化李文定、江陵张文忠、蒲坂张文毅，俱及见其子正位黄扉，真熙朝盛事。内常熟、兴化二公，又得解相印，归奉二老亲以寿终，尤为全福。蒲坂以外艰归，又奉其母胡丧，然为继妣非亲母也。惟江陵公用封公殁夺情，致口语而殁于位，其太夫人亲见子削夺，家之籍没，子孙满前，俱罹桎梏入囹圄，至有雉经、有遣戍，真所谓以寿为戚也。正德十一年，故相李长沙殁于邸，其母一品太夫人麻氏在堂，直至嘉靖三年始殁，在文忠身后又九年。无子无孙，孑然一嫠妇，又贫窘不能支朝夕，方之赵夫人情境不同，苦趣则一也。成化间，刘寿光（翊）拜相，父母俱无恙。
【三太宰寿母】世宗朝，太宰南昌熊北原（浃）。有母九十请终养，上不许，赐其母廪米存问，一时称异典。继而太宰兰谿唐渔石（龙）有母亦九十，则已罢归里矣，至今上则有太宰海丰杨梦山（巍），有母一百余岁尚康健，何寿母之偏钟于冢宰乃尔。他如阁臣严常熟、李兴化、张江陵，皆有父母在堂，然眉寿不及也。
嘉靖间，南兵部尚书浙之鄞人张文定（邦奇），以养母归，其母亦年百岁，但文定以甲辰年先卒，而母之卒以甲寅，凡哭子十年，不为全福。又正德间，南太宰王海日（华），其母亦九十余，又正德末太宰陆水邨（完）被籍远戍，其母叶氏逮治入狱，后死于京邸，则不如早殁为愈参。
【寿母祸福不同】赵括之母，以豫言其子不可将，及败绩免诛。唐仆固怀恩母，以持刀逐杀其子，后亦不从坐，且加礼焉。本朝无此等贤母，其荼苦亦过之，正德之庚辰，吴门陆水邨太宰，以通逆濠下狱，至俘献于朝，籍没其家。陆幸免正法，毙于荒徼，其母夫人叶氏，就养京邸，身罹其变，竟客死都下，业九十余岁矣。嘉靖甲辰，南大司马张邦奇，卒时仅六十余，而其母已九十；又十数年寿百余而殁，虽获令终，然亦哭子。
近年则江陵张文忠以今上壬午终于邸第，太夫人赵氏，扶榇南还，未几张削夺见籍，长孙雉经，余亦遣戍，赵已八旬，目睹惨毒，未几亦以忧卒，此两母者，皆以寿为戚矣。又辽废王宪眦，以隆庆戊辰削爵除国，锢于凤阳，至壬午，江陵公捐馆，废王继之，其生母为庄王次妃王氏，尚无恙，上章为废王辨冤，归其罪于江陵公，求复故封，上终不允，辽与张无深仇，其时有导之者。然千乘太妃，历尽艰楚，时庄王薨且五十年矣，何如先驱蝼蚁地下也。寿母如永乐间兵部尚书赵羾赐宴华盖殿，因辍御筵所馂，悉赐其母。又以元宵节赐宴，知户部尚书夏原吉母来观灯，赐之酒食并钞，皆备极宠荣。两公又得身奉所生以终天年，其夏母之亡，又荷仁宗钞米诸赐，且给驿护行，有司治葬，尤不易得。嘉靖中，熊北原太宰母亦荷恩遇，余曾记之。近年则首揆王太会在京，时因母思归，特遣官乘传送之回南，王虽辞免，而恩则厚矣。比谢事数年，太夫人始以寿终，上特亲酒宸翰，曲加慰勉，并致赙百金，及麻白布纻丝新钞皆加等，此从来故相居家所未有也。此数母者，皆可谓遇矣！至江陵之与辽庶二母，同处一方，同时哭子，夙隙纠缠，勃谿诟谇，真皆不祥人也，何以草木之寿为！天顺间，工部右侍郎陆祥由石匠起，先是有母老病，上命光禄寺日给酒馔，再赐钞为养。其人与太宰陆完俱吴人也，二妪同享禄养，然祥母安于完多矣。
【江陵太夫人】江陵归葬封公还朝，即奉上命，遣使迎其母赵太夫人由江路入京，将渡河，私忧之私，私谓其奴婢： 如此洪流，得无艰于涉乎？ 语传于外，其涴察者已偏报守士官，复传禀曰： 过河尚未有期，临时当再报。 既而寂然，渐近都下，太夫人心疑之，又问何以不渡河，则其下对曰： 赐问不数日，即过黄河矣。 盖豫于河之南北以舟相钩连，填土于上，插柳于两旁，舟行其间如陂塘太夫人不知也。比至潞河，舁至通州，距京已近，时日午，秋暑尚炽，州守名张纶具绿豆粥以进，但设瓜蔬笋蕨，而不列他味，其臧获辈则饫以牲牢。盖张逆知太夫人涂中日享甘肥，必已属厌，反以凉糜为供，且解暑渴。太夫人果大喜，至邸中谓相公曰： 一路烦热，至通州一憩，始游清凉国。 次日纶即拜户部员外郎，管仓、管粮储诸美差，相继入手矣。张号钓石，山东汶上人，以岁贡至今官。江陵败，张亦劣转长史。
【阁老夫人旌表】闾左小民不知礼义，其妇女能励志守节，自宜旌异。若士族固其分内事也，况公卿大家乎？以故京口鄞文僖继室未三十而寡，后年至请旌，时吴文端（山）为礼卿，谓夫人生前享一品荣封，自合嫠居，何用表宅如庶姓。时，徐文贞在政府，亦为之言。吴正色曰： 相公亦虑阁老夫人再醮耶？ 徐语塞，事遂已。此见之徐太室宗伯勔记中，其时徐为祠曹郎也。然垂老再娶，惟西北士夫居多，江南则不尽然。近长垣李霖寰以少保忧归，服满续妇，时李年甫知命，新夫人则仅二八耳。结缡罢，出外宴客，则室中悲泣不绝声，其女仆辈劝慰曰： 主翁衣蟒围玉，坐八人舆，富贵已极，今夫人亦如之矣，何所苦而不怿？ 夫人叱詈曰： 汝奴才何知，八人舆可舁至枕上耶？ 少保闻之长吁而已，乃知暮龄纳正室，真是多事。无已，则小星三五，他日任去留为得之。
嘉靖间，张永嘉相公亦继娶潘氏，上密赐金帛以助其聘。
时张已耳顺久矣，潘为兴邸旧姻，说者讥其附托，犹然议大礼故智也。
【假昙阳】王太仓以侍郎忤江陵予告归，其仲女昙阳子者得道化去，一时名士如弇州兄弟、沈太史（懋学）、屠青浦（隆）、冯太史（梦桢）、瞿胄君（汝稷）辈，无虑数百人，皆顶礼称弟子，先已豫示化期，至日并集于其亡夫徐氏墓次，送者倾东南。说者疑其为蛇所祟，盖初遇仙真，即有蜿蜒相随，直至遗蜕入龛，亦相依同掩，则此说亦理所有。然和同三教，力摈旁门，语俱具弇州传中，初非诬饰也。事传南中，给事牛惟炳者，遂贽以献江陵，疏称太仓以父师女，以女师人，妖诞不经，并弇州辈皆当置重典。时徐太室（学谟）为大宗伯，太仓同里人也，力主毁市焚骨以绝异端。慈圣太后闻之，亟呼冯榼传谕政府，江陵惊惧，始寝其事。昙阳之为仙为魔皆不可知，乃其灵异既彰灼，辞世又明白，则断无可疑。既而太仓入相后，渐有议野阳尚在人间者。初皆不甚信，忽有鄞人娄姓者，自云曾试童生，以风水来吴越间，挈一妻二子，居处无定，其妻慧美多艺能，且吴音，蓄赀甚富，缉盗者疑之，踪迹之甚急，度不可脱，则云： 我太仓人王姓，汝勿得无礼。 于是哗然以为昙阳矣。传闻入娄江，时相公在朝，乃子辰玉亦随侍，仅一从叔诸生名梦周者代司家事，急捕此夫妇以归。讯之则曰： 吾真昙阳也，当时实不死，从龛后穴而逸耳。 梦周亦不能辨，因自称相公女愈坚，吴中鼎沸，传为怪事。王氏之老仆乡居者，及宗党之耄而晓事者，独心疑之，谛视诘辨良久，忽曰： 汝非二爷房中某娘耶？ 始色变吐实。盖相公乃弟学宪（鼎爵）
爱妾也，学宪殁，窃重赀宵遁，不知于何地遇娄，遂嫁之，二子其所育，去凡四年矣。初为人所指目，遂因讹就讹，冀王氏忌器释宥，不虞尚有识之者。梦周付干仆严系之，以待京师返命处分。此妇复诱干仆私通，乘其醉懈，携二稚并娄夜窜，后竟杳无消息。余尝叩辰玉： 令姊升举后，曾有玘肹蛮相示，以践生前诸约否？ 辰玉云绝云无之。想亦恨伪托者玷辱清名，故秘其津导耶？
【娄江四王】初昙阳化去，弇州与相公俱入道，退居昙阳观中，屏荤血，断笔砚，与家庭绝。其弟麟洲、和石两学宪，亦在其家薰修焚炼，谓骖鸾跨鹤特剩事耳。如是数年，而麟洲起视闽学，未几相公麻命下，亦应诏北上。弇州孑然苦寂，遂返里第，寻和石不起，弇州亦以南副枢出山。不三年，观中遂无四王之迹。昙阳高足僧名道印者，以传灯第一人守观，旋殁。
麟洲从太常，予告亦继之。弇州从南大司寇得请归，追痛道心不坚，再婴世纲，未几下世。后来惟相公身正首揆，子登鼎甲，但于学道本来面目远矣。所以古来神仙必居穷山绝境。
和石初于昙阳事，与弇州俱不甚信，后屡著灵异，弇州遂北面，而和石亦息喙矣。时言官劾之者，遂云和石大怒有违言；其实不然，著故甚其辞，以间其伯仲也。
【黄取吾兵部】麻城人黄取吾（建衷），素负时名，早登公车，风流自命。时，同邑梅湘衡司马长女，嫠居有才色，结庵事佛，颇于宗门有悟入处，即李卓吾所称澹然师者是也。黄心欲挑之，苦无计，其爱妾亦姝丽能文，乃使诡称弟子，学禅于澹然，稍久亦喜其慧黠，甚眷念之，因乘间渐以邪说进，且述厥夫殷勤意。澹然佯诺，谋于司马，姑勿露机，反更厚遇之，因令入司马家晤语。初亦伺司马他出始一来，既而习熟。司马忽戒远游之装，澹然与订期，俾弟子先至，而黄续赋多露可也。
其妾甫及门，则女奴数辈竟拥香车入司马曲房，自是扃闭不复出，而澹然亦不复再过其旧庵矣。黄羞赧不敢言，为乡里所诮。
初以雉媒往，不特如皋空返，且并媒失之。黄后登辛丑进士，从户部改兵部，近罹计典谪去，然其人材器可用也。黄字季主，己卯与张江陵公子状元懋修同乡举最厚，在公车二十三年始第。
【妇人能时艺】山阴张雨若（汝霖）驾部，曾为余言：同里孙司马樾峰，以甲戌举南京第一人，而少时师傅，惟其长嫂所授，即冢宰清简公嫡配，而俟居（如法）刑部之母夫人也。
性严而慧，深于八比之业，决科第得失如影响，故樾峰受其教以取大魁。又汉阳萧象林（鸣甲）户部为余言：其从兄大茹（丁泰）、大行，少时疏于制举业，屡试不第，后入赀为上舍。
其内子阅其文辄涂乙之殆尽，戒其勿行，不听，而终不售。至庚子岁始谓曰： 今年属草稍有文气，当偕子出。 乃买舟尚涂与扬扢改窜，至入试颦蹙叹曰： 第可博榜尾缀列耳。 及榜出，果名籍将尽矣。因挟这出都城僻处，日夜课之，及新春始稍色喜，谓 子功力尽矣，奈天资不超，技止此耳，然尚可望本房首卷。 既撤闱，遂举第八名，则给事王斗溟（士昌）所拔也。夫孙之父为文恪宗伯，萧之父为汉冲会元，而义方之训，反逊闺阁之玉成，何也？且良媛以笔札垂世者多矣，未闻娴习时艺，评骘精确乃尔，即拥皋比何忝耶？真古人所云： 恨不使士大夫见之。
【女郎吟咏】昔徐昌谷纪金陵徐妓诗云： 杨花厚处春云薄，清冷不胜单夹衣。 以为清婉绝伦。余近又见金陵徐惊鸿奇友游楚云： 妾怨芳杨柳，横枝在吹楼。折来欲有寄，游子在黄州。叶互参差影，花飞历乱愁。林梢窥破镜，何日大刀头？ 俱风雅可诵，然皆北里种也。今范长白水部徐夫人，在芜关诸五言古诗，沉秀深厚，可追古人。此闺秀非可他拟，以同徐姓并及。
【妒妇不绝嗣】富贵人坐妒妇斩嗣者最多，然亦有改悟者，千百中一二也。以余耳目所及，如戚南塘总戎夫人，中岁知私蓄妾有庶子二人，初亦怒，欲手刃；其后竟杖而收之，戚少保世职，赖以传袭。近日李九我少宗伯亦垂老无子，而阃政过峻，在南中时，赖吾乡丁敬宇中丞苦口传语，始容买妾，今已抱雏久矣。商邱沈龙江大宗伯亦苦乏嗣，其门人相知者，欲往谋纳副簉，适登堂见数医正修药甚虔，因问何剂，沈答曰： 此吾内子制调经药，为受胎计耳。 门人不敢启齿而退。时，沈夫人逾六望七矣。乃知妒妇末路，亦自迷悟两种，特男子不幸，难值其梦觉耳。
商邱公有一女欲独占家产，助母为虐，近吾邑一词林亦然，恐凤毛俱绝望矣！
【沈归德身后】沈龙江相公清节近世罕见，室无姬媵，谢政后，伉俪皆将稀龄，夫人犹剂调经药，因绝血胤。其女尤奇妒，沈继子为所毒，遂懵不识人，相公弥留欲一见之，遏不令通，衔恨而绝。其女必欲以他子承业，而氏宗人不许，其继子寻夭，所得诸荫，皆为群从分受拜官而去，丹旐素帷，莫适为主。闻灵柩至今在堂，赐域尚虚，蒸尝失所。先朝耆德，一旦为若敖之鬼，闻者悯默，归德在事，受其知者不少，必有经纪其家者。
【燕姬】缙绅羁宦都下，及士子卒业辟雍，久客无聊，多买本京妇女以伴寂寥。其间岂无一二志节可取者？无奈生长辇毂，馋惰性成，所酷嗜惟饮馔衣饰，所谙解惟房闼淫酣。吾辈每买一姬，则其家之姑姊姨妹麇至而嬲藁砧，稍不自爱者，一为所蛊，辄流连旬月，甚至更番迭进，使孑居男子髓竭告终，则邸中囊橐皆席卷而归，不浃旬又寻一南人与讲婚媾矣。以余目睹，覆辙相寻，而士友辈，尚如猩猩试酒，未能尽悟。其间命高福厚者，每迫他事南还，则此曹相率先行，所饷不满所望，必断齿弹舌，狞凶万状。以故晋人有比之京官牙牌者，谓其出京不用也。古人云： 燕赵多佳人。 意者别是一种耶？
【广陵姬】今人买妾大抵广陵居多，或有嫌其为瘦马，余深非之。妇人以色为命，此李文饶至言。世间粉黛，那有阀阅？扬州殊色本少，但彼中以为恒业，即仕宦豪门，必蓄数人，以博厚糈，多者或至数十人。自幼演习进退坐立之节，即应对步趋亦有次第，且教以自安卑贱，曲事主母，以故大家妒妇，亦有严于他方，宽于扬产者，士人益安之。予久游其地，见鼓吹花舆而出邗关者，日夜不绝。更有贵显过客，寻觅母家眷属，悲喜诸状，时时有之，又见购妾者多以技艺见收，则大谬不然，如能琴者不过 颜回 或 梅花 一段，能画者不过兰竹数枝，能奕者不过起局数着，能歌者不过《玉抱肚》、《集贤宾》一二调，面试之后，至再至三，即立窘矣。又能书者更可哂，若仕客则写吏部尚书大学士，孝廉则书第一甲第一名，儒者则书解元会元等字，便相诧异以为奇绝，亟纳聘不复他疑。到家使之操笔，则此数字之外，不辨波画。盖貌不甚扬，始令习他艺以速售，耳食之徒，骤见未免欢羡，具法眼者必自能辨。又，其俗最重童女，若还一方白绢者，徵其原值必立返。以故下山者即甚姝艳，价仅十之三。
【女医贷命】慈圣皇太后久病目疾，屡治屡发，至癸丑年，有医妇彭氏者入内颇奏微效，且善谈谐，能道市井杂事，甚惬太后圣意，因留宫中。而怀孕已久，其腹皤然，宫婢辈俱劝之速出，彭贪恋赏赍，迟迟不忍决。一日，忽产一男于慈圣位下宫人封夫人名彭金花女者之室，上大怒，立命杀之，赖慈圣力救，宛转再三，上难违慈旨，命贷其死，发礼仪房打三十逐出。
次年慈圣即上仙，盖寄产虽俗忌，然不避者祸立见。即已嫁之女有妊，其夫非赘婿而归宁者，母家必遣之行，况宫禁乎？
【徐安生】徐安生，吴人，徐季恒女也。季恒能鉴古善谈，为余父客，暮年始举此女，美慧多艺，而性颇荡。曾嫁武林邵氏，以失行见逐，遂恣为非礼。其写生出入宋、元名家，尝仿梅道人风雨竹一幅遗余，且题一绝句于上云： 夏月浑忘暑酷，堪爱酒杯棋局。何当风雨齐来，打乱几丛新绿。 其二去： 满拟岁寒持久，风伯雨师凌诱。虽云心绪纵横，乱处君能整否？ 次诗盖用唐李季兰语，其寄意不浅。予怪其无因，置不复答。后此女沦落许久，嫁里中黄生，亦名家子也。为乃父不容，复下山作鱼玄机行径。今年已渐长，不知踪迹何所，闻为一武弁诱入京师矣其才情实可念也。余向纪徐姓女三人矣。
【妇人弓足】妇人缠足不知始自何时，或云始于齐东昏，则以 步步生莲 一语也。然余向年观唐文皇长孙后绣履图，则与男子无异，友人陈眉公、姚叔祥，俱有说为证明。又见则天后画像，其芳趺亦不下长孙，可见唐初大抵俱然。惟大历中夏侯审咏被中睡鞋云： 云裹蟾钩落凤窝，玉郎沉醉也摩挲。
盖弓足始见此。至杜牧诗云： 钿尺才量减四分，纤纤玉笋裹轻云。 又韩偓诗云： 六寸肤圆光致致。 唐尺只抵今制七寸，则六寸当为今四寸二分，亦弓足之寻常者矣。因思此法当始于唐之中叶。今又传南唐后主为宫婢窅娘作新月样，以为始于此时，似亦未然也。向闻今禁掖中，凡被选之女一登籍入内，即解去足纨，别作宫样，盖取便御前奔趋无颠蹶之患，全与民间初制不侔。予向寓京师，隆冬遇扫雪军士从内出，拾得宫婢敝履相示，始信其说不诬。
近年黄冈瞿徵君九思建议御虏，中有一说，欲诱化其俗，令彼妇人习中国法，俱束缚双足为弓样，使男子惑溺，减其精力，惰于击刺，以为此弱虏制虏妙策。予亦不知此计果有济否？但隆庆元年，大虏攻陷山西石州，据所得妇女驱之出塞，憎其不能随马疾驰，尽刖其双足以车载归，百无一活。世固有不爱双缠者，瞿君此策。亦未为制胜也。
近日刻杂事秘辛，纪后汉选阅梁冀妹事，因中有 约束如禁中 一语，遂以为始于东汉。不知此书本杨用修伪撰，托名王忠文得之土酋家者。杨不过一时游戏，后人信书太真，遂所惑耳。
【胡元瑞论缠足】杨用修谓妇人缠足始于六朝，以乐府双行缠为据，其说诚误。友人胡元瑞驳之不遗余力，因引晋人男方头履女圆头履为证；又云宋齐以后，题咏妇人足者甚多，并不及其纤小。然终无实证以折之。按梁武帝弟临川王萧宏，与帝女永兴公主私通，遂谋弑逆，许事捷以为皇后，永兴公主使二僮衣婢服入弑，及升阶，僮逾限失履，阖帅令人八人抱而擒之，搜僮得刀，乃杀二僮。夫可为婢服且失履，则足之与男子同可知。当时梁去唐不远，是一大证佐，而元瑞未之及也，元瑞又引道出新闻，以为始于李后主宫嫔窅娘，似不始于中唐，则又与自所引杜牧诗相背驰矣。一人持论，尚游移无定见乃尔，何以驳正前人耶？余已记弓足，因再元瑞说，又订之如此。
○妓女
【妓鞋行酒】元杨铁崖好以妓鞋纤小者行酒，此亦用宋人例，而倪元镇以为秽，每见之辄大怒避席去。隆庆中，云间何元朗觅得南院王赛玉红鞋每出以觞客，坐中多因之酩酊，王弇州至作长歌以纪之。元镇洁癖，固宜有此，晚年受张士诚粪渍之酷，可似引满香尖时否？
【杜章】角妓杜韦，吾郡城中人也，以妖艳冠一时，云间落牧之（允谦）孝廉，故宪中吴之长公，今学宪长倩之伯兄，少时佻达，一见契合，两人誓同生死。而范妇为陆阜南（树德）中丞，闻之大怒，讼之官，系狱中，牧之以重赀窜取而出，携之远逃。迨丙子冬，挈以计偕抵京，已病濒殆，不复能入试，春尽则殁于邸中矣。韦持柩归，自度归时，陆氏必不容其活，甫渡江中流，两袖中一实滇宋砚，二物俱牧之所日用，且性重能沉也，一跃入水，救之无及矣。此事见松江诸名士记傅中，不必备录。独死后一事甚奇。余顷北上渡扬子江，起而小便水中，舟人皆力止以为不可，余怪问故，则云近日江西一仕客过此，有小奚临江小遗，忽僵仆作吴语曰： 汝何人敢污我头鬓，我名杜韦，游戏水府者将三十年，乃一旦见辰至此。 仕客大骇，且不解吴音，急泊舟询故老，知其事者为述始末，仕客具牲醴拜奠首过，小奚始苏，然则韦为水仙耶？抑入鲛宫作织绡人耶？总之怨忿所结，未能托生，沉滞沧波，亦可哀矣 吴中张伯起曾语余曰： 丁丑春临场时，往省牧之病，时韦坐其榻旁，牧之咯血在口，力弱不能吐，则韦以口承之，即咽入喉，一咽一殒绝，顷刻间必数度。吾观牧之在死法不必言，即韦韵致故在，亦憔悴无复入理矣。牧之曰： 汝可代我与张伯伯一话。 韦应曰： 君怯甚，不可多语伤神，我上天入地必随君。 范亦为哽咽，此时已心知二人，必无独死理矣。伯起每为余谈此，泪尚承睫，余亦为之掩袂。【刘凤台】燕京歌妓刘凤台以艳名一时，今上丙子，宣城沈君典、吾乡冯开之，俱以公车入燕与之游。后沈、冯同为丁丑廷会二元，而刘委身于闽中福清人林尚炅，林本贾人字丙卿，与沈、冯二公俱相善。至戊子年刘死于燕，林方贾于武林，闻讣星驰以北。冯以谪居在家，为诗送之曰： 昔年曾醉美人家，却恨花开又落花。 司马青衫旧时泪，因风吹不到琵琶。 其感慨其深，林不以为忤。此入都，迎刘妪厚养之，刻玉为主，书凤台名，而题长短句于背曰： 入时倒郎怀，出时对郎面，随郎南北复东西，芳草天涯空绕遍。胜写丹青图，胜妆水月殿，玉魄与香魂，都在这一片。愿作巫山枕畔云，愿作卢家梁上燕。
莫作生前轻别离，教人看作班姬扇。 因抱玉主自随，昼则供食，夕则附枕，仍携以贾于四方，偶至粤西，为剧盗陈亚三等所戕，而沉其尸于江。会同邑人亦林姓者，为梧州府推官，习闻玉主事，适亚三等以他事捕至，拷掠不服，及搜橐中得玉主，始骇曰： 此吾里林丙卿物，汝何从得之？ 盗始叶实，得林尸于江，敛而归之，盗尽服辜。时谓非玉主，则林冤终不白，刘盖得请于冥司，以报林始终之谊也。林之姻家叶少宰，已为丙卿传纪其事，而科又闻于林之侄号经宇者，因纪略如此。
开之先生曾语余曰：凤台美不待言，即荐枕时，肌体之柔腻，情致之婉媚，兼飞燕合德而有之。宜林之惑溺至此也。
【侠娼】壬子季夏，余以应试在邸中，方逃暑习静，友人麻城邱长孺侵晨警门入，邀至其寓。先有一客在，云是浙鄞范仲子，各进糜蔬，并马出城。余苦辞不护，问以何往，第曰： 第去，必有竟日欢。 从之出西郊十余里，日已渐高，抵一第，门甚壮，入门一大厅事若勋戚家，坐少顷，有女鬟捧茶至，云： 姑少待，娘即梳裹矣。 余已讶之。旋招余辈入其卧室，虽敞而不华，所陈衣箧镜奁左右充满，待其妆毕，始肃客问起居，邱、范皆其旧识。问余： 此即沈君否？ 余曰： 是也。 因微笑不答。其貌不甚白，而双簠特明秀，髻发如云，体纤弱不胜衣，约年二十矣。因导余辈从西角门入，则又一经，乔木蔽日，假山亦已古色，又得堂庑加大，前俯一池，宽三数亩，荷已盛花，中有败舟二，因谓余曰： 此小縗\久废，目下将葺治，与兄采莲为江南之乐，兄许之否？ 余不则所以，但唯唯谢，寻以饭进，少憩，即入内治庖。邱因谓余曰： 此人故狭邪，不知所从来，此即其新买第宅，所蓄不赀，将择偶以托身，彼谋之我，我谓非兄不可，今日之设，意在定盟，余两人主议耳。 余疑骇不敢置对。既而酒肴毕阵，侍婢竞出，俱晓丝竹，亦粗能南北曲，第未精耳。四人相对轰饮，日渐旰，其人亦微啭相劝。余请别再三，邱、范曰： 吾辈当先归，明日携一樽，与汝二人称贺。 余变色不许，请以场后再续此游，各跨马辞去。其人泫然，若不胜情，终无他言。入城时，日在虞渊矣。
余即下第，不复共冶儿往还，寻谋南归，往别邱，因叩以此妓近况。印答语支吾，似已他有所主，不欲明言，余不复苦诘。
又数年，邱从辽左从军归，遇之邸舍，余偶再及往事，邱始叹息，愀然曰： 误此子性命者君也，向年委诚于君，君坚不从，范仲子因以甘言朝夕诱之，遂订偕老。范故好忬博，又谋复故官，尽散其资装，以及田园之属几万金，往时会饮大第，亦售三千金，尽为范所浪费，以致簪珥俱尽，姬侍亦散鬻，孑然一身，不给朝夕。范别昵一娼，弃之不顾，已投缳久矣。其姓刘行二。 余至是始得其姓氏，为黯然不怡者数日。范名家子，曾登戊戌武进士，官都阃，中废，今亦已流落矣。刘氏侠而憨，初无远谋定见，为雄狐所蛊，竟至非命，真是可怜。而落负心至此，恐 薄幸 二字，不足以尽之。
范字仲凝，近见士友，云其人惯诱娼女，作此等伎俩，非一度矣。
【钓闼】今两京教坊，诸妓家门，多设半扉，其上截钓起，或时歌姬辈立于内，露半身以窥客。若金陵又多用竹篾织成，尤轻巧可喜，但不知所始。偶见元末张昱《辇下曲》云： 似嫌慧日破愚昏，白昼寻常下钓轩。男女倾城求受戒，就中秘密不能言。 盖顺帝时，西们以演揲见法，秽乱宫掖，延及戚里勋贵，以至都中庶民，靡然从之。其妇人受戒时，特下钓轩，以防他人窃觑。今两都淫室，遂仿效之至于今。若武林闤阓中亦时有之，则列肆所设，用便贸易，非坊曲比也。


余生长京邸，孩时即闻朝家事，家庭间又窃聆父祖绪言，因喜诵说之。比成童，适先人弃养，复从乡邦先达，剽窃一二雅谈。或与陇亩老农，谈说前辈典型。及琐言剩语，娓娓忘倦，久而渐忘之矣。困厄名场，梦寐京国。今年鼓箧游成均，不胜令威化鹤归来之感。即文武衣冠，亦几作杜陵夔府想矣。垂翅南还，舟车多暇，念年将及壮，邅回无成，又无能著述以名世，辄复绸绎故所记忆，间及戏笑不急之事，如欧阳《归田录》例，并录置败簏中，所得仅往日百之一耳。其闻见偶新者，亦附及焉。若郢书燕说，则不敢存也。夫小说家盛于唐而滥于宋，溯其初，则萧梁殷芸，始有小说行世。芸字灌蔬，盖有取于退耕之义，谅非朝市人所能参也。余以退耕而谈朝市，非僭则迂。
然谋野则获，古人已有之，因以署吾录。若比于野人之献，则《美芹十论》当时已置高阁，非吾所甘矣。编中强半述事，故以万历冠之。
万历三十四年丙午仲冬日，沈德符题于瓮汲轩